
	PREDSEDNIK: Poštovane dame i gospodo narodni poslanici, nastavljamo rad sednice Osmog vanrednog zasedanja Narodne skupštine Republike Srbije.
	Želim da vam kažem da ste mi nedostajali u poslednja dva dana i da mi je drago što sam ponovo sa vama.
	Na osnovu službene evidencije o prisutnosti narodnih poslanika, konstatujem da sednici prisustvuje 92 narodna poslanika.
	Molim vas da ubacite vaše kartice, ponavljam, vaše kartice u vaše identifikacione poslaničke jedinice elektronskog sistema za glasanje, da vidimo koliko nas je u sali.
	Konstatujem da je, primenom elektronskog sistema za glasanje, utvrđeno da je u sali prisutno 107 narodnih poslanika, odnosno da postoje uslovi za rad.	
	Da li neko od predsednika, odnosno ovlašćenih predstavnika poslaničkih grupa želi da zatraži obaveštenje ili objašnjenje u skladu sa članom 287. Poslovnika.
	Reč ima narodni poslanik Dragan Jonić.
	Izvolite.
	DRAGAN JONIĆ: Najpre ono lakše.
	Poštovani građani Srbije, nastavlja se praksa ne odgovaranja na poslanička pitanja i zahteva za dostavljanje obaveštenja.
	Dvadeset prvog aprila ove godine postavio sam pitanje zabrinutih građana Beograda, iz Bežanijske kose, gde sam pitao kada će objekat na Bežanijskoj kosi dobiti dozvolu, što je bilo u obavezi investitora, ali to je u ovom slučaju Ministarstvo odbrane. Stanovi su useljeni još 2009. godine. Pitam takođe, ponavljam pitanje, insistiram na odgovoru, koliko lamela u objektu 27 nema upotrebnu dozvolu i šta Ministarstvo odbrane namera da preuzme po tom pitanju? To je moje prvo pitanje.
	Građani Srbije, drugo pitanje se pre svega odnosi na naše zdravlje. Žalosno je što to pitanje moramo da pokrećemo stalno na svakoj sednici Narodne skupštine, s obzirom na to da se izvršni organ, odnosno Vlada oglušuje, konstantno oglušuje na naše zahteve. Prema zvaničnom dokumentu, koji je usvojila sama Vlada Republike Srbije, u Programu zaštite vazduha za period od 2022. do 2030. godine zagađenje vazduha u Srbiji uzrokuje skoro 10.000 prevremenih smrtnih slučajeva koji bi se mogli izbeći, da su dosledno sprovedene mere za zaštitu i prečišćavanje vazduha. Pri tome region nišavske oblasti spada među regione sa najvišom stopom u Evropi, 

uključujući sve zemlje koje nisu članice EU. Kolokvijalno rečeno – ponovo smo najgori đak u razredu. Šta dišemo, a šta nam vlast ne govori? Uzmimo Novi Pazar, tokom 2025. godine bilo je 127 dana sa prekoračenjem dozvoljene koncentracije čestica PM10. 
	Ministarka Sara Pavkov voli da koristi izraz sinergija, i to bi trebalo da bude pojačanje delovanja. Dakle, sinergija ekonomije i ekologije znači da bi te dve stvari trebalo povoljno da utiču jednu na drugu, ali mi nemamo nikakvu sinergiju. Mi imamo disinergiju, odnosno odstupanja su sve veća i veća. Šta imam u vidu kad to kažem?
	Srbija je jedan od najvećih emitera sumpor-dioksida iz termoelektrane u regionu, 177.756 tona. To su emisije koje su pet puta veće od dozvoljenih. Vicešampion zagađenja u celom regionu bila je Termoelektrana Nikola Tesla, blok B1 i B2, sa 77.470 tona, što je tokom 2025. godine bilo više nego prethodne godine i skoro šest puta veće od dozvoljenih maksimalnih vrednosti. 
	Moje pitanje glasi, s obzirom na to da smo se obavezali na postepeno ukidanje termoelektrana na lignit, pri čemu do 2035. godine deset termoelektrana treba da bude van funkcije, pitanje je za ministarku Saru Pavkov, kako ona sama, njeno Ministarstvo i Vlada Republike Srbije nameravaju da zamene nedostajuću električnu energiju, da li se to odnosi na uvoz i zašto se pri svakom poskupljenju pravdaju da moramo ispuniti zahteve MMF-a, a kada se radi o ciljevima smanjenje zagađenja ne moramo da ispunimo apsolutno ništa? Termoelektrane u Srbiji su rak-rana bez koje trenutno ne možemo, ali šta ćemo preduzeti po tom pitanju kao država, jer u jednom trenutku ćemo početi da budemo zasipani tužbama iz okolnih zemalja zbog zagađenja koje se preliva, pošto zagađenja naravno ne poznaje granice. Hvala lepo.
	PREDSEDNIK: Hvala. 
	Reč ima narodni poslanik Milija Miletić.
	Izvolite.
	MILIJA MILETIĆ: Zahvaljujem se, uvažena predsednice.
	Poštovane kolege, građani Srbije, ja ću postaviti nekoliko pitanja koja se tiču baš života svih nas na jugoistoku Srbije, ali i u celoj Srbiji. 
	Prvo pitanje je za Ministarstvo telekomunikacija. Pošto smo svedoci da se velika sredstva izdvajaju za turizam, kako su svi vidovi turizma veoma aktuelni, opštine, kao što su opština Svrljig i Bela Palanka, Gadžin Han, i veliki broj takvih opština imaju veliku šansu za turizam. Recimo, opština Svrljig se graniči sa opštinom Knjaževac gde imamo biser, turistički biser, to je Stara planina, gde prolazi, dolazi veliki broj ljudi. Moje pitanje je zbog tih ljudi koji tamo prolaze, koji tamo žele da idu. Sa druge strane je veliki broj ljudi koji su iz velikih gradova i žele da kupe objekte u tim našim sredinama, ruralnim sredinama, žele tamo da žive, žele da izađu iz ove gužve, iz ove buke, žele da imaju zdravu životnu sredinu, ali problem je internet, nepokrivenost internetom. Svedoci smo da smo u prethodnom periodu doneli zakon o e-agraru gde je veliki broj naših ljudi... Recimo, konkretno moja opština i veliki broj ostalih opština imaju problem sa nepokrivenošću internetom. Oni koji to ne mogu sebi da priušte, taj internet, to je sada neophodno, ti ljudi ne mogu da konkurišu za e-agrar, a sa druge strane, što se tiče turizma, svi oni koji žele i koji idu prema Staroj planini, ima dosta deonica koje su nepokrivene internetom, a svi znamo koliko je to bitno. Zbog toga je moje pitanje – kada će se obezbediti sredstva i mogućnost da se kompletna teritorija jugoistočne Srbije pokrije internetom, zbog toga da bi ti ljudi koji žive tamo, u našim ruralnim područjima, i ljudi koji tamo žele da žive, to su ljudi koji žive u velikim centrima, žele da imaju svoj internet, žele da mogu da budu na vezi sa svojim bližnjima koji su u većem gradu ili nekoj drugoj zemlji. 

	Mi smo ranije imali niz inicijativa gde je jedan deo, konkretno govorim za moju opštinu Svrljig, gde živim, pokriven, ali je dosta ostalo nepokriveno. Zbog toga bih Ministarstvo telekomunikacija pozvao da se što pre uđe u problem rešavanja i da se to reši što pre, jer je Stara planina, kako sam rekao, biser koji je još neiskorišćen i ima veliki potencijal. Još jednom pozivam sve ljude koji nisu bili na Staroj planini da dođu do Stare planine i da vide kako je tamo lepo. Mi ćemo se truditi, zajedno opština Svrljig i opština Knjaževac i sve te opštine, grad Pirot, da se zajedno sa nadležnim ministarstvom obezbedi internet da ljudi kada dođu da mogu da stanu, da odrade neki svoj posao što treba i da idu dalje. 
	Sa druge strane, još jedno od pitanje, a tiče se konkretno životne sredine, Ministarstva životne sredine. Ja sam to i ranije govorio i pitao više puta i 2006, 2020, 2024. godine. Konkretno su problem ti radioaktivni gromobrani. 

	Vi znate i svi znamo koji smo stariji da smo u ranim 80-im, 90-im godinama rađene su fabrike, rađene su zgrade, objekti gde se u okviru njih stavljani ti gromobrani koji su imali delom radioaktivnost. Više puta smo inicirali i radili na tome da se uklone ti radioaktivni gromobrani, konkretno, tiče se Niša, Svrljiga, Aleksinca i još nekoliko opština za koje ja znam, i znam da je bila potencijal, obezbeđena su bila sredstva i potencijalno treba da se završi. Zbog nekih birokratskih stvari još sve to nije završeno. Moje pitanje je – kada će se iznaći mogućnost i da se reši problem radioaktivnih gromobrana? Zato, zbog toga, zbog svih nas i zbog svega onog što to sutra može da šteti. 
	Ista stvar se dešava i sa krovovima koji su građeni u prethodnom periodu i ti krovovi su od azbestnih ploča. Znamo, to je rađeno u to vreme 80-ih godina. Azbest  znamo da je otporan je na požare, na vatru, na visoke temperature, ali sa druge strane dešava se da je on dosta štetan i isti problem je rešavanje tih azbestnih krovova. To se mora rešiti, isto moje pitanje, to važi za nadležno Ministarstvo ekologije i gradove i opštine da se njima pomogne da se ti krovovi azbestni što pre uklone.	
	Imamo problem i sa vodovodom gde su 80-ih godina rađeni vodovodi od azbestnih cevi i te azbestne cevi, ja znam, jer tamo sam u opštini Svrljig, mi imamo jedan deo vodovoda koji je ostao nezamenjen zato što nemamo dovoljno sredstava, ali pozivam sve nadležne u Vladi, odnosno Ministarstvu ekologije, da li je to neko drugo ministarstvo, da se obezbede sredstva, jer imamo zahteve prema ministarstvima da se te azbestne cevi reše što pre i da to bude u skladu sa potrebama, sa normama koje su sada aktuelne. Za mene su to veoma bitne stvari i voleo bih da se to reši. 
	Još jednom bih pitao i „Puteve Srbije“ – da li postoji mogućnost da se održi put koji ide od Svrljiga prema Knjaževcu preko Belog Potoka, koji je u veoma lošem stanju da se reši, da se odradi, rekonstruiše i stavi u normalno stanje, jer tamo žive ljudi, a tamo nije ulagano, u tom delu, sigurno prethodnih godina? Hvala još jednom. 
	PREDSEDNIK: Hvala vam.
	Reč ima narodni poslanik Mitar Kovač.
	Izvolite.
	MITAR KOVAČ: Hvala.
	Poštovana predsedavajuća, kolege, poštovani građani Srbije imam dva pitanja prvo za Vladu, vidimo da je oblast ekologije izuzetno  složena i sporna po velikom broju problema u našem društvu. Juče nisam istakao, a danas i na ovaj način želim da iskažem potrebu donošenja strategije za zaštitu životne sredine gde bi se jasno utvrdili prioriteti i sva bitna strateška pitanja u vezi ekologije ove države i u vezi sa tim uredile nadležnosti ili obaveze od lokalnog nivoa preko gradova do Ministarstva i Vlade. 
	Drugo pitanje odnosi se, po meni, na nezakonito ili nedovoljno transparentno ponašanje VBA u procesu izbora kandidata za Vojnu akademiju i Vojno-medicinski fakultet. Naime, po prijavi jednog od roditelja ističem taj problem, da za budućeg studenta Medicinskog fakulteta Vojne Akademije, odnosno Univerziteta odbrane, kandidat je eliminisan zbog bezbednosne provere. Znači, ušao je u sve radnje koje su bile prethodno neophodne, a onda na kraju pozvao ga je jedan od službenika VBA, potpukovnik NN, i saopštio mu više – sreće drugi put, pa eto, nije podoban da se upiše na studije, a tamo još nije saopštena lista kandidata koji su prošli prema tim kriterijumima. Mislim da ta netransparentnost i samovolja ljudi koji rade bezbednosnu procenu krnji ugled i vojske i Ministarstva odbrane kod te mlade  generacije. Toliko. Hvala.

	PREDSEDNIK: Hvala vam.
	Reč ima Tatjana Marković Topalović.  
	TATJANA MARKOVIĆ TOPALOVIĆ: Zahvaljujem.
	Ovako, prvo pitanje postavljam u ime roditelja-negovatelja i upućujem ga gospođi Milica Đurđević Stamenkovski. Ministarstvo za rad, zapošljavanje, boračka i socijalna pitanja je 14. maja uputilo Povereniku za zaštitu ravnopravnosti, Milanu Antonijeviću, predmete Mišljenje na Nacrt zakona o roditeljima-negovateljima. Samo osam dana kasnije došao je odgovor na 10 gusto kucanih strana, gde je Poverenik razgovarao sa predstavnicima grupe roditelja, udruženja, među kojima je i Udruženje "Ruka", i dao je izuzetno ozbiljne primedbe na ovaj zakon. Rekao je da je zakon diskriminatoran, da mora da se promeni, da se uveže sugestije. 
	Citiraću samo njegov poslednji deo. Citiram. Poverenik kaže: "Postoji rizik da ovakva rešenja dovedu do diskriminacije produbljivanja postojećih društvenih nejednakosti i dodatno isključivanja roditelja-negovatelja iz društvenog i ekonomskog života. Poverenik preporučuje predlagaču Nacrta zakona da preispita predložena zakonska rešenja i usvoji sugestije".  
	Zatim, 22. maja gospođa Đurđević Stamenkovski je dobila veoma ozbiljno mišljenje i sugestiju na koju se oglušila. Pitanje roditelja-negovatelja i pitanje političke stranke Srbija centra i opozicije koja je uložila niz amandmana je – zašto nisu uvažene sugestije Poverenika koji je to uradio veoma detaljno i rekao da zakon ne valja, i da ne može da ide u proceduru? To je prvo pitanje.
	Drugo pitanje u ime kolega profesora upućujem ministru prosvete Dejanu Vuk Stankoviću. Naime, ove godine Zmaj Jovina gimnazija je od 11 odeljenja upisala samo dva u punom kapacitetu. To su dva odeljenja prirodno-matematičkog smera. U ostalim pokušajima odeljenja situacija je sledeća – na IT smeru, gde treba da se upiše tri puta 20 učenika, odnosno 60 učenika, upisano je samo 14; u matematičkom specijalizovanom odeljenju od dva puta 20 učenika, znači 40, upisano je samo 28, znači, jedno odeljenje; u specijalizovanom smeru za fiziku upisano je samo osam učenika od 20; u bilingvalnim odeljenjima, koja su bila izuzetno popularna, koja broje 20 učenika, upisano je u rusko samo sedam učenika, u nemačko samo osam, u francusko četiri učenika, i u englesko sedam učenika. Moje pitanje ministru prosvete Dejanu Vuk Stankoviću – kako je reagovalo Ministarstvo prosvete na ovaj drastičan pad interesovanja i pad bodova kod učenika? Drugo pitanje je, i to pitam u ime mojih kolega, kakva je sudbina nastavnika, odnosno profesora koji su izgubili svoj fond časova? Hoće li biti proglašeni tehnološkim viškom, hoće li dobiti otkaz ili će to Ministarstvo rešavati na već poznati način?
	Treće pitanje upućujem ministru finansija, Siniši Malom, da li mu je poznato odakle su finansirani bilbordovi, natpisi "Srbija pobeđuje", nalepnice, štampe, plakati, plakat na Palati Albanija u Beogradu, ako iz budžeta jedne političke partije, a tu konkretno mislim na Srpsku naprednu stranku, da li je došlo do uzurpacije javnih prostora u više gradova bez tendera? Referišem se na sledeće gradove u kojima postoje ti natpisi, a to je Beograđanka, Robna kuća Beograd, Dnevnik u Novom Sadu, Mlin  
Smolemski u Subotici, i na svim tim zgradama je isti natpis "Srbija pobeđuje".
	Moje četvrto pitanje vezano je, takođe, za ovaj natpis "Srbija pobeđuje", gospođi Aleksandri Sofronijević – da li ministarska zna da su akcije bojenja, ispisivanja grafita, parola na javnim putevima golo kršenje zakona, u ovom slučaju "Srbija pobeđuje", i to Zakona o putevima, Zakona o bezbednosti saobraćaja, član 152? Interesuje nas kako će ministarka reagovati u skladu sa kršenjem ovih zakona i velikog broja lokalnih odluka o komunalnom redu? Hvala lepo.

	PREDSEDNIK: Hvala vam.
	Reč ima Biljana Đorđević.
	BILjANA ĐORĐEVIĆ: Zahvaljujem.
	Ovih dana saznali smo da na ranom javnom uvidu Plan detaljne regulacije za područje Sportskog kompleksa oko stadiona Fudbalskog kluba "Crvena zvezda", kojim se otvara mogućnost prenamene državnog zemljišta namenjenog sportu u prostor za stambeno-poslovnu izgradnju.

	Važeći plan generalne regulacije ovo područje predviđa za sportske objekte i komplekse, dok novi plan predviđa da se čak 57% kompleksa prenameni u mešovite gradske centre i komercijalne sadržaje. To znači rekonstrukciju stadiona, modernizaciju, ali i izgradnju novog stambenog poslovnog kompleksa u neposrednoj blizini „Marakane“.
	Pre dve godine generalni direktor Fudbalskog kluba „Crvena zvezda“, Zvezdan Terzić izjavio je da se stadion nalazi na zemljištu površine 16,5 hektara, čija bi tržišna vrednost, nakon nekih urbanističkih imovinskih promena, iznosila više od 100 miliona evra, uz ocenu da je prostor oko stadiona mrtav i neiskorišćen kapital. Međutim, postoji suštinski problem, taj prostor niti je vlasništvo kluba niti njegovog rukovodstva. Fudbalski klub „Crvena zvezda“ ima pravo korišćenja zemljišta zato što na toj lokaciji obavlja delatnost od javnog interesa – razvoj sporta. Većinski vlasnik zemljišta je Republika Srbija. Zato se postavlja pitanje da li nam se ponovo sprema prenamena javnog dobra u korist privatnog profita?
	Predloženi plan otvara i niz urbanističkih problema. Izgradnja novih stambenih i poslovnih objekata umesto sportskih terena i zelenih površina dodatno će opteretiti saobraćaj i pogoršati efekat toplotnih ostrva u ovom delu Beograda. Pri tome u planu nisu predviđene pristupne saobraćajnice, što znači da se to uopšte ni ne računa, niti je izgrađen kolektor čiju je izgradnju, zamislite, najavljivao Siniša Mali još 2013. godine. Postojeća komunalna infrastruktura već danas teško zadovoljava potrebe građana, a planira se dodatnih oko 200.000 kvadratnih metara novih sadržaja. 
	U delu plana koji se odnosi na rekonstrukciju stadiona nije predviđena garaža za posetioce utakmica, što znači da će problem parkiranja ostati nerešen, te da će se cela Srbija, kao i do sada, parkirati na zelenim površinama do Fakulteta organizacionih nauka. Istovremeno, predviđeno je smanjenje pomoćnih terena, iako upravo na njima treniraju mlađe selekcije i održavaju se škole fudbala. Teško je razumeti kako klub, koji nastupa i planira da nastupa u  evropskim takmičenjima, može da funkcioniše bez odgovarajuće sportske infrastrukture.
	Iz perspektive građana Beograda ovo predstavlja nastavak investitorskog urbanizma u kojem se povećava količina betona bez odgovarajuće infrastrukture, parkinga i očuvanja javnog prostora. Iz perspektive građana Srbije sportski objekti postoje da služe javnom interesu, a ne da budu rezerva atraktivnog građevinskog zemljišta. 
	Stadion „Crvene zvezde“ i prostor oko njega nisu isključivo pitanje jednog kluba. Reč je o delu urbane infrastrukture, društvene infrastrukture, javnog prostora, mesta koje ima značaj za istoriju i identitet srpskog društva, a i pre svega reč je o državnom zemljištu.
	Zato pitam ministra sporta, ali i ministarku građevinarstva, saobraćaja i infrastrukture, mada bi mogla i predsednika Republike iako ovo nije njegova nadležnost, ali znamo da on voli za sve da se pita – ko je doneo odluku da se zemljište namenjeno sportu suštinski prenameni za komercijalnu izgradnju i ko odlučuje o resursima svih građana?
	Ako se vrednost državnog zemljišta povećava njegovom prenamenom, ko će ostvariti profit i da li će taj profit biti usmeren u javni interes ili će, kao i uvek dosada otkako ste vi na vlasti, završiti isključivo u privatnim rukama? Da li, pored ogromnih troškova izgradnje nacionalnog stadiona, prisustvujemo još jednoj privatizaciji javnog dobra zemljišta na kojem se nalaze stadioni „Crvene Zvezde“, potencijalno, zašto ne i Partizana? Ljubav građana prema najvećim sportskim klubovima ne sme biti izgovor za netransparentne poslove kakvima ste vi skloni. 
3/2	MV/MP	

	U tom kontekstu još dodatno pitanje za ministra sporta, zato što je on juče u ovom domu govorio o tome da će navijači „Zvezde“ i „Partizana“ kada vide uslove na nacionalnom stadionu, a ti uslovi su da će moći da se parkiraju i da popiju pivo, uveriti se u njegove prednosti i prihvatiti da njihovi klubovi tamo igraju. Da li to znači da Vlada već računa da će „Zvezda“ i „Partizan“ svoje utakmice igrati na nacionalnom stadionu, dok će se prostori njihovih sadašnjih stadiona koristiti za komercijalnu izgradnju? Da li je upravo to način da se opravda izgradnja nacionalnog stadiona? 
	Ovde nije reč samo o modernizaciji sportskih objekata, već o tome da li se pod izgovorom razvoja sporta priprema nova privatizacija javnog prostora, državnog zemljišta, na štetu građana Srbije. Zahvaljujem. 
  	PREDSEDNIK: Hvala vam.
	Reč ima Snežana Rakić. 
	SNEŽANA RAKIĆ: Poštovana predsednice, poštovani ministre zdravlja, danas ne želim da postavim pitanje samo kao narodni poslanik, već želim da vas pitam kao lekar. Ovo pitanje je meni upućeno preko sajta Narodne skupštine i mislim da mi upravo tome služimo, da pitanja običnih, malih ljudi iznesemo ovde u javnost. Pitanje se odnosi na ozbiljne sumnje u zakonitost rada Doma zdrava Rekovac u periodu prethodnog rukovodstva. 
	Da li je tačno da su se godinama organizovali ginekološki pregledi van registrovane zdravstvene ustanove, u takozvanoj prikolici, i da su takvi pregledi finansirani kroz sistem javnog zdravstva? Ako jeste, ko je to dozvolio? Ko je proveravao uslove u kojima su žene pregledane? Ko je garantovao sterilnost instrumenata, bezbednost pacijentkinja i zakonitosti rada? Da li Ministarstvo zdravlja poseduje podatke koliko je novca izdvojeno za te usluge i da li je izvršena kontrola eventualno fiktivnih ugovora i računa?
	Da li je tačno da je u toj ustanovi godinama funkcionisala radiološka služba bez radiologa? Ako jeste, ko je takve nalaze potpisivao i izdavao ih? Ko je dozvolio korišćenje rendgen aparata bez specijaliste radiologije i da li je iko odgovarao zbog mogućih ugrožavanja zdravlja građana? Da li je zdravstvena inspekcija izvršila kontrolu, napravila zapisnike i da li je o svemu obavešteno eventualno tužilaštvo? 
	Najvažnije pitanje – kako je moguće da se o ovakvim sumnjama godinama govori lokalno, a da institucije ćute i da o ovakvim stvarima nemamo saznanja i ne znamo još koliko je ovakvih primera u našoj zemlji? Jer, ako je makar deo ovih navoda tačan, govorimo o mogućem urušavanju osnovnih principa funkcionisanja Zakona o zdravstvenoj zaštiti. Znači, ovde se definitivno krši Zakon o zdravstvenoj zaštiti. Govorim o sistemu u kome zakon očigledno nije isti za sve i zato građani Srbije danas više ne pitaju samo da li imaju lekara, pitanje je da li imaju zakon, da li se on sprovodi i da li imaju zaista zaštitu države.
	Poštovani ministre, drugo pitanje se odnosi na događaj koji je šokirao javnost Srbije, ljudi su zaista na to odreagovali burno. Pitanje je – da li je Srbija postala država u kojoj se zdravstveni i to onkološki pregledi organizuju u stranačkim prostorijama? Jer, ono što smo videli u Čačku nije politički incident. Da li je normalno da žene u Srbiji pregled obavljaju ispod stranačkih parola? To je jedno opasno urušavanje zdravstvenog sistema. Lekari, lekarske komore su javno upozorili da se pregledi ne mogu organizovati van registrovanih zdravstvenih ustanova, ali na to nismo dobili odgovor iz Ministarstva zdravlja. Struka je rekla da su takvi postupci protivni pravilima medicine i, naravno, bezbednosti pacijenata, ali to isto piše i u Zakonu o zdravstvenoj zaštiti. 

	Zato pitam – ko je dozvolio korišćenje medicinske opreme u stranačkim prostorijama, ko je odgovoran ako je neko dobio pogrešan nalaz, ko kontroliše uslove u kojima su građani pregledani? I najvažnije, da li su građani pregledani kao pacijenti ili kao birači? Jer, danas običan čovek u Srbiji mesecima čeka pregled, čeka magnetnu rezonancu, čeka operaciju, ali za ovakve slučajeve nema čekanja. Za partiju ima i prostorija i termin i doktor. To je, naravno, suština problema. Nažalost, pregledi su izmešteni iz bolnica u partijske prostorije. Zdravstvo kao takvo ne sme da bude deo političke kampanje. Zdravstvene ustanove ne mogu da vode politički prvaci. 
	Ove cene, cene lekova koje smo videli kako se reklamiraju u sredstvima javnog informisanja, ne smeju biti deo političkog marketinga, jer građani Srbije ne traže pregled po stranačkom zastavom. Oni traže zdravstvenu zaštitu koja mora biti svima jednaka i svima jednako dostupna. Hvala vam. 
	PREDSEDNIK: Reč ima Jelena Milošević. 
	JELENA MILOŠEVIĆ: Hvala. 
	Pitanje za ministarku građevinarstva, saobraćaja i infrastrukture, Aleksandru Sofronijević. Dana 7. jula poslat je telegram 54F stanicama od Niša do Dimitrovgrada, gde se ponovo dozvoljava transport amonijaka na deonici pruge Niš-Dimitrovgrad, a nakon što je zabranjen posle prevrtanja vagona i curenja amonijaka kod sela Staničenja kod Pirota, u decembru 2022. godine. Tada je život izgubilo dvoje ljudi, a preko 50 javilo se lekaru zbog simptoma trovanja amonijakom.  

	Zabrana je trebalo da važi do završetka rekonstrukcije pruge Niš–Dimitrovgrad jer je po zvaničnim izveštajima pruga u katastrofalnom stanju. Rekonstrukcija nije završena. Stiglo se do sela Crvena Reka kod Bele Palanke, a nisu urađeni ni tekovi pruge na stanicama, mostovima i pružnim prelazima. Zašto se dozvoljava transport amonijaka, ako pruga nije završena?
	U samom telegramu navedeno je deset uslova koje železnički prevoznici moraju da ispune kako bi mogli da obavljaju prevoz ove opasne materije. Koji su to uslovi sada ispunjeni i na osnovu kojih stručnih analiza i tehničkih pokazatelja je zaključeno da su sada ispunjeni uslovi za ponovno odobravanje prevoza amonijaka? Šta se to promenilo u odnosu na 2022. godinu?
	U telegramu piše – na zahtev privrednih subjekata. Koji su to tačno privredni subjekti važniji od ljudskih života? Ko će biti odgovoran ukoliko zbog puštanja u transport amonijaka pre vremena ponovo dođe do akcidenta? Ovo je igranje sa ljudskim životima zarad zadovoljavanja nečijih interesa. Čijih?
	U junu je teretni voz iskliznuo iz šina kod Stevanca na pruzi Niš–Beograd i bukvalno preorao kilometar pruge. Zvanična verzija kaže da je zbog iskliznuća došlo zbog sunčane krivine. Pitaju železničari ministarku – koja je to sunčana krivina u pet ujutru kada je voz iskliznuo? Da građani razumeju, sunčana krivina je fenomen do koga dolazi kada se zbog visoke temperature šine bukvalno krive. Kolika je temperatura na šinama u pet ujutru? Može li u hladu da bude 38, a na šinama 70 stepeni? 
	Da li je tačno da je do iskliznuća došlo jer je jedan od vagona bio pretovaren, da je u njemu bilo 10 tona gvožđa više od dozvoljenog i da li je tačno da taj vagon i sad stoji u Braljini? Ko je odgovoran zbog pretovarenog vagona? Koliko košta popravka razvaljene pruge zbog iskliznuća voza, zbog pretovarenog vagona i ko će to da plati?
	Železnica vam se raspada, a vi sprovodite istrage ko od zaposlenih komunicira sa mnom. Pravite spiskove ko ide na miting, ko ne ide, ko će da glasa za SNS i koga će sa sobom da povede. O tome sam govorila, imam dokaze, snimke, izjave radnika, imam i imena ljudi koji zaposlene popisuju. Ima li nadležnih da se time pozabave?
	E, sada da pređemo na čuvenog Zorana Anđelkovića Bakija, direktora „Pošte Srbije“ i aferu krađe turističkih vaučera, onih koji će sada po Vučićevom naređenju da čuva BIA. Što je slagao u odgovoru medijima? Pre nedelju dana dokazala sam da postoje malverzacije sa turističkim vaučerima i da je veliki broj vaučera završavao na istim adresama, recimo adresa upravnika tadašnje pošte u Nišu i da postoje smeštajni objekti koji imaju veći broj vaučera nego što mogu da prime turiste. Recimo, apartman tadašnjeg zamenika direktora Radne jedinice Niš, Radonjića.
	Anđelković je malverzacije priznao, ali je slagao da su zbog toga odgovorni smenjeni. Laž je da su dvojica funkcionera pošte smenjeni zbog malverzacije sa vaučerima. Smenjeni su zbog malverzacija sa uplatnicama. Jedan od njih, Nedeljković, ne da nije kažnjen nego je avanzovao i danas mu u opisu posla piše kontrola i instruktaža. Kako takav čovek može da radi kontrolu bilo čega? A upozorenja su dobijali. Radnici Pošte su Anđelkoviću još tokom 2024. godine dostavljali dopise u kojima su ukazivali ne samo na zloupotrebe sa vaučerima, već i na zloupotrebe sa uplatnicama, odštetama za izgubljene pakete i drugim poslovima. Da li mu je bilo sumnjivo da se toliki novac isplaćuje na ime nestalih paketa, a da u tome prednjače Chez Pierre parfemi. Građani treba da znaju da se na stotine hiljada evra isplaćuje na ime paketa koji misteriozno nestaju iz potražnog odeljenja „Pošte“, o čemu takođe imam dokaz. Šta je Anđelković preduzeo ili je bio zauzet rasprodajom imovine „Pošte“, pa nije stigao da se ovim bavi?

	I za kraj, pitanje tužilaštvu. Deluje li vam da je ovo posao za vas, a ne za radnike javnih preduzeća i nas poslanike? Da li će tužilaštvo konačno da proradi ili će sav teret borbe protiv korupcije da nose hrabri radnici, kojima beskrajno hvala jer su poslednja brana ove raspadnute države? Hvala.
	PREDSEDNIK: Hvala.
	Reč ima Marko Milošević.
	MARKO MILOŠEVIĆ: Zahvaljujem, poštovana predsednice.
	Poštovane koleginice i kolege, poštovani građani, moje pitanje je upućeno Vladi Srbije. Da li trenutno razmišlja o tome, a ako ne, da li bi uzela u razmatranje inicijativu podrške ili podnošenje inicijative podrške sveobuhvatnog reformisanja osnovnog i srednjeg obrazovanja?
	Ovom prilikom bih voleo da apelujem i na sve svoje kolege, i sa jedne i sa druge strane, da ovom pitanju posvetimo maksimalnu pažnju zato što mislim da prevazilazi političke između nas razlike koje postoji i sav sentiment koji je negativan i sav animozitet, zato što se radi o budućnosti celog našeg naroda.
	Naime, obrazloženje za ovakvu inicijativu je sledeće – svako će dete ranije ili kasnije da se osamostali i da počne da se bavi nekim putem koje bude izabralo u životu, ali šta je država učinila, pritom, molim vas, ne bih voleo da ovo bilo ko shvati kao neku kritiku ili spočitavanje, ovo je zaista konstruktivan predlog i mislim da bi trebalo što pre da ga rešimo. Ovo se direktno odražava na stanje u društvu i na političku krizu i na društvenu krizu koja se desila i pre 25 godina, koja se dešava i danas, a to je da deca, s jedne strane uče, gomilu stvari koja, slažem se, obogaćuje njihovo opšte znanje i opštu kulturu, ali sa druge strane, i ono što smatram nedopustivim i nezamislivim, mi njih ni na koji način ne spremamo za to šta će biti onog dana kada budu bili samostalni građani. 
	Koja je cena toga? Šta to ima za posledicu? To ima za posledicu paušalno ocenjivanje političkih događaja, paušalno ocenjivanje tržišnih pojava i onda kod naroda postoji svest o tome da država treba da misli, tj. da ima kapacitete, da država to može, ali da zla vlast to bira da ne učini, da država može svakog da zbrine, da za svakog ima dovoljno, da mi možemo da živimo kao, recimo, na primer, sve razvijenije zemlje u Evropi. Ja često volim da skrenem pažnju na činjenicu – jeste, mi možda možemo da, može da se kaže po nekim parametrima zaostajemo za evropskim zemljama, ali znate šta, sticajem okolnosti smo se rodili gde jesmo, Evropa nije prosek, Evropa nije ni većina sveta. Ako biste uzeli u razmatranje, pritom ovo nije nikakva zamena teza, ako biste uzeli u razmatranje koliki procenat stanovništva živi ispod našeg standarda i iznad našeg standarda, shvatili biste…
	Nemojte da mi upadate u reč, molim vas, ja ne upadam nikom u reč. Nemojte, hvala vam.
	Voleo bih da dam primer, evo, zaista, videli ste i sami prilike dosad, zaista nisam ni provokativan, niti bilo kome upadam u reč, i uopšte želeo bih da smanjim jaz koji postoji između nas, zato što svi ćemo mi danas ili sutra da nastavimo da živimo u istoj ovoj državi. Znači, šta će da bude na izborima, ovako ili onako, to ne menja činjenicu da svako ostaje građanin ove zemlje, svako ostaje njen državljanin, svačija će deca da idu u školu osnovnu i srednju u ovoj državi, u najvećem broju slučajeva. 
	Zbog toga, evo, ja znam, pošto sam donedavno išao u školu, pa se toga sećam vrlo živo, šta mi činimo da sprečimo vršnjačko nasilje, šta mi činimo da naučimo decu kako treba da se ophode jedni prema drugima, da ne postoji diskriminacija, da se ne dele deca po tome ko ima više, ko ima manje? Šta mi činimo po pitanju da njih ne 

diskriminišu nastavnici? Ja znam da je vrlo popularno ovako populistički da pričamo o tome kako su đaci ti koji diskriminišu profesore, ali ja sam bio svedok toga da profesori, odnosno nastavnici zloupotrebljavaju poziciju autoriteta nad učenicima i razaraju njihovo samopouzdanje. 
	Znači, ja hoću da kažem, mi bismo morali da učinimo sve što je u našoj moći da ambijent u školi bude što više prijateljski i što blaži prema deci. Ne treba da stanje u prosveti bude takvo da deca žele što pre da završe školu i da nikad više ne uzmu udžbenik u ruke. To je greška. Ljudsko biće je po svojoj prirodi znatiželjno. Treba da bude tako da kada već idu u školu, pošto mnogi će da kažu sad – sve potiče iz porodice i iz kuće… Dobro. A šta ćemo da radimo sa decom koja nisu imala tu sreću u životu da potiču iz srećne i funkcionalne porodice? Ko će njih da uči…
	PREDSEDNIK: Molim vas da ne dobacujete, pustite čoveka da postavi pitanja za svojih pet minuta.
	MARKO MILOŠEVIĆ: Ja nisam, evo… Ja imam 27 godina, narodni sam poslanik dve godine, spreman sam da primim svaku kritiku na račun šta sam ja uradio ili nisam uradio, eto. I ako nešto imate, slobodno me pitajte. Hvala. 
	U tom smislu, eto, vreme je prošlo, ali to što nešto nije učinjeno dosad ne znači da ne treba da krenemo o tome da razmišljamo. Ko što kaže kineska poslovica – najbolje vreme da se posadi drvo je bilo pre 20 godina, a drugo najbolje vreme je sad. Prema tome, mislim da bi bilo neverovatno važno da se ovakva inicijativa podrži. Toliko od mene. Hvala puno.
	PREDSEDNIK: Hvala vam.
	Reč ima Milimir Vujadinović. 
	MILIMIR VUJADINOVIĆ: Hvala, predsednice.
	Ne brini ti, brajko moj, hoće li narod propasti ili neće, nego radi ono što si kadar, pa ako svaki uradi onoliko koliko je kadar, neće narod nikada propasti. Prema ovoj čuvenoj izreci Vuka Stefanovića Karadžića, ja sam, predsednice, odlučio da uradim onoliko koliko sam kadar, u ime naše poslaničke grupe, a sve u skladu sa članom 287. Poslovnika o radu Narodne skupštine. 

	Naime, moje pitanje ide Ministarstvu za evropske integracije, kao i Odboru za evropske integracije ovog Parlamenta, a upućujem ga, tj. tražim obaveštenje od njih da li će ovo moje pitanje koje nameravam postaviti predsednici Evropskog parlamenta, proslediti na adekvatnu adresu u Evropskom parlamentu?
	Naime, pitanje je sledeće – da li će predsednica Evropskog parlamenta pokrenuti inicijativu za smenu Tonina Picule sa mesta izvestioca za Srbiju? 
	Jasno je da je opredeljenje zvaničnih vlasti u Srbiji punopravno članstvo u EU, i o tome nema rasprave. Moja lična želja kao koprecedavajućeg parlamentarnog Odbora za stabilizaciju i pridruživanje sa Evropskim parlamentom je takođe u tom smeru. Lično želim da taj posao bude urađen u što kraćem roku. Međutim, postoji jedna prepreka koja se zove Tonino Picula i njegovo delovanje, jer je njegovo delovanje i izveštaji koje podnose Evropskom parlamentu duboko opterećeno njegovim subjektivnim stavovima, a koji su opet opterećeni njegovom ratnom prošlošću, kao učesnika ekstremnih vojnih formacija Republike Hrvatske koje su devedesetih godina više od pola miliona Srba proterali iz Hrvatske i napravili najveće etničko čišćenje u Evropi od Drugog svetskog rata. Naime, o tome postoje i zapisi i fotografije koje je Tonino Picula sam publikovao i podelio javnosti. 
	Da bi bilo jasnije ovde se radi o mojoj želji da vratimo poverenje građana Srbije u institucije EU i povećamo procenat građana Srbije koji podržavaju put Srbije ka EU. Ovakvim delovanjem Tonina Picule i opterećenošću tog delovanja njegovom ratnom prošlošću taj posao ide dosta teško.
	Da bi bilo jasnije, predlažem da predsednica Evropskog parlamenta teorijski zamisli da li bi bilo celishodno da, na primer, izvestilac za Ukrajinu bude ruski vojnik koji se danas bori u Dombasu ili teorijski izvestilac za Rusiju bude ukrajinski vojnik koji se bori protiv ruskih trupa. Da li bi bilo celishodno da jedan kiparski Grk bude izvestilac za Tursku koja je takođe na putu ka EU? Da to bude kiparski vojnik koji se borio protiv turskih snaga?
	U nadi da će naše institucije proslediti ovo moje pitanje predsednici Evropskog parlamenta i da će ona uzeti ovo u razmatranje sačekaću odgovor.
	Ono što želim da pitam naše Tužilaštvo za ratne zločine je da li će ispitati Tonina Piculu kao pripadnika ekstremne vojne formacije o njegovom eventualnom učešću u ratnom zločinu koji je počinjen u Dvoru na Uni? 
	O tome postoje i video zapisi i svedočenja Borisa Jacovića, hrvatskog zapovednika, kako oni kažu, koji je bio direktni nadređeni Toninu Piculi u tom periodu. O tome postoje i svedočenja danskih pripadnika UNPROFOR-a. 
	U Republici Hrvatskoj tužilaštva i Tužilaštvo za ratne zločine Srbe privode i za muzičke numere. Srpsko Tužilaštvo za ratne zločine ćute i kada o tome postoje nedvosmisleni dokazi na osnovu kojih se stvaraju sumnje. Ovo je moje pitanje, našem Tužilaštvu za ratne zločine. 	
	Na kraju krajeva još jedno pitanje za narod u Srbiji na koje tražim da mi daju odgovor i nama daju odgovor, pre svega na izborima koji slede – da li bi bilo moguće da neki od hrvatskih poslanika ili, kako oni kažu, saborskih zastupnika, pomaže teorijski kapetanu Draganu u pisanju izveštaja protiv Republike Hrvatske? Bilo kakvih izveštaja u Briselu, protiv Republike Hrvatske. Da li bi neki saborski zastupnik kapetanu Draganu pomagao u tom poslu? Da li bi se radovao njegovom izveštaju koji podnosi protiv Hrvatske? 
	E pa, poštovani građani Republike Srbije, to upravo danas u obrnutom smeru radi Borko Stefanović i poslanici opozicije u Briselu. Pomažu pripadniku Crnih Mambi, direktnom nasledniku crnokošuljaša Jure Francetića, Toninu Piculi, 

koji je učestvovao u direktnom progonu pola miliona naših državljana i naših sunarodnika, da pišu izveštaje u Briselu, naravno radujući se svakoj reči koju Tonino Picula u izveštaju navede protiv Republike Srbije u Briselu. 
	Poštovani građani Republike Srbije, ovo čini bitnu razliku između nas, Borka Stefanovića i poslanika opozicije, koji u ovom nečasnom poslu učestvuju upravo ovih dana. Očekujemo vaš odgovor na izborima. 
	Hvala vam. Živela majka Srbija.
	PREDSEDNIK: Hvala vam
	Pošto se od niko od predsednika, odnosno ovlašćenih predstavnika poslaničkih grupa ne javlja za reč nastavljamo sa radom, odnosno pretres u pojedinostima o 1. tački dnevnog reda – Predlogu zakona o oružju i municiji.
	Amandman kojim se posle člana 34. dodaju naziv i novi član 34a zajedno su podneli narodni poslanici poslaničke grupe Srbija centar – SRCE.
	Da li neko želi reč? (Ne.)
	Idemo dalje.
	Na član 35. amandman su zajedno podneli narodni poslanici Branimir Nestorović, Branko Lukić, Borislav Antonijević, Ana Ivanović, Slobodan Ilić.
	Da li neko želi reč? (Ne.)
	Na član 36. amandman su zajedno podneli isti narodni poslanici, poslanici poslaničke grupe MI – Snaga naroda. 
	Reč ima Branko Lukić.
	Izvolite. 
	BRANKO LUKIĆ: Hvala, predsedavajuća.
	U članu 36. Predloga zakona o oružju i municiji govori se o nabavljanju municije. I u ovom članu sada je ograničen broj metaka. Predviđen je ograničen broj metaka za oružja za ličnu bezbednost na 100 komada. Nije jasno zbog čega je došlo do ograničenja, zbog toga što do sada kada se kupovao neograničen broj na osnovu oružanog lista ne postoji nikakva evidencija da je to prouzrokovalo bilo kakve probleme. 
	Na primeru, da kažem, uvođenju odobrenja za nabavku municije za oružja za ličnu bezbednost i ograničavanje na 100 metaka godišnje nejasno je zašto je to urađeno. Ne zna se da li je došlo do problema na osnovu neke terenske provere, jer ako imate pištolj recimo za ličnu bezbednost i za sport, možete da imate recimo za sport 1.000 metaka, a istog su kalibra. Ukoliko dođe kontrola i nađe te metke, municiju, može da se desi da kažu da je to za oružje za ličnu bezbednost i da imate 900 metaka više. To nije jasno definisano u zakonu i trebalo bi, ako ništa drugo, makar da se definiše šta u ovakvim situacijama.
	Koristiću i vreme ovlašćenog, sad posle dva minuta. 
	U članu sledećem, 37, propisano je da se municija mora čuvati zaključana posebno u sefu, odvojena od oružja. Dakle, moramo da imamo dva sefa. Ukoliko vam neko provali u kuću ili stan i provalnik je naoružan, maskiran vi imate oružje za ličnu bezbednost koje je zaključano i imate municiju koja je zaključana i mora da bude, naravno, ispražnjeno oružje. I vi sad kažete onom provalniku – izvinite, gospodine, samo malo da ja otključam jedan sef, pa da otključam drugi sef, pa da uzmem municiju, napunim oružje, repetiram. I to kad sve uradite onda kažete provalniku – e, super, izvolite sada možemo da nastavimo.
	Dakle, rešenje ne da je nelogično, nego je nebulozno. I ono što nam daju da imamo oružje za ličnu bezbednost je u stvari obesmišljeno. Nema nikakve koristi od tog oružja ukoliko ne možemo da ga koristimo. Pre ćemo da se dočepamo nekog kamena ili noža.

	Dakle, to što je dato stvarno je obesmišljeno. I ovaj zakon ovakav kakav jeste u stvari ukida pravo na oružje za ličnu bezbednost. I do sada je rešenje bilo slično, ali nadali smo se da će na osnovu naših predloga to da se promeni.
	Hvala vam.

6/1	VS/IR		10.55 – 11.05

	PREDSEDNIK: Čudi me ovaj aplauz na ovakav amandman, ali dobro.
	Idemo dalje.
	Na član 36. amandman u istovetnom tekstu podneli su narodni poslanici zajedno poslaničke grupe Srbija centar – SRCE i Narodni pokret Srbije.
	Reč ima narodni poslanik Petar Bošković.
	Izvolite.
	PETAR BOŠKOVIĆ: Hvala predsedavajuća.
	Pre nego što kažem vezano za član 36. i limit za nabavljanje municije za ličnu bezbednost, hteo bih da se zahvalim koleginici Staši Stojanović, hteo sam i juče popodne, ali ona nije bila tu, ali svejedno nadam se da ćete joj preneti, hvala joj za jedan divan snimak koji je ona objavila na svojim mrežama, nadam se da ću kao i oficir i kao džentlmen imati prilike i lično da joj se zahvalim. Hvala najlepše.
	Sada da krenemo na amandman. 
	U članu 36. stav 3. menja se broj 100 i zamenjuje se sa brojem 500 komada municije. Zašto ovo govorimo od 500? Pa, podsetiću vas da je do 2015. godine to bio taj broj, od 2015. godine zakon uopšte ne ograničava broj municije, a samo da objasnim narodu zbog čega i zašto. Naravno, mi i dalje ovde administriramo i zatežemo izuzetno oštro, legalne vlasnike, a oni, priznaćete i vi i mi, nisu problem, problem su naravno nelegalni vlasnici i kriminalci, ali ovih 100 metaka, onaj koji je ikada pucao iz pištolja zna da na jednom običnom gađanju samo da bi upucali oružje takozvano, znači pod znacima navoda, vama je potrebno između 100 i 150 metaka to svi iz policije znaju, to iz vojske znaju, to svi streljači znaju, strelci, to svi lovci znaju. Prema tome, ovo je zaista nesrazmerno nizak broj ispod količine koja se potroši na jednom najobičnijem gađanju. Hvala najlepše.
	PREDSEDNIK: Dobro.
	Pre nego što dam reč Aleksandru Mirkoviću za povredu Poslovnika, moja je obaveza da vam kažem da kao oficir i džentlmen, pre svega ste morali da osudite predsednika vaše stranke za to što je nazivao novinarke prostitutkama, ako ste oficir ili ako ste džentlmen, ili jedno ili drugo. Samo ja da vam kažem i reći ću vam svaki put, svaki put ću vam reći. Toliko o džentlmenstvu.
	Povreda Poslovnika, Aleksandar Mirković.
	Izvolite.
	ALEKSANDAR MIRKOVIĆ: Hvala poštovana predsednice.
	Povređen je član 107. koji kaže da je govornik dužan da poštuje dostojanstvo Narodne skupštine.
	Hvala vam što ste napravili odličan uvod. Ako uzmemo u obzir da je prethodno izlaganje došlo iz redova ljudi koji na brutalan način na svojim društvenim mrežama vređaju novinarke, vređaju goste u tim emisijama koje im se ne sviđaju, ako uzmemo u obzir nakon toga umesto izvinjenja nastave sa tim vređanjem morali ste da reagujete čim je svoje izlaganje započeo i došao do tog dela da se kao oficir, džentlmen i uživo zahvali. Kako vas nije sramota? Nemate vi šta da prilazite Staši Stojanović da joj se zahvaljujete, pogotovo ne lično, jer vi da imate časti i oficirske časti na koji se pozivate upravo kao što je rekla predsednica Narodne skupštine Ana Brnabić, svoje izlaganje bi započeli upućivanjem izvinjenja onih žena koje ste do sada izvređali i Staša nažalost nije tu, ali mogli ste još jednu stvar da kažete, da ćete u ime svih onih koji sede oko vas uputiti izvinjenje i zbog one brutalne i monstruozne kampanje koje je Staša Stojanović bila izložena godinama unazad.

	Sram vas bilo. Ne tražim da se izjasnimo o ovoj povredi Poslovnika, ali dobro je da građani Srbije vide kakve vrednosti zastupaju ovi i da se oni umesto kajanja i izvinjenja ponose i nastavljaju sa svojom morbidnom kampanjom protiv žena i danas ovde. Hvala.
	PREDSEDNIK: Hvala vam. Koji je osnov gospodine Boškoviću?
	Ne ne vidim, posebno pošto je povreda Poslovnika, tako da po povredi Poslovnika ne možete da dobijete osnov za repliku, a vi bi mogli da pročitate Poslovnik. On nije vređao i zaista neću da se raspravljam sa vama o tome. Ako je vama sve okej, šta ste vi radili sve vi i vaš predsednik ovih dana, neka vide građani. 
	Ivana Rokvić, izvolite.
	IVANA ROKVIĆ: Hvala. Evo ja danas malo o vatrenom oružju, ne bi verovali ali u njega se razumem nego više u hladno i žao mi je što Jovanov nije tu i juče me pozvao da popričamo o članu 5. ovog zakona, pa kada se bude vratio ako mi date vreme, mogu i da dopunim mog kolegu Novakovića, vezano za taj član 5. i kako to nož nije hladno oružje. Ali da se vratimo na ovaj član 36. Narodni pokret Srbije, je uložio amandman na ovaj član i sada iz koga razloga, nemamo problem sa prvim delom ovog zakona, koji kaže da može da se municija za oružje za ličnu bezbednost nabavi uz samo prethodno dobijenu saglasnost nadležnog organa, takođe, da u toku jedne kalendarske godine jednom može da se izda i to je u redu. Međutim deo koji kaže da  se ograničava sama količina municije na 100 komada u originalnom pakovanju, na taj deo smo uložili amandman i da se poveća barem na 500, kao što je pre nego što je donet zakon pre 2015. godine, taj zakon o oružju i municiji iz 2015. godine, tu ne računam izmene 2018, 2020. i 2022. godina, pričam samo o zakonu koji je sada na snazi, on ne ograničava uopšte.
	Sada, da bi prosto imali jedan zaokružen koncept, ja bih se vratila jedan korak unazad i Srbija je jedina zemlja na svetu u kojoj se plaća porez na oružje za ličnu bezbednost. Znači Srbija je jedina zemlja koja ne garantuje bezbednost svojim građanima, već im debelo naplaćuje njihovu brigu o ličnoj bezbednosti. Zakon o oružju i municiji, ovaj iz 2015. godine, zloupotrebljen je oduzimanjem legalnog oružja i prosta jedna zamena obrasca koju ste tada uveli i taj obrazac je bio dozvola i praktično je doveo opet do jedne preregistracije, ponovo apliciranje za dozvolu koju su građani već imali i pod nekim izgovorom da više ne postoji razlog za psoedovanje oružja za ličnu bezbednost, oduzimali su oružje. Gde je dodatni problem, nigde u zakonu nije  definisano kada tačno prestaje briga za ličnu bezbednost, šta se to dogodi, pa država kaže okej, sada vi niste više ugroženi i kako to može da se zna. Znači, tu zakon nije dovoljno jasan i ostavljen je prostor da svako može da tumači i dolazilo je do oduzimanja legalnog oružja.
	U poslednjih 30 godina, donosili smo sve restriktivnije zakone o oružju i municiji, a u poslednjih 20 godina, ukupno legalnog oružja, spao je sa milion i 100 hiljada, na 520 hiljada komada. Ovakvo smanjenje se reflektovalo samo na broj oružja koje je legalno i ni na koji način nije ugrozilo nelegalno, ljude koji drže nelegalno oružje, već samo ove koji su legalno dobili oružje i koji plaćaju porez za njega. Zašto ulažem amandman na ovaj član?
	Ukoliko se oružjem ne trenira ono postaje potpuno beskorisno, vlasnik oružja koje ne trenira, on više nije ni bezbedan i postoji opasnost i za sebe i za okolinu. Dakle, 100 metaka je dovoljno i to zna svako ko je jednom otišao da gađa, 100 metaka je dovoljno za dva zagrevanja, za dva treninga i to samo da se neko zagreje. Svaki sportista može ovo da vam potrvdi i to nikako ne može da bude dovoljno za celu godinu, da obuhvati i zagrevanje i kondicioniranje, a onda i zalihe za ličnu upotrebu tako da su ovim zakonom ugroženi oni ljudi koji su već dokazali da im je lična bezbednost ugrožena i trenutni zakon, nabavka municije, nije ograničena i ovo je klasičan primer

 kako se kažnjavaju legalni vlasnici oružja, koji ni na koji način nisu kršili zakon. Hvala.
	PREDSEDNIK: Zaista impresivno znanje o vatrenom oružju. 
	Reč ima ministar Vujić.
	NENAD VUJIĆ: Uvažena predsednice Narodne Skupštine, uvaženi poslanici, što se tiče samog čuvanja i odvojenog čuvanja municije i oružja, jasno je predviđeno da mogu da postoje dva sefa i može u istom sefu, samo u posebnoj pregradi koja je zaključana unutar tog istog sefa, i to je nešto što je vrlo jasno.
	
	
	
7/1	TĐ/MJ	11.05 – 11.15

	Što se tiče broja komada municije, sadašnji broj je inače i broj koji postoji u važećem Zakonu o oružju i municiji, a to je 100 komada, a takođe prilikom izrade ovog zakona, odnosno Nacrta zakona udruženja koja su učestvovala nisu imala nikakvu vrstu prigovora na ovaj broj. To je nešto što vidimo iz samih zapisnika i sa sednica same radne grupe.
	Ponavljam, što se tiče ovog dela vezano oko legalnog i ilegalnog, legalno oružje i posedovanje legalnog oružja i municije reguliše Zakon o oružju i municiji i sve ono što nije u sklopu ovog zakona potpada pod Krivični zakonik i zato paralelno sa ovom izmenom usvajamo i izmene Krivičnog zakonika tj. čl. 348. koji na bolji način definiše celu ovu materiju i dodatno još neke stvari i proširuje i isto tako je i na tragu oštrije kaznene politike za bilo kakvo ilegalno posedovanje oružja i municije, odnosno držanje i nošenje. Tako da je jasno opredeljenje Srbije.
	Inače, što se tiče same tendencije kada govorimo o Zakonu o oružju i municiji, on i prati tu jednu praksu i tendenciju koja postoji, a u Evropi, znači ne govorim samo o Evropskoj uniji, nego u Evropi, pristup oružju, dozvole, nešto je što je restriktivnije i naravno organi imaju diskreciono ovlašćenje da dozvolu i povuku, i to je uvek onda i stvar procene, a i ovaj zakon predviđa i određenu proceduru ukoliko neko nije zadovoljan tom procenom. 
	Isto tako, tako kada govorimo o broju komada municije nemojmo zaboraviti i nemojmo brkati nešto što je za sportsko oružje i nešto što je za ličnu bezbednost, jer to su ipak dve različite kategorije. Tako da je ovaj  zakon dosta i usaglašen i sa onim što su i sportska udruženja i udruženja lovaca izrazila kao mišljenje prilikom usvajanja ovog zakona. Hvala.
	PREDSEDNIK: Hvala, ministre.
	Idemo dalje.
	Na član 37. amandman su zajedno podneli narodni poslanici poslaničke grupe Mi – Snaga naroda.
	Da li neko želi reč? 
	Reč ima narodni poslanik Branko Lukić.
	Izvolite.
	BRANKO LUKIĆ: Hvala, predsedavajuća.
	Ja sam o ovom već nešto govorio, ali ću iskoristiti ovo vreme da odgovorim na ovo što je poštovani ministar Vujić upravo rekao. Ja sam rekao dva sefa, on je rekao može jedan sef, ali dve brave, što mu ga dođe na isto. Je l' tako? Morate da otključate dve brave da biste spojili oružje i municiju. 
	Juče smo pričali o kolekcionarskom oružju. To je član 28. i rekli ste, poštovani ministre, da nije ni bilo predviđeno da se kolekcionarsko oružje upotrebljava ikada, što nije tačno po sadašnjem zakonu. Dakle, kolekcionari mogu da uzmu oružje, odu na strelište i da iz tog oružja pucaju. Za to su naravno imali municiju koju su mogli da koriste. 
	Sadašnja situacija, po ovom predlogu, predviđa da to oružje, kolekcionarsko, ne može da se koristi, ne možete da ga držite izloženog, morate da ga držite u zatvorenom sefu, a municija za njega mora da bude delaborisana, dakle ne može uopšte da bude funkcionalna. Rešenje sadašnje je daleko nepovoljnije, to je očigledno, po vlasnike kolekcionarskog oružja i totalno je obesmišljeno, pošto ga morate sakriti, da ga niko ne vidi, obesmišljeno je da ga uopšte i posedujete. Hvala.
	PREDSEDNIK: Na član 37. amandman su zajedno podneli narodni poslanici poslaničke grupe Srbija centar – SRCE.
	Da li neko želi reč? 

	Reč ima narodni poslanik Petar Bošković.
	Izvolite.
	PETAR BOŠKOVIĆ: Hvala, predsedavajuća.
	Član 37, takođe, limit za držanje i čuvanje municije. Mi ostajemo pri tome da zaista broj 100 mora da se promeni i da može držati najviše 500 komada municije za oružje i ličnu bezbednost. 
	Hteo bih, pošto nisam dobio repliku, samo da vas zamolim da pogledate moju izjavu i da je preslušate i ako nađete rečju uvredu, ja onda zaista ne znam šta dalje da vam kažem.
	Pri tome, vi ste i juče bili svedoci da se ovde poziva na samoubistvo. To se naravno ne sankcioniše, ali se zato sankcioniše poređenje tviter naloga sa skupštinskim govorom. Hvala najlepše.
	PREDSEDNIK: Niste mogli da dobijete repliku, još jednom, zato što je poslanik nešto izgovorio tokom povrede Poslovnika. A drugo tviter nalog je javni govor. Predsednik vaše stranke Srbija centar – SRCE je brutalno duboko uvredio sve žene, ne samo u Srbiji, sve žene, a posebno novinarke i vi to niste osudili. Dakle, ni oficir, ni džentlmen, ni čovek. 
	Idemo dalje.
	Na član 38. amandman su zajedno podneli narodni poslanici poslaničke grupe Mi – Snaga naroda. 
	Reč ima narodni poslanik Branko Lukić.
	BRANKO LUKIĆ: Hvala, predsedavajuća.
	U članu 38. predviđeno je punjenje municije i po novom rešenju ručno punjenje municije je obesmišljeno, verujte mi. Ja znam šta je punjenje municije i šta je svrha toga, odnosno obesmišljeno je zahtevnim uslovima koji ne postoje ni u jednom zakonu na svetu i obuka i posebne prostorije i odobrenje MUP-a. Obesmišljen je razlog punjenja koja je jeftinija i kvalitetnija municija. Prostorija za punjenje sa uslovima, takvi su uslovi kao da pravimo fabriku, a ne da se radi o hobiju, o sportu ili lovu. Član 38, dakle, kada govorimo o punjenju municije, posebni prostorno-tehnički uslovi su takvi da je jednostavno nemoguće ispuniti bilo kome ko se ne bavi time kao zanimanjem. Hvala. 
	PREDSEDNIK: Hvala. 
	Idemo dalje.
	Na član 39. amandman su zajedno podneli narodni poslanici poslaničke grupe MI – Snaga naroda. 
	Da li želite reč?
	Reč ima Branko Lukić. 
	Izvolite. 
	BRANKO LUKIĆ: Hvala vam. 
	Član 39. govori o čuvanju napunjene municije. Dakle, ko god zna šta je municija, ista je punjenja kao i fabrički proizvedena. Koja je razlika? Ne postoji razlika. Treba propisati da kako se čuva fabrička, tako da se čuva i punjena municija. Nema nikakvog razloga da se pravi bilo kakva distinkcija. 
	Verujte mi, ovo kao da je pisao neko i zato ne verujem da je to gospodin Odalović, pošto on ima previše znanja, ovo kao da su pisale žene, uz svo dužno poštovanje ženama koje nikada nisu videle... Ne govorim o ženama...
	PREDSEDNIK: Ja zaista ne znam koji je vaš problem sa ženama sve zajedno, ali za ovo dobijate opomenu. Za ovo ste dobili opomenu. 
	BRANKO LUKIĆ: Imam nastavak. Niste me čuli. 

	PREDSEDNIK: Ne znam šta vam je problem sa ženama. Imate ovde ženu koja verovatno zna o vatrenom oružju više nego vi tri puta, tako da opomenu, pa dalje pričajte o ženama tako. 
	BRANKO LUKIĆ: Hvala. 
	Nisam završio, zato me niste čuli. 
	Tom prilikom ne mislim na žene koje se bave sportom ili su lovci, ali je činjenica da u MUP-u kao referenti uglavnom rade žene, i to gospodin Odalović dobro zna, koje osećaju odvratnost prema oružju, što je normalno, ali je činjenica. I zato sam napravio tu distinkciju. 

 
8/1	AL/MP		11.15 – 11.25

	PREDSEDNIK: Pokušajte da se vratite u normalno obraćanje građanima Republike Srbije ili ćete dobiti drugu opomenu. Tako da bih vam predložila da se vratite na amandman, a ne ko ga je pisao. Okej? Moja topla preporuka.
	BRANKO LUKIĆ: Hvala vam na preporuci. Završio sam po ovom amandmanu.
	PREDSEDNIK: Kakav skandal. Neshvatljivo da čujem u Narodnoj skupštini da je zakon kao da ga je pisala žena. Sram vas, bre, bilo.
	Na član 40. amandman su zajedno podneli narodni poslanici poslaničke grupe Mi snaga naroda.
	Da li želite gospodine Lukiću reč? 
	Izvolite.
	BRANKO LUKIĆ: Već sam delom govorio. Hoću da kažem da juče nismo imali nijedan incident kada vi niste predsedavali, a danas je to izgleda normalno. Rekao sam, ako hoćete da ponovim.
	U članu 40. radi se o utvrđivanju  ispunjenosti prostorno tehničkih uslova. O tome sam već govorio u prethodnom izlaganju. Hvala vam.
	PREDSEDNIK: Završili ste?
	Hvala.
	Možda da sednete sa narodnom poslanicom Ivanom Rokvić ili Slavicom Radovanović, pa da vam objasne nešto o oružju.
	Reč ima ministar Nenad Vujić.
	NENAD VUJIĆ: Zahvaljujem se uvažena predsednice.
	Poštovane narodne poslanice, poštovani narodni poslanici, prvo lično moram da se izvinim zbog ove uvrede koja je izrečena velikom broju žena koje rade u MUP-u i obučene su i posvećene, pošto je rečeno ne samo žene, nego žene u stvari koje rade u MUP-u a koje kao ne znaju i ne razumeju se u oružje. Mislim da je to još jedna dodatna uvreda svim ženama koje su zaposlene u MUP-u ja im se izvinjavam u svoje lično ime.
	Što se tiče vezano oko broja, broj 100 je dovoljan zato što ono što je navedeno da kada vežbaju da mogu da iskoriste, na svakom strelištu uvek ima municije koja može da se koristi i to strelište daje pod određenim uslovima itd. itd. Tako da taj broj koji neko poseduje broja komada municije kod sebe je nešto sasvim drugo.
	Kada govorimo o punjenju, o čemu su bili ovi amandmani, moram da naglasim da je amandman bio da se briše odredba vezana za punjenje municije. To onda pravno znači da ne bismo imali ni na koji način uređeno na koji način se puni municija, što je jako opasno i sigurno da mora da bude punjenje pod strogom kontrolom i zbog bezbednosti lica koje rade na tome, ali i zbog bezbednosti drugih građana. Ne može neko tako to tek da puni kako mu padne na pamet i gde mu padne na pamet i vrlo je jasno da je zahtev iz ovih članova, a to je da bi se osigurala i bezbednost lica koje to radi i lica u okolini. Sve ostalo bi bilo da svako može da radi u uslovima u kojima on hoće, a pogotovo što je amandman koji je bio, bio je – briše se. Hvala.
	PREDSEDNIK: Hvala vama, ministre.
	Idemo dalje.
	Na član 41. amandman su zajedno podneli narodni poslanici poslaničke grupe Mi snaga naroda.
	Da li želite reč? (Da.)
	Reč ima Branko Lukić.
	Izvolite.

8/2	AL/MP

	BRANKO LUKIĆ: Predsedavajuća, samo da vas obavestim da bismo skratili, nemam ništa pre člana 56. Hvala.
	PREDSEDNIK: Hvala vama.
	Na član 41. amandman je podneo narodni poslanik Marijan Rističević.
	Da li želite reč? (Da.)
	Izvolite.
	MARIJAN RISTIČEVIĆ: Zahvaljujem.
	Dame i gospodo narodni poslanici, zahvalan sam na prihvatanju amandmana. 
	Dakle, radi se o zabrani nabavljanja delova oružja. Ovaj što mi je juče pretio, smeška se. Ne samo da vređaju žene i poljoprivrednicima malo dođu i prete, kažete – ti nisi za Skupštinu, ti si za štalu, uzmi vile itd. Tako da, nije tačno da nije bilo incidenata. Dakle, bilo ih i recimo mi nismo reagovali ni kada dva puta nismo dobili reč, ali nije nam padalo na pamet da zbog toga vređamo bilo koga bez obzira na pol, rasu, naciju itd.
	Ali ja moram reći da nedostatak čast od hrvatskih časnika mene uopšte ne iznenađuje. Hvala. 
	PREDSEDNIK: Ovaj amandman je prihvaćen, tako da je postao sastavni deo Predloga zakona.
	Na član 42. amandman su podneli narodni poslanici poslaničke grupe Mi snaga naroda.
	Ali neće se javljati do člana 56. Preskačemo onda i na član 43. vaš amandman.
	Na član 43. amandman su zajedno podneli narodni poslanici Srbija centar – SRCE.	
	Da li neko želi reč?
	Reč ima Petar Bošković. 
	Izvolite.	
	PETAR BOŠKOVIĆ: Član 43. naravno, čuvanje i rukovanje oružjem. Mi predlažemo da se u članu 43. pored čuvanja u sefovima i kasama ili ormanima od čvrstog materijala, dodaju stav 3. i 4. koji glase: „Oružje i municija mogu se čuvati u posebno obezbeđenoj zaključanoj prostoriji koja ispunjava propisane bezbednosne uslove, što se smatra odgovarajućim načinom čuvanja u smislu ovog člana. Bliže uslove koje mora ispunjavati prostorija iz stava 3. propisuje ministar“. Zašto? Zato što ljudi kolekcionari, lovci, sportisti itd. malo je iluzorno da za svako oružje imaju sef za municiji itd. U vojsci je to tako regulisano. Imate tzv. „ćorave sobe“ gde držite i može se vrlo lako … Obično lovci imaju prostora, sportisti itd. da i to bude.	
	O načinu ponašanja i svemu ostalom ja sam očekivao od vas, s obzirom na vaše iskustvo, s obzirom na način vašeg ponašanja da ćete sama uočiti da je narušavanje člana 104. Poslovnika gde vređate stranku i vođu stranke i zato sam mislio da ćete mi dati repliku. Hvala najlepše.
	PREDSEDNIK: Ne znam šta bih rekla o tom vređanju. Ja ću vas podsetiti da niste osudili mizogene, seksističke, odvratne uvrede predsednika vaše stranke za sve žene, a posebno za novinarke. Tako da, to je to što imam da kažem o vama i vašem predsedniku.
	Na član 43. amandman su zajedno podneli narodni poslanici poslaničke grupe PSG – SDA – PDD.
	Reč ima Ahmedin Škrijelj. 
	Izvolite.

8/3	AL/MP

	AHMEDIN ŠKRIJELj: Zahvaljujem.
	Dakle, mi smo predložili da se u ovom članu dodaju dva nova stava, 8. i 9. kojima se propisalo da se ključevi, šifre i druga sredstava pristupa čuvaju odvojeno od oružja i municije i da budu nedostupna neovlašćenim licima. Takođe smo propisali da se u zakon doda da kada na adresi živi ili redovno boravi maloletnik obaveza je još jasnija – ne smeju mu biti dostupni ni oružje, ni municija, ni sredstva za otvaranje prostora, niti mu se sme saopštiti šifra ili na bilo koji drugi način omogućiti pristup, jer sef nije bezbedan zbog toga što ima bravu, već ako lice koje ne sme da dođe do oružja ne može stvarno da ga otvori.
	Obaveza koju je Vlada propisala ovim predlogom zakona je uopštena, jer zaključan sef ne znači mnogo ako dete zna šifru ili je ključ ostavljen na dostupno mesto. Zato smatramo da ovaj zakon treba dodatno precizirati i prihvatiti ove naše amandmane, odnosno da se na član 43. dodaju novi stavovi 8. i 9. na način kako smo ih mi predložili. Hvala. 
	PREDSEDNIK: Hvala vam.
	Preskačemo na član 44. amandman poslaničke grupe Mi snaga naroda.
	Na član 44. amandman su zajedno podneli narodni poslanici poslaničke grupe Srbija centar – SRCE.	
	Reč ima Petar Bošković.
	Izvolite.
	PETAR BOŠKOVIĆ: Hvala, predsedavajuća.	
	Poveravanje oružja i fizičkom licu. U članu 44. predlaže se da se pored pravnog lica, preduzetnika i streljačkog kluba omogući poveravanje oružja na čuvanje i fizičkom licu koje ispunjava uslove za držanje oružja tako da se dodaju stavovi 2. i 3. koji glase: „Vlasnik može oružje i municiju poveriti na čuvanje i fizičkom licu koje ispunjava uslove za držanje oružja iz ove kategorije uz prijavu nadležnom organu, naravno. Prijava nadležnom organu pri proveravanju funkcioniše kao zamena za evidenciju koju vode pravna lica“. To je što se tiče amandmana.
	I, predsedavajuća, vi vrlo dobro znate da ste i vi takođe morali da reagujete na to kada jedan poslanik poziva drugog na samoubistvo. Hvala. 
9/1	MV/CG		11.25 – 11.35			

	PREDSEDNIK: Ja sam juče bila na konferenciji, ako niste primetili. Dakle, dva dana nisam vodila sednicu i ne znam o čemu pričate, ali znam šta je predsednik vaše poslaničke grupe rekao za žene i novinarke, da su prostitutke i da su došle direktno sa štajge, a da vi niste reagovali. Eto, to znam, to sam čula i pozvala i UNS i NUNS i ANEM da reaguju. Nažalost, ni UNS, ni NUNS, ni ANEM, još uvek nisu reagovali i stali u zaštitu novinarke, ali toliko i o njima, uz to koliko imam da kažem o vama.
	Idemo dalje.
	Na član 45. amandman su zajedno podneli poslanička grupa „Mi - Snaga naroda“.
	Ne želite da obrazložite.
	Takođe na član 46. 
	Na član 46. amandman je podnela poslanička grupa Srbija - Centar SRCE.
	Da li želite reč?
	Izvolite.
	PETAR BOŠKOVIĆ: Hvala.
	Hteo bih da vam kažem, zaista, percepcije su različite. Molim vas, povedite računa, preterujete. 
	U članu 46. menja se stav o dobijanju zahteva i dodaje novi stav tako da glasi: „Rešenjem kojim se odbija zahtev za izdavanje dozvole za nošenje oružja mora biti obrazloženo uz navođenje konkretnih činjenica, dokaza i pravnog osnova na kojima se zasniva. Procena ugroženosti lične bezbednosti vrši se na osnovu objektivnih i proverljivih okolnosti, a protiv rešenja o odbijanju dopuštena je tužba u upravnom sporu u punoj jurisdikciji“.
	Molim vas, opet se vraćamo na zapažanja, sklonosti itd. Molim vas da ovo imate u vidu. Hvala.
	PREDSEDNIK: Hvala vama. 
	Dok god vi nastavite da pričate o tome, ja ću odgovoriti u ime žena u čiju odbranu želim da stanem. Ovo je vama percepcija. Da li bi za TV Prva bio prejak zahtev da im voditeljke ne dolaze u jutarnji program direktno sa štajge, gosti iz kafane, gošće neobrijane, svi da budu okupani? 
	(Petar Bošković: Gde piše prostitutka? Pročitajte.)
	Gošće neobrijane sa štajge. Ne kaže prostitutke? Dobro. Neka čuju žene šta mislite o njima i da branite takav stav. Bilo bi, čini mi se, možda nešto bolje da konačno osudite. 
	(Slobodan Petrović: Gde piše to što ste rekli?)
	Nigde ne piše, je li? Čitava poslanička grupa stoji iza ovoga? Dobro, da žene znaju. Dobro je da žene i novinarke znaju. Hvala vam. Nastavite vi samo tako.
	Član 47. „Mi – Snaga naroda“.
	Ne želite da obrazlažete.
	Član 48. takođe.
	Član 49. takođe.
	Član 50. takođe.
	Na član 50. amandman je podnela poslanička grupa PSG, SDA, PDD.
	Ahmedin Škrijelj ima reč. Izvolite.
	AHMEDIN ŠKRIJELj: Zahvaljujem.
	Dakle, ovaj amandman je vezan na amandman koji smo podneli na član 20. i u vezi sa ovim amandmanom, a i onim od juče, moram samo da nešto prokomentarišem kratko.
9/2	MV/CG

	Juče smo čuli ministra kako kaže da je neko rekao da je pravo na posedovanje oružja ljudsko pravo. To niko nije rekao. Pravo na posedovanje oružja je pravo koje građanin u skladu sa zakonom može da ostvari i na zakonom propisan način. Ali, policija, to je ono što je suština i ovog amandmana i amandmana na član 20, nema pravo da ulazi u tuđe prostorije bez odluke suda, kako to kaže član 40. Ustava.
	I ovaj amandman i onaj na član 20. odnose se na to da državni organi u vršenju svojih ovlašćenja ili prilikom kontrola koje sprovode ne mogu da budu iznad Ustava, ne mogu da ulaze u bilo čiji privatni posed, mesto stanovanja ili bilo šta bez odluke suda, kako to kaže Ustav. Mi smo ovim amandmanom pokušali da ovaj predlog zakona u ovom delu vratimo u ustavne okvire. Hvala.
	PREDSEDNIK: Hvala vam što se bavite amandmanom.
	Ministar Nenad Vujić. Izvolite.
	NENAD VUJIĆ: Što se tiče ljudskog prava, imali smo ovde navode da je to ljudsko pravo. To ni po našem Ustavu ni po ustavu modernih evropskih država nije ljudsko pravo. Koncept u Evropi je potpuno drugačiji.
	Što se tiče prava policije da kontroliše, ono što jeste standard u oblasti ljudskih prava, to je da postoje zakonski predvidive okolnosti kada je nešto moguće da dođe policija da prekontroliše. U ovoj situaciji vrlo je jasna procedura. Znači, neko ko je dobio oružje, municiju za posedovanje, držanje i nošenje, naravno, on i zna da u zakonu piše da je ovlašćena policija da može i da dođe i da to prekontroliše.
	Samom činjenicom kada podnosite zahtev za držanje i nošenje vi ste onda svesni da se može izvršiti i kontrola od strane policije, što je nešto što je standardna praksa. Odluka suda podrazumeva da je nekakvo delo učinjeno i to je nešto sasvim drugo. Ovde govorimo samo o jednoj redovnoj kontroli koju treba sprovoditi i koja je uobičajena i koja je u skladu sa direktivom 555 sa kojom se Republika Srbija usklađuje. Hvala. 
	PREDSEDNIK: Hvala.
	Reč ima gospodin Škrijelje, po amandmanu.
	Izvolite. 
	AHMEDIN ŠKRIJELj: Dakle, ovako kako je koncipiran zakon mi ulazimo u jednu sferu ograničavanja ljudskih prava, a jedno od tih prava je pravo na nepovredivost stana. Ustav propisuje kad i u kojim okolnostima ljudska prava mogu da se ograniče, ali na način da se ne zadire u samu srž tog prava. Na ovaj način kako je propisano ispada da policiju u vršenju te kontrole ne obavezuje Ustav. Ne mogu da uđu u tuđu kuću bez saglasnosti suda i mi smo to propisali, pod kojim uslovima i na koji način treba da se radi. Ne možete nikoga da izdižete iznad Ustava. 
	Mada, kad ste vi u pitanju, mene to ne čudi. Vi ste juče rekli da kad su nacionalne manjine u pitanju da za njih ne važi Ustavi i da ono što piše u Ustavu ne znači srazmerna zastupljenost pripadnika nacionalnih manjina u sudovima i tužilaštvima. Ako to kaže ministar pravde koji sad brani nešto što je neodbranjivo, onda mi imamo problem i mislim da bi vi trebali posle ovoga da podnesete ostavku, jer vi ne možete da se bavite ovim poslom na način na koji to radite do sada. Hvala. 
	PREDSEDNIK: Reč ima ministar pravde Nenad Vujić. 
	NENAD VUJIĆ: Vrlo je jasno šta piše u zakonu o sudijama, zakonima o tužiocima, a to je da Visoki savet sudstva i Državno veće tužilaca bira sudije na osnovu stručnosti, osposobljenosti i to je vrlo jasno. To su jasni, merljivi i objektivni kriterijumi. 

	Takođe, kada su ti kriterijumi ispunjeni, u zakonu stoji da će i Visoki savet sudstva, odnosno Visoki savet tužilaštva voditi računa i o nacionalnom sastavu. Tako da, niko nije nikad rekao niti poziva na kršenje ljudskih prava niti prava garantovanih Ustavom, nego vrlo jasno je šta Ustav i zakoni kažu.
	Isto tako, tumačenje našeg Ustava, imamo i odluke Ustavnog suda, ali i odluke Evropskog suda za ljudska prava koji nikada nisu rekli da norma koja kaže – vodeći računa, inače to je standard u najvećem broju evropskih zemalja, vodeći računa o nacionalnom sastavu, vodeći računa o rodnoj zastupljenosti, ne predstavlja onda nekakvo moranje, nego da se vodi računa. To su nekakve standardne formulacije. Postoje neke zemlje izuzetno, i to je vrlo sporno, u kojima se određuju kvote za određene grupe i to je vrlo sporno. Sporno je i u praksi Evropskog suda za ljudska prava, da to je nešto što krši prava drugih.    
10/1	MZ/VZ		11.35–11.45

	Tako da vas podsetim na predmet "Sejdić i Finci protiv BiH", gde baš zbog postojanja kvota je rečeno da postojanje kvota krši ljudska prava garantovana Evropskom konvencijom. Znači, svako zalaganje za uvođenje kvota je, u stvari, kršenje ljudskih prava, a ne formulacija da će se voditi računa, o čemu sam ja i govorio. Tako da je ona potpuno usklađena i sa standardima ljudskih prava koja garantuje naš Ustav i koje garantuje i Evropska konvencija o ljudskim pravima. 
	Što se tiče ulaska i provere, jasno je kada je neko podneo dozvolu da prihvata da neko će i doći, odnosno da će nadležni organi doći da izvrše proveru kako neko čuva, i to je jasno navedeno. Ako biste drukčije tumačili, onda biste, recimo, zabranili i Elektroprivredi da bez sudske odluke može da uđe i da proveri stanje strujomera koji se nalazi u vašoj nekretnini, odnosno na vašem privatnom posedu, znači trebala bi odluka suda. Naravno da to se ne traži. Tako i ovde, kada ste podneli dozvolu, znate koji su uslovi, znate kako morate da čuvate i znate kako se to i kontroliše. Hvala.
	PREDSEDNIK: Idemo dalje. 
	Na član 51. amandman su zajedno podneli narodni poslanici Poslaničke grupe Narodni pokret Srbije.
	Da li neko želi reč? 
	Izvolite, Uroš Đokić.
	UROŠ ĐOKIĆ: Hvala, predsedavajuća.
	Poštovani građani, Narodni pokret Srbije Mike Aleksića predložio je da se u članu 51. Zakona o oružju i municiji doda jedan stav koji predviđa da će se oružje oduzeti fizičkom licu protiv koga je pokrenut postupak za nasilje u porodici ili kome je izrečena mera privremenog udaljavanja učinioca. Jer ovakva formulacija prema, našem shvatanju, unosi izvesnost u ovaj postupak, jer postupci u kojima nekom građaninu oduzimate neko pravo koje ste mu ranije priznali morali bi da budu proverljivi, jasni i otvoreni. 
	Nasuprot našem shvatanju, vaš zakon predviđa mogućnost da ukoliko nekome utvrdite bezbednosnu smetnju naknadno, ko već ima legalnu dozvolu, može mu se oduzeti oružje. I tu ne bi bilo ništa sporno, da u našoj zemlji institucije rade svoj posao. Međutim, kod nas institucije rade u interesu partije, partija radi u interesu mafije, jer obe ove organizacije vode isti ljudi. 
	I pošto sam i sam advokat, pročitaću vam šta piše u jednom rešenju policije o oduzimanju oružja. Oružje oduzeto, utvrđena je bezbednosna pretnja i kada smo tražili obrazloženje, dobili smo napismeno, citiram: „Ne mogu se u rešenju o oduzimanju oružja navoditi podaci koji se odnose na bezbednosne provere, a koji su poslužili kao osnov za oduzimanje oružja“. Znači, policija pokreće postupak, da građanin ne zna da je pokrenut; policija sprovodi postupak, građanin ne zna da se sprovodi i ko ga sprovodi. I kada kažu – utvrdili smo bezbednosnu smetnju, građanin nema pravo da zna zašto je on navodno bezbednosna smetnja. 
	To, molim vas, znači da ukoliko bilo koji lojalista, da ukoliko, recimo, Marko Kričak, koji se istakao i napredovao u MUP-u, u strukturama MUP-a, kao neko ko je tukao građane, ko je hapsio decu, ko je brutalno tukao našu Ninu, kao recimo Veselin Milić, koji je, kao prvi čovek Beogradske policije, u restoranu u njegovom gradu prisustvovao ubistvu, ukoliko oni narede područnoj stanici policije da sprovedu bezbednosnu proveru, građanin može ostati bez oružja, samo zato jer ne želi da bude član mafije. I moram priznati da je ovo verovatno za vas genijalan plan – građane možete da razoružate, a kriminalci mogu da šetaju naoružani gradom. 


10/2	MZ/VZ

	I kada se pitam kako uopšte dođete na ideju za ovakve zakone i dok pričamo o Zakonu o oružju i municiji, evo na primer, pitanje za gospodina Mrdića. Ovo je slika koja je objavljena na zvaničnim društvenim kanalima društvenih mreža. Gospodine Mrdiću, ovde sa vama se vidi Milan Ostojić, zvani Sandokan, koji je sinoć upucan u Šapcu. Milan Ostojić Sandokan je odležao skoro deset godina pravosnažne kazne jer je osuđen za naručivanje ubistva. Označavan je kao šef šabačke grupe i ispod ove slike piše – podrška našem bratu Uglješi. Gospodine Mrdiću, koliko ja znam, vi niste biološka braća. Po čemu ste vi braća, gospodine Mrdiću? Po oružju, po pripadnosti nekim strukturama, po interesima koje štitite? Jako bih voleo da znam šta je to što vas spaja, jer kada čovek osuđen za naručivanje ubistva odsluži kaznu, jako je sporno ako on naručuje zakone u šatoru i vi kažete da ste u ovom šatoru vi pisali zakon. 
	Jer gospodo, počelo je da preliva. Ovo više ne može da se sakrije. Zato sva istraživanja javnog mnjenja u zadnjih godinu dana govore o tome da 60% građana Srbije smatra da Srbija ide u lošem smeru i vi ćete to, zbog ovakvih stvari, na jako grub i jako težak način za vas shvatiti na prvim sledećim izborima. Hvala vam.
	PREDSEDNIK: Replika, Uglješa Mrdić. 
	Izvolite.
	UGLjEŠA MRDIĆ: Zahvaljujem, predsednice.
	Jedini kriminalac koga sam video i prepoznao dok sam štrajkovao glađu u šatoru je jedan od lidera jedne opozicione stranke, jedan "žuti tajkun" koji je ukrao od građana Srbije preko 600 miliona evra. Dakle, to je jedini kriminalac koga sam video dok sam štrajkovao glađu.
	Drugo, kad govorite o kriminalu, dok su vaši bili na vlasti, bivši režim, zemunski klan se ponašao kao državni kolektiv. Dakle, dešavali su se svakodnevni obračuni između kriminalnih klanova, vaš zemunski klan je otimao ljude, otimao biznismene, harali ulicama, vladali, dakle Beograd je bio kao jedna ratna narko-kriminalna zona, ubijen Boško Buha, na kraju ubijen Zoran Đinđić, ministar unutrašnjih poslova Dušan Mihajlović nije podneo ostavku, savezni ministar unutrašnjih poslova nije podneo ostavku nego postao premijer. Dakle, ovaj što je bio savezni ministar telekomunikacija pa hteo Đinđić da ga pošalje u Kinu, postao ministar odbrane, a ovi klanovi, ostaci klanova, nastavili da vladaju. Dakle, to je tako bilo u vaše vreme. I neka građani znaju šta je stvarna slika. 
	A šta vas boli? Pa vas boli zato što od 2012. godine Srbija ima evidentno dobre rezultate, što se tiče borbe protiv kriminala i korupcije. I onda ne znate šta ćete, tako manipulišete, tako lažete, pokušate da kompromitujete sve nas koji se borimo za istinu i pravdu, al narod zna istinu. Narod zna, ne da ste sarađivali sa kriminalcima, vi ste stvarali kriminalce, vi ste imali svoje kriminalne klanove. U vaše vreme se znalo kada se otme jedan automobil ili čovek u koje ministarstvo osoba da se javi ili koja je adresa tog kriminalnog klana. E, to se tako radilo u vaše DOS-ovo kriminalno vreme. Hvala. 
	PREDSEDNIK: Hvala.
	Gospođo Tepić, po amandmanu? 
	Vreme ovlašćenog? 
	Dobro, izvolite.
	MARINIKA TEPIĆ: Zahvaljujem.
	Danas pred nama nije nikakav dnevni red, danas je pred nama rendgenski snimak ove vlasti. Na jednoj tački kako da prevarnim rešenjima iskamči pare od Evropske unije pred izbore; na drugoj kako da tužilaštvo vidi samo one skajp prepiske koje ne tangiraju braću Vučić; na trećoj kako da se građanima pooštre uslovi za legalno 

oružje, a olakša privatnim agencijama kartela na vlasti da imaju i automatsko oružje i na četvrtoj kako da roditeljima dece sa smetnjama kažete – možete da budete roditelj negovatelj, ali samo ako niste zaposleni, a ako ste zaposleni, to za ministarku Stamenkovski, koja predlaže ovaj zakon, znači da njihova deca nemaju smetnje i nemaju potrebu za negom.
	Počnimo od REM-a. Dve godine sabotirate izbor Saveta REM-a, dve godine vam odgovara da nema stvarne kontrole medija Aleksandra Vučića. Jer zamislite tu nesreću da neko zaista počne da meri koliko je sati Vučić na televizijama, da neko utvrdi šta radi "Pink", šta radi "Informer", da neko pita gde je opozicija na javnom servisu. Pa to bi za vas, naravno, bilo još opasnije i gore od "Skaja". I onda ste, posle dvogodišnjeg razvlačenja, izabrali osam od devet članova Saveta REM-a, a deveti nije izabran – zašto? Zato što predstavnik nacionalnih manjina nije bio onaj kako se to prohtelo vašim partnerima iz Saveza vojvođanskih Mađara. I opet smo uživo gledali politički slom sistema, koleginica Elvira Kovač je bila van sebe, bila je ogorčena što nije izabran kandidat po meri SVM-a. Kao da se ne bira nezavisni član nezavisnog saveta REM-a, nego naslednik porodične firme. 

	I od tog trenutka kreće blokada. Četvoro nezavisnih članova podnosi ostavke. Skupštinski odbor konstatuje te ostavke. Pokreće se, čak, i novi postupak za izbor i zaključuje zbog neuspeha. I sada, nekoliko meseci kasnije, pošto ste videli da bez funkcionalnog REM-a nema više evropskih para, vi ste se dosetili - nije četvoro članova podnelo prave ostavke, nego samo kao bajagi, jer ste vi sad smislili da nam objasnite da u zakonu ne piše to što piše i da sve što se desilo uopšte se nije desilo nakon toga. Ljudi podneli ostavke, ko ih šiša, vama su potrebne pare. 
	Odbor ove Skupštine konstatovao te ostavke. Koga briga, jer su vama potrebne pare. Isti odbor pokrenuo je novi postupak i zaključio ga. I kakve veze ima što je čak i Nevena radila po zakonu, a sada ćete da izmuvate da nije imala pojma, zato ne sme ni da pisne na ovoj sednici, jer su vam potrebne pare. Samo da se izglasa ono što se nije dogodilo. I to vam je isto kroz ovo autentično tumačenje smišljeno kao i sa Milenkovim autentičnim za Generalštab. 
	To nije nikakvo autentično tumačenje zakona, već lažiranje i falsifikovanje stvarnosti. I sve to ne radite zato što želite nezavistan REM, jer da ga želite imali biste ga još pre dve godine, radite zato da biste imali papir kojim ćete prevariti Brisel i izmusti još para građana iz država članica EU. Treba vam REM, kao što vam treba šminkanje za vašu epsku pljačku EHRO, da spolja izgleda da nešto postoji, a iznutra samo trulež i korupcija. 
	Ne možete ljude da vraćate na funkcije… (Isključen mikrofon.)
	PREDSEDNIK: Ja vas upozoravam samo da je ovo pretres u pojedinostima. Vi imate jako dug staž narodne poslanice i znate da ovo što radite je kršenje Poslovnika. 
	MARINIKA TEPIĆ: Nema potrebe da me prekidate.
	PREDSEDNIK:  Dakle, ovo je pretres o pojedinostima, o prvoj tački dnevnog reda – Predlogu zakona o oružju i municiji. Imali ste raspravu u načelu.
	Dakle, pustiću vas da govorite, ali samo vam kažem da i vi znate da kršite Poslovnik i da ovo što radite nije u skladu sa Poslovnikom. Ali, dobro, ako vas baš briga, evo imate vreme.
	MARINIKA TEPIĆ: Jeste me uključili? 
	Hvala vam.
	Znači, ne kršim Poslovnik, zato što je rasprava objedinjena i ja koristim vreme ovlašćenog.
	PREDSEDNIK: Ovo je u načelu objedinjena. 
	Ovo je pretres u pojedinostima o zakonu o oružju i municiji, dakle, ali sa tolikim stažom kao narodna poslanica u različitim strankama i poslaničkim grupa vi to jako dobro znate.
	MARINIKATEPIĆ: Znači, neću se raspravljati sa vama sada, da ne trošim svoje vreme. Nadam se da ćete se spustiti u klupu, pa možemo da nastavimo.
	Dakle, ne možete ljude da vraćate na funkcije kao da su kese pogrešne, sa pogrešne kase u supermarketu ili da nam plasirate ovakve podmetačine od propisa, gospođo Brnabić, kada jednog jutra Aleksandar Vučić smisli da mu je to potrebno. 
	Kada smo kod pravosuđa, pošto ovde ima i zakona iz oblasti pravosuđa, čujem, što je takođe bitno, i da će Tužilaštvo za organizovani kriminal da se pozabavi „skaj“ prepiskama u kojima se govori o Kokezinoj osveti Nemanji Vidiću. I to je odlično. Svaki „skaj“ dokaz treba istražiti. Svaki. Ali, šta ćemo sa „skaj“ prepiskama Filipa Koraća, šta ćemo sa prepiskama… (Isključen mikrofon.)

	PREDSEDNIK: Dobro, ajde ovako. 
	Sada ste otišli baš zaista predaleko, tako da ili ćete se vratiti, po Poslovniku, na ovu tačku dnevnog reda, pretres u pojedinostima, ili ja zaista ne mogu da vam dam reč. 
	Tako da, pokušajte ponovo. 
	Javite se.
	Niko ovo ne mora da trpi, a vi zaista imate iskustvo. Vi imate najviše iskustva ovde i zaista iz različitih stranka. Morate to iskustvo primeniti sada ovde. 
	Izvolite. 
	MARINIKATEPIĆ: Znači, mene stvarno ne tangira to što vi sada pokušavate da lažima i obmanama uđete u neku debatu sa mnom. Ja imam svoje vreme. To vreme su mi obezbedili građani Srbije. To što se vama ne dopada kontekst u kome ja obrazlažem ono što treba da obrazlažem, to je vaš problem, a ne moj. 
	Znači, možete da izdržite još šest ili sedam minuta. To je stvarno skandalozno. Naročito sa iskustvom koje vi imate i koje ja poštujem. I zato, pošto niste bili ni juče, ni prekjuče, ovde je bilo puno izrečenih stvari do kojih mi nismo došli na red da ih obrazložimo. Ja koristim ovu priliku da kada je došlo moje vreme, da se ne bih stalno javljala, da odgovorim i na druge optužbe i napade koji su bili. 
	Prema tome, ne vidim razlog zašto ne možete da izdržite. Znači, moj govor traje znate koliko?
	PREDSEDNIK: Ne, ja mogu da izdržim, nego nije po Poslovniku.
	MARINIKATEPIĆ: Jeste.
	PREDSEDNIK: Ja mogu da izdržim, nego nije po Poslovniku, a vi ako niste zadovoljni time kako je to uradio gospodin Đilas u svojih 20 minuta, to se vi onda dogovorite u okviru vaše poslaničke grupe, ali ne možete njega ispravljati zato što vi niste zadovoljni kako je on uradio posao za vašu poslaničku grupu u vreme rasprave o pojedinostima. 
	Nastavite. 
	MARINIKATEPIĆ: U redu, meni je super da se vama sviđa da debatujete ovako sa mnom, ali nema potrebe. Razumete? Izdržite pet minuta. Ne znam što vam je problem da izdržite moje izlaganje pet minuta. Ako vam je teško, evo Nevena konačno našto da joj čujemo glasić na sednici. Ovde imamo tačku dnevnog reda koja je direktno iz njenog resora, iz njenog skupštinskog odbora, ženu nismo čuli kako diše uopšte. 
	Znači, ako vam smeta izvolite, zamenite, nije nikakav problem. Vrlo je kratko. 
	Dakle, ja insistiram zato što ovo bitno zbog svih nas, gospođo Brnabić, ako ne shvatate težinu onoga o čemu govorim. Ovo je bitno zbog svih nas, ali vi ćete shvatiti kada budem nastavila, jer se ovde radi i o pitanju bezbednosti države, zapravo, ne samo vas ili nas ili Vidića ili bilo koga. Ili Aleksandra Vučića. Jer, kada je reč o ovako opasnim stvarima nema podela. 
	Znate, kada mafija pusti svoje korenje u sistem i u institucije to je opasno po sve nas i ja pokušavam iz šireg konteksta da vam to objasnim. Gospodin Odalović je tu, ja sam sigurna da će mnogo ozbiljno shvatiti ono što imam da kažem, a meni je važno da baš pred njim to kažem jer je to i deo njihovih nadležnosti. 
	PREDSEDNIK: Ali, za to ste imali vreme u načelu.
	MARINIKATEPIĆ: Da li mogu sada da nastavim?
	PREDSEDNIK: Imali ste vreme u načelu, a vi niste zadovoljni kako je Dragan Đilas to uradio.

	MARINIKATEPIĆ: Jel mogu sada da nastavim?
	PREDSEDNIK: Sada vi pokušavate da ispravite to što je Dragan Đilas pokvario. 
	U redu, evo ja iz solidarnosti vas puštam.
	Izvolite. 
	MARINIKATEPIĆ: Hvala vam puno, mnogo ste ljubazni. 
	Hvala vam.
	Dakle, kada smo već kod pravosuđa, ponoviću. Čujem da će Tužilaštvo za organizovani kriminal da se pozabavi „skaj“ prepiskama u kojima se govori o Kokezinoj osveti Nemanji Vidiću, i to je odlično. Svaki „skaj“ je bitan, svaki, ali meni nije jasno zašto se on selektivno primenjuje i zašto je bitan u određenim slučajevima, a nije bitan kada je reč, recimo, o „skaju“ Filipa Koraća gde se pominju Alek i Andrej, gde se pominje Novak Nedić, gde se pominje da je pola Vlade na kokainu, da uhapšeni dileri droge, naručioci ubistava da su ulazili u Vladu još 2018. godine, u vreme vašeg mandata, kao u kafanu.
	Dakle, šta ćemo sa tim? I zašto se pravi selekcija kada je jedan „skaj“ bitan, a drugi nije? Jer, isto tako znamo da je šef TOK-a odlazio na cigaru kod ministra Selakovića i na rakiju kod prvooptuženog za predmet „Nadstrešnica“, što meni nekako upućuje da mogu da se rade svi „skaj“ dokazi kada su oni bez braće Vučić, a tamo gde se pominju braća Vučić oni se onda gurnu u fioku. 
	Zašto je ovo bitno? Ovo je mnogo važno jer ja ne tražim da TOK veruje meni, ja tražim da radi posao, da istraži, da pozove ljude, da proveri identitete, da proveri kontakte, da proveri ko je ulazio u Vladu Srbije, jer Srbija ima strašnu istoriju onoga što se dogodi kada vlast počne da veruje da su politički protivnici legitimne mete. Ova zemlja pamti Ivana Stambolića, čoveka koji je… (Isključen mikrofon.)
	PREDSEDNIK: Dobro, ajde sad dosta stvarno.
	Po članu 106. vam oduzimam reč. Nikakve veze nema, a čak ni sa raspravom u načelu. 
	Tako da, član 106 – oduzimam vam reč. Kad želite da pričate o tački dnevnog reda, pretres u pojedinostima, možete.
	(Marinika Tepić: Poslovnik.)
	Poslovnik?
	Izvolite po Poslovniku.
	MARINIKATEPIĆ: Član 27. i 108.
	Tražim da mi objasnite zašto diskriminišete narodne poslanike. Vrlo jednostavno. 
	Znači, mi nismo ovde članovi SNS da vi ovde slušate samo ono što godi vašem uhu. Razumem ja, kažem da vam je neprijatno zbog toga. 
	Postoje poente, postoje teze, postoje poruke, postoji nešto što je jako bitno zbog građana Srbije da se kaže u širem kontekstu. 

	Ja ne očekujem da se vi složite sa mnom, ali morate da izdržite i kritiku, morate da izdržite teške činjenice iz vaše prošlosti, jer je vaša prošlost do 2000. godine, neko je ovde pomenuo zemunski klan, ne znam da li čak vi ili neko drugi, Mrdić, pa to je vaš klan bio. Pa, članovima zemunskog klana je Šešelj dodelio parcelu dok  je bio predsednik opštine na kojoj su izgradili bunker. Ljubimci Srpske radikalne stranke iz JSO su ubili posle demokratskog premijera, prvog demokratskog premijera u Srbiji Zorana Đinđića. Dakle, to su vaši, to je vaša bivša vlast. I kada mi u tom kontekstu želimo da kažemo da jako liči današnja  Srbija na tu Srbiju da upozorimo zašto to ne treba da radite, vi meni oduzmete reč. Kako je moguće da ne možete da istrpite.
	PREDSEDNIK: Hvala vam mnogo.
	Po članu 103. oduzimam vreme od poslaničke grupe.
	Još jednom vi ste suviše iskusni da ni sami ne znate da ovo što radite jeste brutalna povreda Poslovnika i to sam vas pustila da radite dok to nije otišli zaista predaleko i nije imalo baš nikakve veze ni sa raspravom u načelu, ni sa jednom tačkom dnevnog reda. 
	Ja razumem da vi očigledno niste zadovoljni kako je to uradio Dragan Đilas zbog toga se vi vraćate na onu raspravu u načelu u kojoj  je on iskoristio 20 minuta koje imate kao poslanička grupa koju su vam dali građani Republike Srbije i ja to razumem, ali to nije problem ni moj, ni narodnih poslanika, ni građana Republike Srbije. To se vi dogovorite u okviru vaše poslaničke grupe, pa sledeći put vi kažete gospodinu Đilasu – ti ne umeš, nisi dobro napao, nisi dobro obrazložio, pusti mene ja ću, ali to  je vaš unutrašnji dogovor. Mi ne moramo da trpimo povrede Poslovnika zato što vi niste zadovoljni kako je Dragan Đilas uradio svoj posao. 
	Reč ima narodni poslanik Elvira Kovač.
	Reč ima Marinika Tepić, povreda Poslovnika.
	Izvolite.
	MARINIKA TEPIĆ: Član 127. i 108. ponovo ste u novom izlaganju...
	PREDSEDNIK: Pa, ne možete dva puta po istom Poslovniku. Šta je vama Marinika? Vi ste zaboravili Poslovnik. Nismo mi menjali Poslovnik otkad ste vi bili na vlasti. Isti Poslovnik kad god ste vi menjali poslaničke grupe isti ovaj Poslovnik je bio. 
	Dakle, ne možete iste članove da navedete odmah nakon što….
	Reč ima narodni poslanik Elvira Kovač, imate pravo na repliku.
	Vi Marinika pokušajte da se setite Poslovnika, vašeg neverovatno velikog i značajnog iskustva i primenite ga.
	Izvolite.
	ELVIRA KOVAČ: Zahvaljujem, uvažena predsednice, predsedništvo, dame i gospodo narodni poslanici, ja sam dobila repliku pošto sam spomenuta imenom i prezimenom. Zaista mi je žao što u raspravu u pojedinostima o Zakonu o oružju i municiji kada bi trebalo da raspravljamo o amandmanima se uopšte otvara pitanje REM-a, ali pošto imenom i prezimenom sam pomenuta, ja i stranka kojoj pripadam. 
	Dakle, ja nisam kiptela od besa. Savez vojvođanskih Mađara se uvek zalagao za pravo nacionalnih saveta nacionalnih manjina i još jednom nacionalni saveti nacionalnih manjina imaju pravo po aktuelnom Zakonu o elektronskim medijima da predlože člana REM-a oni su to učinili, napravili su grešku što su to uradili kao prethodni put. Tada smo menjali zakon.

	Prvi put po novom zakonu smo imali usklađivanje i onda gle čuda jedno Nacionalno veće, koje je prvo predložilo jednog kandidat i Nacionalno veće koje je van svih ostalih predložilo nekog drugog te su shvatili da mogu da izigraju ceo ovaj sistem i to je Evropljani nisu slušali, niko to nije  saslušao i zato smo ovde u Narodnoj skupštini u novembru stigli dotle da nije onaj kandidat koga je predložila, bez obzira koje nacionalnosti, većina nacionalnih saveta nacionalnih manjina, već neki drugi kandidati bili ovde i zbog toga sam ja protestvovala u ime naše stranke nekoliko puta i to objasnila i zahvaljujem se koalicionim partnerima koji su to razumeli i zbog toga smo nažalost došli u ovu situaciju.
	Ceo proces smo ponovili, što nekima i dalje nije odgovaralo, kandidat je, zaista skanadalozno, ali SVM koji pored toga što se zalaže za interese nacionalonog saveta i nacionalnih manjina je iskreno za razliku od proevropskih stranaka, za evopski put ove zemlje, za otvaranje Klastera 3, za napredak i odblokiranje, zbog toga smo jedino pristali na ovo da se izbor tog famoznog 9. odloži. O svemu ostalom, ne želim da pričam i molim da se moje ime više ne zloupotrebljava. Zahvaljujem.
	PREDSEDNIK: Hvala vam.
	Idemo dalje. Po Poslovniku, izvolite.
	MARINIKA TEPIĆ: Zahvaljujem, član 107. smatram da ste povredili dostojanstvo Narodne skupštine, odnosno građana Srbije i time što ste mi uskratili, na to niste imali pravo, pogrešnim tumačenjem i naročito netačnim i zlonamernim, jer ste sve vreme implicirali da Dragan Đilas nešto nije dobro izneo i to je predsednik naše stranke Slobode i pravde, i da sam ja neki korektiv, i znači, nakon izlaganja Dragana Đilasa, ja ne znam da li ste vi bili tu, mislim da niste, izbio je ozbiljan skandal sa ministarskom Stamenkovski, i meni je žao što ona nije bila tu. I žao mi je što se nije usudila da uđe u raspravu, čitav dan posle toga,  a ni juče, ako se dobro sećam.
	Mislim da je bilo potpuno primereno, naročito nakon njegovog poslednjeg izlaganja koje je bilo maksimalno konstruktivno, da nemamo ovakav nastavak rasprave između vas i mene. Tako da ja neću tražiti da se Skupština izjasni, o ovoj povredi i smatram da ćete imati toliko strpljenja i korektnosti da mi date ponovo reč i da mogu da nastavimo o zakonu o oružju da govorim.
	PREDSEDNIK: Hvala vam.
	Na član 51. amandman su zajedno podneli narodni poslanici poslaničke grupe Srbija Centar SRCE. 
	Reč ima Petar Bošković, izvolite.
	PETAR BOŠKOVIĆ: Član 51. oduzimanje oružja i opreme za vatreno oružje, municija, rok trajanja i privremenog oduzimanja. U članu 51. dodaje se novi član 7. stav, koji glasi – privremeno oduzimanje oružanog lista, oružja, opreme i municije, može trajati najduže dok traje postupak , a najkasnije prestaje istekom roka od jedne godine od dana privremenog oduzimanja, osim ako sud na obrazložen predlog nadležnog organa taj rok ne produži. Rok ne može biti duži od godinu dana po okončanju postupka bez utvrđenja smanjenje predmeta se bez odlaganja vraćaju vlasniku. Važeći tekst  vezuje trajanje privremenog oduzimanja oružja za okončanje postupka, bez ikakvog krajnjeg roka čime privremena mera može trajati neograničeno i pretvoriti se u trajno lišavanje državine bez meritorne odluke, uvođenjem maksimalnog roka, bez mogućnosti sudskog produženja i obezbeđuje srazmernosti i pravnu sigurnost, a ne ugrožava vođenje postupka. 
	Hteo bih da kažem da vidim da ovi ljudi koji se razumeju u robne rezerve i žito, se razumeju i u zvučni top, vidim i u municiju, i malo me čudi da niste imali druge ljude za amandmane koje uvažavate.

	Da kažem još jedan mali detalj. Kada neko spomene samoubistvo u Skupštini, percepcije ne možete imati drugačije sem o načinu izvršenja, a kada neko kaže štajga, znate, to je žargonski železnička stanica, autobuska, nemačkog je porekla i tako da percepcija vaše vezane za drugu reč, ja ne želim ovde da izgovorim.
	PREDSEDNIK: Dakle, vi hoćete nas da ubedite ovde da bi vama bilo potpuno u redu i prihvatljivo da vašu suprugu, vašu sestru ili majku neko nazove da je došla direktno sa štajge, da vašu suprugu ili sestru ili majku da joj neko kaže da je neobrijana i neokupana, da dolazi direktno sa štajge, to je vama prihvatljivo, jel?
	(PETAR BOŠKOVIĆ: Onda je prihvatljivo da vašoj majci neko kaže da izvrši samoubistvo?)
	To je vama prihvatljivo.
	U redu je da znam onda da je to nivo razgovora koji je vama prihvatljiv. Vama je prihvatljiv zato što ste vi rekli da to nije, pa šta, došla sa štajge, zamislite nečijoj sestri kažete, nečijoj majci kažete, e došla si direktno sa štajge, i vi to onda relativizujete, čekajte ljudi dokle ćete da se ukopavate. Ne mogu da raspravljam sa vama, malo mi je muka.
	Na član 56. amandman su zajedno podneli narodni poslanici poslaničke grupe Mi snaga naroda.
	Gospodin Lukić, izvolite.
13/1	TĐ/MP	12.05 – 12.15

	BRANKO LUKIĆ: Hvala vam, predsedavajuća.
	Pre svega želim da se izvinim zbog svog neumesnog govora, vezano za pisanje ovog zakona, gde sam uvredio žene Srbije. Koleginici Kalender Mineli sam se već lično izvinio. Izvinjavam se i koleginici Ivani Rokvić, Slavici Radovanović i svim članicama Parlamenta i svim ženama Srbije. Nadam se da će izvinjenje biti prihvaćeno, jer je od srca.
	PREDSEDNIK: Hvala vama mnogo. Hvala vama. 
	BRANKO LUKIĆ: E sada o članu 56. koji govori o obuci. Govoriću zajedno o čl. 56. i 57. koji govore o obuci za korišćenje i upotrebu vatrenog oružja. Mi ne vidimo razlog zašto se deli obuka, i po nama to je nepotrebno, pošto se deli na četiri kategorije – kratke cevi, lovački karabin, lovačka puška, malokalibarska puška. Ovde se pretpostavlja da onaj ko bezbedno rukuje lovačkom puškom ili lovačkim karabinom ne zna bezbedno da rukuje malokalibarskom puškom. Mislimo da je ovo nepotrebno komplikovanje same stvari i da je dovoljno da se obuči na jednom oružju. Neću ništa za sada imati do člana 66. Hvala vam.
	PREDSEDNIK: Hvala vama neizmerno, i veliko poštovanje i tako se to radi. Svako od nas pravi greške. Politički i ljudski je odgovorno da kažemo nekada – izvinite. Hvala vam mnogo.
	Reč ima ministar Nenad Vujić.
	NENAD VUJIĆ: Samo da kažem da je amandman koji vam je odbijen... Vaš amandman je da se ovaj član briše. Znači da nemamo nikakvu obuku u rukovanju vatrenim oružjem. Hvala vam.
	PREDSEDNIK: Hvala vam.
	Gospođo Tepić, vi ste i dalje prijavljeni. Da li želite reč?
	Samo poštujte Poslovnik.
	Izvolite.
	MARINIKA TEPIĆ: Zahvaljujem.
	Što se tiče ovog vašeg novog zakona o oružju i municiji, šta ovde imamo, građanima strože uslove i kazne, a vašima laganica, posebno za automatsko oružje. Vaše privatne agencije za obezbeđenje sada će bez po muke moći da imaju i automatsko oružje i normalno da je logično pitanje onda – pa, čekajte, koga vi to razoružavate, a koga zapravo naoružavate, i to baš pred izbore i baš u ovakvoj Srbiji u kojoj godinama gledamo vaše falange i batinaše na lokalnim izborima, samo ste ih sada obukli u majice „T&M solušns“? Šta je sledeća faza? Da na lokalne sednice, gde smo ih i gledali, dolaze sa automatskim oružjem. Hoćemo li posle dobiti neko autentično tumačenje? Da nisu bili naoružani, samo su autentično držali oružje. 
	I za kraj, dozvolite mi, i neću se danas više javljati. Za kraj, da, objasniću predsednici Narodne skupštine, želim da kažem samo nekoliko reči – žao mi je što ministarka Stamenkovski nije tu – o Zakonu o roditeljima negovateljima, jer ovde nema mesta za ironiju. 
	Prihvatite naše amandmane. Omogućite status roditeljima negovateljima i onima koji su zaposleni. Nemojte da ih diskriminišete, jer da biste razumeli koliko je ovaj predlog surov, ne morate da čitate gomilu analiza, uradite samo jedno. Provedite 24 sata u jednoj ovakvoj porodici, samo 24 sata u porodici u kojoj je jedan roditelj sam, u kojoj ima dete sa smetnjama u razvoju, u kojoj ima još dvoje dece, u kojoj taj roditelj mora da radi, nekada i dva posla, ne zato što mu je dosadno, nego zato da bi obezbedio suvu egzistenciju, a taj roditelj ne želi da se odrekne svog deteta, ne želi da ga preda ustanovi, hraniteljima, ne želi da ga odvoji od braće i sestara, želi svoju porodicu na okupu. I onda dođe Milica Stamenkovski i kaže – ako radiš, ti nisi roditelj 

negovatelj. Ili mogu da pitam i ovako – da li detetu prestaju smetnje dok je roditelj na poslu, da li je autizam postoji samo od devet do pet sati, da li smetnje detetu uzimaju slobodne vikende, da li dvadesetčetvoročasovna nega i pomoć nestaju kada legne plata? Naravno da ne, ali samo po ovom zakonu gospođe Stamenkovski da. 
	Zato molim ovde još jednom u ime poslaničke grupe Stranke slobode i pravde prihvatite naše amandmane. Ne terajte roditelje da biraju između posla i deteta. Za REM su vam potrebne evropske pare, za „Skaj“ vam treba hrabrost, za Zakon o oružju vam treba odgovornost, ali za roditelje negovatelje, ne treba vam ni Brisel, ni autentično tumačenje, niti bilo kakva radna grupa. Potrebno je samo jedno – da gospođa Stamenkovski bude čovek, bar sada. Hvala. 
	PREDSEDNIK: Ja pretpostavljam onda da vi nemate vremena da prisustvujete daljoj raspravi kada budu bili amandmani na taj zakon, pa ste sada morali da iskoristite vreme. Toliko vam je to važno. Dakle, mogli ste o tome da pričate kada bude rasprava u pojedinostima o tom zakonu, ali verujem da tada nećete biti tu, pa ste onda sada iskoristili ovo. Ali, evo, kao što ste videli, dobili ste, pošto ste se makar držali neke tačke dnevnog reda. 
	Idemo dalje. 
	Na član 61. amandman je podneo narodni poslanik Marijan Rističević. 
	Da li želite reč?
	Izvolite. 
	MARIJAN RISTIČEVIĆ: Dame i gospodo narodni poslanici, do tog zakona ona neće biti u ovoj stranci, pa je to njoj problem, mora odmah to sada da iznese. 
	Dame i gospodo narodni poslanici, radi se o trgovini oružjem, ko ima pravo da prodaje, trguje itd., a najveći trgovci oružja su ovde najglasniji. Oni koji govore uglavnom o naoružanju, a pri tome su razoružali vojsku. 
	(Narodni poslanik Petar Bošković dobacuje.)
	Evo opet mi dobacuje, opet preti. Dakle, jedan pendžetirani obraz, pendžetirani obraz, čiji je šef hrvatski časnik, a koji je sa mesta načelnika Generalštaba srpske vojske postao hrvatski časnik. Dakle, za njega je to čas, za mene to baš i nije. 
	Ali, dame i gospodo narodni poslanici, oni su verovatno zaslužili te putovnice, jer su stvorili dobro razoružanu vojsku. Njihov sistem je sada da naoružaju narod zato što su razoružali vojsku, pretopili tenkove, oružje...
	(Petar Bošković: Pitaj ovog što sedi do tebe.)
	Evo ga opet preti. Ja ne znam šta ovaj čovek više hoće. 
	Dragi moj gospodine, ukoliko mislite da meni kao poljoprivredniku mesto nije ovde, ja nisam društvena šteta. Dakle, nešto proizvodim, kada dođete kući, uzmete neki komad hrane, možda sam ja to proizveo. Kada uzmete nešto mleka, možda sam ja to proizveo. Kada uzmete nešto i da popijete, možda sam ja te šljive uzgojio, a ja od vas nemam nikakve koristi. Posebno imam štetu jer ste dobro razoružali srpsku vojsku za jednu putovnicu Hrvatsku.
	PREDSEDNIK: Hvala. 
	Ovaj amandman je prihvaćen. 
	Na član 66. amandman su zajedno podneli narodni poslanici poslaničke grupe MI – Snaga naroda. 
	Izvolite, gospodine Lukiću.
	BRANKO LUKIĆ: Hvala, predsedavajuća. 
	Ja ću obuhvatiti vrlo kratko čl. od 66. do 71. Radi se o odobrenju za upotrebu civilnih strelišta. Dosada smo imali jednu praksu, a sada se ovim rešenjem, za koje 

smatramo stvarno da nije dobro, pokušava da se civilna strelišta povedu pod monopolski uticaj od strane MUP-a gde bi neka, za koju se još ne zna kakva, komisija MUP-a odlučivala o svemu. Mislimo da to nije dobar pristup, jer ne samo da nije razrađeno u zakonu. Smatramo da je to još jedan od restriktivnih pristupa ovoj materiji. 
	Ovaj zakon, ovako kako je napisan, verujte mi da ne odgovara ni MUP-u, ne odgovara policajcima koji će morati da ga primenjuju, ne odgovara građanima Srbije, ne odgovara trgovcima, ne odgovara proizvođačima oružja, ne odgovara stručnoj javnosti. Jedino kome ovaj zakon odgovara su međunarodne organizacije, samo njima odgovara. 
	Ja ću završiti i nemam više komentara. Nećemo više komentarisati ni jedan naš amandman i samo želim da naglasim da nećemo glasati za ovakav zakon. Hvala vam. 

	PREDSEDNIK: Hvala vama.
	Hvala na konstruktivnosti.
	Ministar Nenad Vujić ima reč. 
	Izvolite.
	NENAD VUJIĆ: Zahvaljujem se uvažena predsednice Narodne skupštine.
	Uvaženi narodni poslanici, samo javnosti radi amandmani su odbijeni zato što od 66. do 72. predlog je da se ti članovi brišu. Ako bismo to usvojili, brisanje, znači da uopšte onda ne bismo regulisali ovu oblast koja se tiče upotrebe civilnih strelišta, korisnih civilnih strelišta itd. Onda bismo imali potpuno neuređenu ovu oblast koja naravno mora da bude vrlo precizno uređena i koja je ovim članovima zakona uređena. Hvala.
	PREDSEDNIK: Hvala ministre.
	Na član 66. amandman su zajedno podneli narodni poslanici poslaničke grupe Pokret slobodnih građana – SDA – PDD.
	Anna Oreg ima reč. 
	Izvolite.
	ANNA OREG: Hvala vam.
	Mi smo ovaj amandman podneli zapravo u svrhu bolje kontrole i prevencije. Naime, Predlog zakona propisuje da civilno strelište mora imati sistem video nadzora ili druge sisteme tehničke zaštite. Takva formulacija omogućava da strelište ispuni zakonski uslov i bez video nadzora, ako ima neki drugi sistem tehničke zaštite. Za objekte u kojima se oružje izdaje korisnicima u kojima se sprovodi rukovanje vatrenim oružjem i u kojima zakon predviđa poseban režim za maloletna lica video nadzor kritičnih tačaka predstavlja važan mehanizam prevencije, kontrole i naknadne provere postupaka.
	Amandman zato zahteva i video nadzor i druge sisteme tehničke zaštite na ključnim tačkama, na ulazu u prostoru za izdavanje i vraćanje oružja, vatrenoj liniji, prostorijama u kojima se čuvaju oružje i municija.	 S obzirom da za sprovođenje ovog amandmana nije potrebno obezbediti dodatna sredstva u budžetu Republike Srbije, ne vidim zašto ne bi bio prihvaćen. Hvala.
	PREDSEDNIK: Hvala vama što ste obrazložili amandman.
	Na član 67. amandman su zajedno podneli narodni poslanici poslaničke grupe Narodni pokret Srbije.
	Ivana Rokvić ima reč. 
	Izvolite.
	IVANA ROKVIĆ: Hvala.
	Ovim amandmanom Narodni pokret Srbije traži brisanje stava 3. člana 67. koji kaže da se na civilnim strelištima zabranjuje obuka po ugledu na vojno-taktičku obuku. E, sada, ako može ministar da mi odgovori na jedno baš jednostavno pitanje, a to je šta je to tačno vojno-taktička obuka? Zašto vas to pitam? Nigde u ovom zakonu niste definisali ni na koji način šta je dozvoljeno, šta je zabranjeno, koji pokret, koja vežba i koja sportska disciplina prelazi tu zamišljenu granicu. Znači, da li je vojna obuka ako strelac kreće u jednom pravcu, pa u drugom između dve mete, ako gađa iz klečećeg položaja, ako koristi prepreku ili je vojna obuka sve ono što se tog jutra nije dopalo npr. inspektoru? Ovde zakon očigledno ne mora da bude precizan. Dovoljno je da bude dovoljno rastegljiv da može da ga tumači ko kako hoće.



14/2	AL/CG

	I, sad, ono što je najvažnije. Ako ste želeli da na ovaj način zabranite bilo kakve obuke bilo kakvih paravojnih formacija, moje pitanje je šta se dogodilo i da li ste pokrenuli bilo kakvu istragu vezano za navode koji su se pojavili u medijima da je Milan Radojičić i njegova kriminalna grupa vežbala u Brzeću, zatim na Pasuljanskim livadama, na Goču tri meseca? Evo, ja ću pokazati ovako sliku pa će se videti na društvenim mrežama i bolje. U svakom slučaju, tu neki ljudi čudni sa nekim dugim cevima na Goču, civili, među kojima su bivši policajci, vežbaju pucanje sa tim dugim cevima. Dakle, ko su ovi ljudi, ko im je to dozvolio? I ako ovde zabranjujete već vežbanje koje je po ugledu na bilo kakve vojne obuke, onda bi bilo dobro da zabranite i ovakve stvari, jer da vas podsetim, ministre, dečaci i momci koji su bili u Banjskoj, neki su izginuli, a neki su na doživotnoj robiji. Hvala.
	PREDSEDNIK: Na član 68. amandman su zajedno podneli narodni poslanici poslaničke grupe Pokret slobodnih građana – SDA – PDD.
	Anna Oreg ima reč. 
	Izvolite.
	ANNA OREG: Hvala.
	Posle tragičnog događaja u Osnovnoj školi „Ribnikar“ država ne sme da donese zakon koji formalno zabranjuje oružje maloletnicima, a onda ostavlja dovoljno široku rupu da četrnaestogodišnjak do vatrenog oružja dođe prostim učlanjenjem u klub, kako predviđa ovaj zakon.
	Mi ne tražimo ukidanje juniorskog sportskog streljaštva, već da pristup vatrenom oružju bude izuzetak za stvarne proverene takmičare. Suština ovog problema je da zabrana može da se pretvori u puku formalnost. Dakle, nije dovoljno sprečiti oca da dovede dete kao običnog korisnika strelišta, ako se ista stvar može zaobići tako što će dete prethodno biti upisano u klub. Ova slabost je posebno upadljiva jer sam Predlog zakona za punoletne sportske strelce kod nabavljanja određenih vrsta sportskog oružja i opreme poznaje znatno strože dokaze stvarnog sportskog statusa. Dakle, nije opravdano da pristup vatrenom oružju maloletnog lica bude uređen blažim standardom od onog koji zakon već primenjuju na punoletnog sportskog strelca.
	Amandman naš ne uvodi apsolutnu zabranu maloletničkog sportskog streljaštva već vezuje korišćenje vatrenog oružja za stvarni i proverljivi sportski status i za pojačane mere zaštite. Predloženi uslovi su kumulativni. Dakle, podrazumevaju najmanje 12 meseci članstva, registrovani takmičarski status, stvarno učešće na priznatim takmičenjima, potvrde kluba ili sportskog saveza, posebna zdravstvena i psihološka procena, procena bezbednosnog rizika i pisana saglasnost zakonskog zastupnika. Dodatno se propisuje da vatreno oružje mora biti klupsko, da se predaje neposredno pre treninga ili takmičenja, odmah vraća nakon toga po završetku i da se sve vreme pod neposrednim i kontinuiranim nadzorom ona nalazi. Dakle, za sprovođenje ovog amandmana, takođe, nije potrebno obezbediti dodatna sredstva u budžetu. Hvala.	
	PREDSEDNIK: Hvala.
	Reč ima ministar Nenad Vujić. 
	Izvolite.
	NENAD VUJIĆ: Zahvaljujem se, uvažena predsednice Narodne skupštine.
	Član 68. je vrlo jasan i jasni su uslovi kada govorimo o maloletnicima. Kada govorimo o deci, to su sva ona lica ispod 14 godina. Tako da su to različite zakonske kategorije. Ali isto tako ono što sam i juče rekao, a moram i danas da ponovim, 

pripremljen je nacrt i on se nalazi u Evropskoj komisiji da bismo usklađivali i sa direktivama vezano za zaštitu dece i maloletnika, kao i Zakon o maloletnim činiocima krivičnih dela i zaštite dece. To se sve nalazi u Briselu. 
	Krivični zakonik koji menjamo, posebno se izdvaja delo – obučavanje maloletnog lica za korišćenje vatrenog oružja gde su te kazne oštre. Uvedeno je kao novo krivično delo i ono se naslanja vrlo precizno i na član 68. Tako da je jasno da je svako obučavanje maloletnog lica za korišćenje vatrenog oružja bez svih ovih preduslova i uslova koji moraju biti ispunjeni kažnjivo, odnosno biće kažnjivo zakonom čije nas usvajanje očekuje. Hvala.	
	PREDSEDNIK: Na član 90. amandman su zajedno podneli narodni poslanici poslaničke grupe Srbija centar – SRCE.
	Da li neko želi reč?
	Petar Bošković ima reč.
	Izvolite.
	PETAR BOŠKOVIĆ: Hvala, predsedavajuća.	
	Kada je reč o evidenciji pristupa jedinstvenom registru podataka, jedinstveni registar objedinjuje izrazito osetljive podatke o vlasnicima oružja. To znači identitet, adresa, vrsta i količina oružja, kojima se pristupa i kojima pristupa više subjekata, bez evidencije pristupa, bez nezavisno nadzora i bez tehničkih mera zaštite. Takav registar postaje bezbednosni rizik. To ćete se svi složiti. Zato mi predlažemo da u članu 90. da se dodaju novi stavovi 4. 5. i 6. To znači da svaki pristup podacima u jedinstvenom registru podataka mora biti automatizovano evidentiran sa podacima o licu koje je pristupilo, vremenu pristupa i pravnom osnovu. Evidencija pristupa čuva se najmanje 10 godina i podleže nadzoru nadležnog nezavisnog organa za zaštitu podataka o ličnosti. Razmena podataka vrši se uz primenu tehničkih i organizacionih mera zaštite, uključujući pseudonimizaciju. 
	Ovde je jako bitno iz prostog razloga što zaista moramo voditi računa jer je reč o oružju i ličnim podacima, tako da se mora voditi računa ko nadzire, kad, kako i zašto. Hvala vam.
15/1	MV/VZ		12.25 – 12.35

	PREDSEDNIK: Hvala vama.
	Idemo dalje.
	Samo da kažem da ne čitam amandmane koje je podnela samo poslanička grupa "Mi – Snaga naroda" zato što je gospodin Lukić rekao da neće obrazlagati, a svi amandmani su isti, a to je – briše se. Tako da, fokusiramo se na ove gde ima obrazlaganja. 
	Na član 97. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Da li neko želi reč? (Ne.)
	Na član 114. amandmane, u istovetnom tekstu, podneli su narodni poslanici zajedno poslaničke grupe "Mi – Snaga naroda" i Narodni pokret Srbije.
	Da li neko želi reč? (Ne.)
	Na član 114. amandmane su zajedno podneli narodni poslanici poslaničke grupe Srbija Centar – Srce.
	Naravno, vraćam se na amandman na član 114. 
	Aleksandar Ivanović ima reč. 
	Izvolite.
	ALEKSANDAR IVANOVIĆ: Zahvaljujem.
	Naš predlog je da se ovaj član briše. Smatramo da ovakvo zakonsko rešenje otvara mogućnost zloupotrebe oružja koje nema veliku praktičnu vrednost, ali ima istorijski kolekcionarski značaj.
	Međutim, kada govorimo u kontekstu oružja, naročito što se celog dana bavimo prebrojavanjem municije, koliko ljudi koji oružje koriste za lične potrebe, za ličnu bezbednost mogu te municije da imaju, ovde se otvara jedno drugo pitanje i ja bih želeo da vam ga postavim, a nadam se da ću dobiti i odgovor, pošto ovoga u medijima nema. 
	Ovo je poseta predsednika Albanije Opštini Bujanovac. Ovo je predsednik opštine koji ga prima. U njegovoj pratnji su ljudi koji ne pripadaju našim jedinicama, sa dugim cevima. Na ovim fotografijama nema naše policije. Na zgradi opštine je istaknuta albanska zastava. Ovo je jedno vrlo ozbiljno pitanje, jer ovo je, nadam se, ozbiljna država. Ovo nije prćija kroz koju može da prolazi svako ko želi i kako želi da prođe, u ovakvoj pratnji i bez ikakvog objašnjenja. 
	Nemam protiv bilo kakve posete, bilo kog predsednika, ako to prati adekvatan državni protokol, ako ovakav skup obezbeđuje naša policija, ako postoji potreba za dugim cevima da to budu naši policajci, iz naših jedinica, ali ne ovi ljudi. Ko su ovi ljudi? Mislim da to dugujete građanima Srbije, pošto ove informacije nema ni na RTS-u, ni na Pinku, ni na Hepiju, ni na svim ostalim televizijama sa nacionalnom frekvencijom. 
	Ovde se otvara pitanje da li je ovde eventualno potpisan neki aneks Briselskog, Vašingtonskog i Ohridskog sporazuma, svih onih sporazuma koji su državu Srbiju na teritoriji Kosova i Metohije bacili na kolena. Da li se ovo sada ta politika širi i na druge delove naše zemlje? Zahvaljujem.
	PREDSEDNIK: Na član 114. amandman su zajedno podneli narodni poslanici poslaničke grupe Srbija centar – Srce.
	Gospodine Boškoviću, izvolite.
	PETAR BOŠKOVIĆ: Ovde, kada je reč o članu 114, moram reći da su kratki rokovi od godinu dana, odnosno tri meseca za pribavljanje dokaza, stručnog mišljenja agencije ili predaju isprave, odnosno municije, nerealni su s obzirom na kapacitete nadležnih organa i agencije i broj predmeta, pa dovode do toga da savesni vlasnici izgube pravo zbog administrativne sporosti, na koju ne mogu uticati. Znači, produženje roka štiti stečena prava i ne umanjuje bezbednosni cilj. 

	Da građanima bude jasno, ovde vlasnici, recimo, oružja proizvedenog posle 1899. godine, kolekcionari itd., da ne ređam sad, zakon o oružju i municiji, znači zaista mislimo da 24 meseca, pogotovo za kolekcionare, bi bilo dobro i za njih, a i za agenciju koja ne može da stigne sve to da uradi. Hvala.
	PREDSEDNIK: Hvala vam.
	Ministar Nenad Vujić.
	NENAD VUJIĆ: Zahvaljujem se. 
	Samo naglašavam da ovo su rokovi kada su oni dužni da podnesu, a ne da dobiju rešenje organa, nego u ovim rokovima su dužni da podnesu. Tako da, treba praviti razliku između toga da neko pribavi novu ispravu od toga da je dužan da podnese zahtev za pribavljanje određenih novih rešenja. Hvala. 
	PREDSEDNIK: Hvala vam.
	Na član 117. amandmane, u istovetnom tekstu, podneli su narodni poslanici zajedno poslaničke grupe "Mi – Snaga naroda" i Narodni pokret Srbije. 
	Da li neko želi reč iz Narodnog pokreta Srbije?
	Reč ima Ivana Rokvić. 
	Izvolite. 
	IVANA ROKVIĆ: Hvala.
	Dakle, ovim amandmanom Narodni pokret Srbije traži brisanje ovog člana zato što vi ste nekako predložili da građanima koji su sportsko oružje zakonito nabavili, registrovali i držali u skladu sa propisima vi im dajete godinu dana da se oni usklade sada sa ovim novim propisima. Ukoliko to ne budu učinili, moraju da predaju zahtev za predaju oružja, zatim zahtev za onesposobljavanje i taj zahtev zajedno sa oružjem da odnesu u Agenciju kako bi njihovo oružje postalo vlasništvo Republike Srbije. 
	Dakle, ovde ponavljate isti princip o kome sam vam već govorila, a to je da ste najstrožiji prema onome ko vam je najlakše dostupan, prema jednom običnom čoveku koji je uradio apsolutno sve po pravilima, dakle, prijavio je oružje, prošao je proveru, platio dozvolu i drži ga zaključanog u sefu, a na ulicama gledamo kako brišete granicu između kriminala i policije.  
	Uhapsili ste Ministarstvo unutrašnjih poslova zajedno sa ministrom i, kako kaže predsednik države, neko, još uvek ne znamo ko je taj neko, ali taj neko je dozvolio da se policijska značka zajedno sa oružjem koriste kao legitimacija privatnog obezbeđenja. Kako to da ste to primetili tek kada su veze policije i kriminala postale nemoguće da se sakriju? 
	Dakle, iako ne postoji nikakva javna evidencija objedinjena Ministarstva unutrašnjih poslova, evo samo nekoliko javno dokumentovanih pucnjava, sačekuša i likvidacija u poslednjih godinu dana. 
	Višnjička Banja, 30. septembra, sukob dve navijačke grupe, otvorena vatra u punom kafiću, ranjeno pet osoba, slučajna gošća kasnije preminula. 
	Beograd na vodi, 16. oktobar, Filip Ivanović, označavan kao osoba bliska Škaljarskom klanu, ubijen sa više hitaca u Hercegovačkoj ulici. 
	"Steak and wine bar" 5. novembra, tokom tuče pucano je iz vatrenog oružja pred gostima lokala. Četvorica pripadnika interventne jedinice kasnije su uhapšena zbog sumnje da su sprečili uviđaj i procesuiranje pucača. Osumnjičeni za pucnjavu je isti čovek koji je kasnije osumnjičen za ubistvo Aleksandra Nešvića na Senjaku. 
	Restoran "Durmitor" na Novom Beogradu, šesnaestogodišnji napadač ispalio je više metaka u muškarca koji je sedeo sa Alibegom, nekadašnjim vođom partizanovih…

	Ako bi samo bili malo kulturniji, može? Potrudite se, sigurna sam da ćete uspeti. 
	Dakle, bio je meta Vračaraca. Policija nije zvanično utvrdila ko je ovog puta bio prava meta. 
	Vuk Bajrušević, 10. decembar, ranjen u obe noge u svom kafiću, bio žrtva ranije Zemunskog klana itd. 
	Restoran 27 na Senjaku, evo s tim ćemo da zaključimo, pošto je moj kolega već pričao o sinoćnoj pucnjavi brata gospodina Mrdića, dotičnog Sandokana, tako da, eto, da se podsetimo, u Dvadeset sedmici Baja je, prema sumnjama tužilaštva, ubijen u restoranu, telo je potom sakriveno u buretu kod Inđije, za pucanje je osumnjičen Boske, a bivši načelnik beogradske policije Veselin Milić, dok se malo oporavio od te noći gde je trljao krv po restoranu, kao i policajci iz njegovog obezbeđenja bili su pod istragom zbog sumnje da su prikrivali zločin i zajedno sa njim uklanjali tragove. Zatim, imamo restoran "Džeri" Kumodraž itd. itd. 
	Dakle, za manje od devet meseci najmanje 11 javno dokumentovanih pucnjava i likvidacija sa ozbiljnom vezom i sa kriminalnim miljeom, ali i sa pripadnicima policije, uglavnom usred dana i u punim restoranima, a u dva od najtežih slučajeva policijski rukovodioci osumnjičeni su da nisu uhapsili kriminalce, nego da su im čistili tragove. 
	Dakle, između policajaca koji privatno čuvaju kriminalce i kriminalaca koji služe kao SNS batinaši nema suštinske razlike, ministre. Jedan ima značku, drugi kapuljaču, ali obojca služe SNS-u umesto zakonu. Zato je ovaj član 117. pogrešan, on ne razoružava kriminalce već disciplinuje uredne građane koji su, da podsetim, sve uradili što je po propisu. Ne rešavate ovim ilegalno oružje, već udarate na stečena prava legalnih vlasnika oružja. Hvala. 

16/1	MZ/IR		12.35–12.45

	PREDSEDNIK: Replika, Uglješa Mrdić.
	Izvolite.
	UGLjEŠA MRDIĆ: Zahvaljujem, predsednice Narodne skupštine.
	Pa imali smo prilike da čujem opet ovu gomilu laži. Interesantno je kako neko laže ko je meni brat. I to ko? Žena koja je poznata da je sa nožem ispred Skupštine Srbije cepala transparentne i napadala okupljene ljude. Dakle, neko je poznat po pravosudnim zakonima, a neko je poznat kao žena koja vitla sa nožem, posle se vadila da je to neki ribarski pribor. 
	Dalje, kad govorimo o rodbinskim odnosima i kad govorimo o incidentima i pucnjavama, o kojima je govorila dotična gospođa poznata da nožem vitla ispred Narodne skupštine, zašto nije rekla za pomenutu pucnjavu da je reč o sestriću tužioca Bojane Savović, tužioca blokadera, koja zajedno sa njom ide po skupovima? Dakle, vaši tužioci imaju sestriće koji pucaju na ljude, koji učestvuju u terorističkim i kriminalnim aktivnostima. Kad već govorite o rodbinskim odnosima, onda nazovite stvari pravim imenom, onda navedite i ove vaše. Ove vaše koji vam idu po skupovima, ovi vaši koji organizuju kriminalne aktivnosti. Da, da, da, ovi vaši što sarađuju sa vračarskim kriminalnim klanom i sa kavačkim kriminalnim klanom. Navedite sve vaše veze koje imate. Navedite veze i na koji način vas blokadere pomaže kavački klan, navedite sve to i koja je uloga hrvatske obaveštajne službe i na koji način hrvatska i crnogorska obaveštajna služba daju novce vašim sudijama i tužiocima, tako je, i vašim kriminalcima, tako je, i onim kriminalcima koji bacaju bombe po Beogradu, po kafićima. Oni kriminalci koji su dobili naloge iz Crne Gore, u dogovoru sa vama. Dakle, neka građani Srbije znaju da su blokaderi povezani sa kavačkim kriminalnim klanom, hrvatskom i crnogorskom obaveštajnom službom, zajedno sve sa vašim ljudima u tužilaštvu i sudstvu. Zahvaljujem.
	PREDSEDNIK: Ivana Rokvić, izvolite. Replika.
	IVANA ROKVIĆ: Hvala. 
	Ja nisam uspela ni da postignem ovo šta ste vi, gomila ovih, ja ne znam, ali hajde da krenem otpočetka. 
	Dakle, „žena sa nožem napadala“. Posle kažete – ja sam se vadila kako je to bio ribolovački alat. Evo, ovde su vam predstavnici vaših koalicionih partnera, oni vode Ministarstvo unutrašnjih poslova. Ministarstvo unutrašnjih poslova na licu mesta mi je oduzelo to što vi nazivate oružjem, ja ponavljam da u zvaničnim spisima piše ribolovački alat. Ja ne znam koliko puta u ovoj sali treba da ponovim da sam dotični ribolovački alat kupila na aerodromu i koristila to ne kako bih napadala bilo koga i vitlala, kako kažete, nožem, nisam sigurna ni šta ta reč baš znači.
	(Predsednik: Bez dobacivanja.)
	Ali ja sam iscepala jedan transparent na kome je bio nacistički znak i, da vas podsetim, po Ustavu ove zemlje nezakonito je isticati nacističke simbole. Ja sam poštovala zakon ove države, zato sam iscepala nacistički znak, a nisam nikoga napala. Naprotiv, branila sam se kada je horda od njih 300 priletela. Nisu znali šta znači kada sam im rekla da sam narodni poslanik. Za njih to nije ništa značilo, pokušali su fizički da se obračunaju sa mnom. 
	Dakle, idemo dalje – ovi vaši koje ja organizujem, ja imam neke moje veze sa vračarskim klanom, kavačkim klanom itd. Izgleda da ste pomešali. Duboko sam uvređena zbog toga, zato što sam sigurna da ste mislili na Dijanu Hrkalović. Da vas podsetim, ta vaša hodajuća dijagnoza je sve vreme svog rada u državnoj instituciji imala veze upravo sa kavačkim klanom. Sad ne znam šta radi, ide s nekim šeširima, ne može ni da hoda, nose je, znači potpuno… Pomešali ste me, apsolutno mi nije jasno po kom osnovu.

	Dakle, ja nemam „moje sudije“, ja nemam „moje kriminalce“, a pogotovo nemam nikakve blage veze sa Crnom Gorom. Mislim da sa Crnom Gorom ima veze, kako je rekao predsednik Republike, neko iz SNS-a je organizovao taj pun avion nekih čudnih muškaraca, svi isto obučeni, neki avion je plaćen, još uvek nismo dobili informacije od nadležnih organa ko je organizovao i ko je platio. 
	I još jednom da podvučem, ribolovački alat. Hvala. 
	PREDSEDNIK: Ministar Nenad Vujić.
	NENAD VUJIĆ: Zahvaljujem se, poštovana predsednice Narodne skupštine.
	Nacrt zakona o oružju i municiji sigurno nema nameru niti zabranjuje postojanje sportskog oružja, niti onemogućava postojanje sportskog oružja i rad sportskih krugova. Jer ponavljam, i u izradi ovog zakona su učestvovala i udruženja vlasnika sportskog oružja. 
	Zato rokovi nisu nimalo kratki. Jer sam ovaj zakon stupa na snagu devet meseci od dana objavljivanja. Znači, postoji čitav jedan period kako bi se i organi prilagodili i građani, plus na tih devet meseci onda imamo još godinu dana, kada vlasnici sportskog oružja mogu još da uđu u postupak usklađivanja. Naglašavam –  postupak usklađivanja, zato što treba da dostave nadležnom potvrdu o predaji zahteva i oružja Agenciji i na taj način oni mogu i da realizuju i svoja prava predviđena ovim zakonom. Naravno da je potrebno uskladiti određene informacije i to je nešto što je ostavljen i dovoljan rok svim ovim vlasnicima sportskog oružja, tako da sigurno, i ovo je vrlo jasna norma, zakon ne ide za tim da se oduzima vlasnicima sportskog oružja sportsko oružje. 
	I još jednom ponavljam, sve ono što nije predviđeno ovim zakonom, dozvole izdate po ovom zakonu i onda nelegalno posedovanje oružja i municije i nošenje, prema tome, to je onda Krivični zakonik, to je član 348, koji je takođe pred narodnim poslanicima, kojim dižemo prag krivične odgovornosti i pooštravamo svako nelegalno nošenje oružja. Hvala. 
	PREDSEDNIK: Hvala.
	Idemo dalje.
	Na član 117. amandman su zajedno podneli narodni poslanici Poslaničke grupe Srbija centar – SRCE. 
	Da li neko želi reč?  
	Petar Bošković.
	PETAR BOŠKOVIĆ: Ovo je interesantno da ovaj član… Ali hajde da podsetimo da lice koje je zakonito steklo i registrovalo sportsko oružje naknadno to oruže onesposobi, otuđi ili preda državi, predstavlja povratno dejstvo zakona na štetu stečenih prava, član 197. Ustava. I zadiranje u svojinu, član 58. Ustava, a i Protokola br. 1. Reč je i o povredi legitimnih očekivanja – lice je uložilo u opremu i ispunilo sve tada važeće uslove. 
	Gospodo, zaštita stečenih prava sportista jedan je od najsnažnijih ustavnopravnih argumenata u celom predlogu. Tim pre što je sportsko streljaštvo priznati olimpijski sport uređen propisima o sportu. Gospodo, ovde ne govorimo o vašim kriminalcima, ovde ne govorimo o klanovima, ovde ne govorimo o 250 naoružanih ljudi u „Ćacilendu“, ovde govorimo, ljudi, o olimpijskom sportu i sportistima. Hvala. 
	PREDSEDNIK: Hvala.
	Idemo dalje.
	Na član 118. amandman su zajedno podneli narodni poslanici Poslaničke grupe Srbija centar – SRCE.

	Da li želite reč? 
	Izvolite.
	PETAR BOŠKOVIĆ: Da, ovde je reč samo o produženju roka i mi smo da fizičko lice kome je u skladu s propisima koji su važili do početka primene ovog zakona izdata, opet govorim, kolekcionarska dozvola, može da u roku od godinu dana od početka primene ovog zakona, zameni kolekcionarsku dozvolu.
	Mislim, ovo su zaista… Kamo sreće da o nekim drugim stvarima ovako detaljno i polemišemo i razgovaramo. Hvala. 
	PREDSEDNIK: Na član 120. amandman su zajedno podneli narodni poslanici Poslaničke grupe Srbija centar – SRCE.
	Izvolite. 

17/1	MT/MJ		12.45 – 12.55
	
	PETAR BOŠKOVIĆ: Ovo je postupanje sa municijom i viška municije. 
	Znači, ovde je reč o tome da recimo fizička lica koja su pre stupanja na snagu ovog zakona nabavile i drže više od 100 komada, kao što je prethodno bilo, za ličnu bezbednost nisu dužna da predaju ili otuđe municiju koju su zakonito nabavili i držali pre stupanja zakona na snagu. Mislim da bi bilo stvarno iluzorno da ukoliko imate 500 vraćate 400 uredno plaćenih metaka. Znači, pojednostavljujem stvari. Ovo su zaista sitnice.
	I da vas podsetim, gospodo pravnici, za nekoga mali napor, za nekoga zadovoljstvo. Ovde nije reč o zadovoljstvu kriminalaca kojima se briše broj na oružju, o kriminalcima koji ne idu na lekarski pregled, o onima koji iz šteka donose u restoran municiju. Ovde je reč o ljudima „lege artis“. 
	Hvala. 
	PREDSEDNIK: Hvala vam. 
	Na član 121. amandman je podnela ista poslanička grupa, Srbija centar – SRCE. 
	Da li želite reč? 
	Reč ima Petar Bošković.
	Izvolite. 
	PETAR BOŠKOVIĆ: Ovde je prelazak imovine na Republiku Srbije bez sudske odluke. 
	Znači, predlažemo da se član 121. tako da glasi: „ Da oružje predano na čuvanje ne može preći u vlasništvo Republike Srbije bez prethodnog pojedinačnog obaveštavanja vlasnika, proteka primerenog roka za regulisanje statusa, do prelaska vlasništva države može doći samo na osnovu pravosnažne odluke nadležnog organa, odnosno suda, uz pravo vlasnika na pravno sredstvo“. 
	Ovo sve govori, čuli smo ovde, o oduzimanju i nestajanju na volšeban način predatog oružja, itd. Znači, ovde je reč o poverenju. 
	Onog momenta, na taj momenat ćemo sigurno sačekati, kad se vrati poverenje u policiju a, bogami, i u vojsku, onda možemo da nemamo ovaj član, a do tada predlažem da ga zaista usvojite. 
	Hvala.
	PREDSEDNIK: Hvala vama.
	Samo mala sugestija - da ne pričate u Narodnoj skupštini Republike Srbije da građani nemaju poverenje u policiju, a naročito u vojsku. Nemojte nije fer prema našim policajcima, a naročito nije fer prema našim vojnicima. 
	Molim vas nemojte, narodni poslanik ste. 
	Na član 124. amandman su zajedno podneli narodni poslanici poslaničke grupe Pokret slobodnih građana – SDA – PDD.
	Da li neko želi reč? (Ne)
	Ovim zaključujem pretres Predloga ovog zakona u pojedinostima i odlučićemo u danu za glasanje.
	Prelazimo na drugu tačku dnevnog reda.
	Amandmani na Predlog zakona o izmenama i dopunama Krivičnog zakonika.
	Primili ste sve amandmane.
	Narodni poslanik Đorđe Komlenski je povukao amandmane na član 3, 4. i 5. 
	Primili ste izveštaje relevantnih resornih odbora, mišljenje Vlade o podnetim amandmanima. 

	Ovim otvaram pretres Predloga zakona u pojedinostima. 
	Na član 1. amandman su zajedno podneli narodni poslanici poslaničke grupe Pokret slobodnih građana – SDA – PDD. 
	Reč ima narodni poslanik Ahmedin Škrijelj.
	Izvolite,
	AHMEDIN ŠKRIJELj: Zahvaljujem.
	Dakle, mi predloženim amandmanom preciziramo način utvrđivanja polovine raspona propisane kazne kod instituta višestrukog povrata. 
	Formulacija iz Predloga zakona koja glasi : „Polazeći od najmanje mere te kazne“ ide u dobrom smeru, ali može staviti prostor za različita tumačenja u sudskoj praksi, a to je u obrazloženju Predloga ovog zakona Vlada navela kao motiv zbog čega želi da to precizira, ali prema našem mišljenju način na koji je to Vlada uradila nije dobar. Zato mi amandmanom izričito propisujemo da se polovina raspona utvrđuje tako što se na najmanju propisanu kaznu dodaje polovina razlike između najmanje i najveće propisane kazne. 
	Na ovaj način se obezbeđuje jedinstvena primena zakona i smanjuje rizik od nejednakog postupanja sudova u istim ili bitno sličnim situacijama, a ako Vlada kaže da je to razlog zbog čega je ušla u proceduru promene ovog člana zakona očekujemo da Narodna skupština prihvati ovaj naš amandman.
	Drugo, amandman zadržava rešenje iz Predloga zakona kojim se višestruki povrat vezuje za ranije osude za ista ili istovrsna krivična dela jer je to preciznije i pravičnije od ranijeg koncepta koji nije dovoljno razlikovao lica koja ponavljaju isti tip kriminalnog ponašanja od lica koja su osuđivana za međusobno različita krivična dela. 
	Pored toga, mi ovim amandmanom dopunjujemo pojam ranije osude tako da obuhvati i pravnosnažne presude međunarodnih pravosudnih institucija koje je Republika Srbija svojim zakonom priznala i njihove odluke su sastavni deo pravnog sistema, a Ustav u članu 194. propisuje da je pravni poredak u Republici Srbiji jedinstven. 
	Nije opravdano da pravnosnažna presuda suda strane države može da proizvede pravno dejstvo u okviru instituta povrata, a da se istovremeno zanemaruju presude međunarodnih pravosudnih institucija čije je nadležnosti Republika Srbija prihvatila bilo da je u pitanju potvrđeni međunarodni ugovor ili zakon koji je Republika Srbija, odnosno Narodna skupština donela. 
	Konačno, kod presuda sudova stranih država tražimo da se uvede neophodna garancija za domaći sud, kao što se to radi u nekim drugim državama, kao prethodno pitanje proveri da li su u stranom postupku bile obezbeđene osnovne garancije pravičnog suđenja. Ovim se ne dovodi u pitanje ispunjenje međunarodnih standarda i obaveza Republike Srbije, već se obezbeđuje da strana osuda ne proizvodi automatsko dejstvo u domaćem krivičnom postupku ako je doneta u postupku koji nije ispunjavao osnovne standarde pravičnog suđenja koje su uređene Evropskom konvencijom o ljudskim pravima i slobodama. 
	Ponavljam, neke druge države imaju praksu, uvele su praksu da na ovaj način proveravaju presude sudova drugih države pre nego što one proizvedu pravno dejstvo u krivičnom pravu u Republici Srbiji.
	Hvala. 
	PREDSEDNIK: Hvala. 
	Reč ima ministar Nenad Vujić.
	Izvolite. 

	NENAD VUJIĆ: Zahvaljujem, uvažena predsednice Narodne skupštine.
	Amandman se ne prihvata iz razloga što rešenje iz Predloga zakona je dovoljno precizno. Predviđeno je jasno koje su to situacije kada se strana presuda može računati, zato što tu imate pun niz još odredaba koje govore o tome kada se to može učiniti. To je, između ostalog, i da je predviđeno našim zakonom, itd.
	Što se tiče samog pitanja ostvarivanja prava na pravično suđenje, takođe to je obaveza suda i obaveza koja proizilazi iz našeg Ustava i iz Evropske konvencije o ljudskim pravima. Tako da, vrlo jasno, naši sudovi sigurno vode računa i o tome da ta strana presuda je doneta pod ovim uslovima jer sve ostalo bi bilo onda i kršenje našeg Ustava, a to je zagarantovana prava na pravično suđenje, odnosno prava garantovana Evropskom konvencijom o ljudskim pravima. 
	Tako da, to je sve već i regulisano našim propisima, samo što Predlog zakona, znači, dodatno ovo precizira i apsolutno je precizno i postavljeno u Nacrtu koji se nalazi pred narodnim poslanicima. 
	Hvala. 
	PREDSEDNIK: Hvala. 
	Po amandmanu, reč ima gospodin Škrijelj.
	Izvolite. 
	AHMEDIN ŠKRIJELj: Ministre, evo pokušali ste da odgovorite, međutim izbegli ste da kažete zbog čega nećete u povrat da računate i presude međunarodnih pravosudnih institucija.
	Podsetiću vas da je Republika Srbija ratifikovala Rimski statut Međunarodnog krivičnog suda i da postoji Zakon o saradnji sa Međunarodnim krivičnim sudom. Pogledajte članove 8. i 9. tog zakona. 
	Dakle, domaći pravni poredak već priznaje presude Međunarodnog krivičnog suda, tako snažno dejstvo da njegova presuda sprečava novo krivično gonjenje u Srbiji i utiče na sudbinu postupka koji se vodi u Republici Srbiji i ne može da bude osnov za njegovo ponavljanje. Zato je nedosledno da zakonodavac kad uređuje ovu oblast kod višestrukog povrata te presude potpuno prećuti ili ih ignoriše. 
	Drugo, one apsolutno nisu, ovo što mi tražimo nije apsolutno u suprotnosti sa onim što propisuje Varšavska konvencija, posebno njen član 11. na koji se vi pozivate u obrazloženju ovog zakona.
	Hvala. 
	PREDSEDNIK: Reč ima ministar Vujić.
	

18/1	VS/MP		12.55 – 13.05

	NENAD VUJIĆ: Zahvaljujem se uvažena predsednice.
	Međunarodni krivični sud se bavi ograničenim brojem dela i to je vrlo jasno. I ono što je spomenuto, ukoliko presuda Međunarodnog krivičnog suda ne može se onda voditi postupak u zemlji, tako da ne govorimo o tome. I ponavljam, Međunarodni krivični sud je sa ograničenim mandatom i za ograničeni broj dela. Sigurno se Međunarodni krivični sud ne bavi ovim što je regulisano ovim zakonom, odnosno ovim što ukazuje i Varšavska konvencija ili zato što postoji pravilo nikada u istoj stvari dva puta, odnosno „ne bis in idem“ itd. Postoji niz pravila kojima je to regulisano. Tako da Varšavska konvencija i primena Varšavske konvencije se ne odnosi na ove situacije i zato i kažemo da Predlog zakona je dovoljno precizan za nešto na šta se i odnosi Varšavska konvencija i usklađivanje sa Varšavskom konvencijom. Hvala.
	PREDSEDNIK: Ahmedin Škrijelj, po amandmanu.
	Izvolite.
	AHMEDIN ŠKRIJELj: Mislim da, ili me ne razumete ili se pravite da ne razumete. Prvo, Međunarodni krivični sud sudi za najteža krivična dela koja ne zastarevaju, koja su inače i sastavni deo krivično pravnog sistema u Republici Srbiji. Vi to hoćete da zaboravite.
	Drugo, član 9. Zakon o saradnji sa Međunarodnim krivičnim sudom predviđa ponavljanje domaćeg postupka u slučaju kada Međunarodni krivični sud oslobodi lice od odgovornosti, odnosno ne donese osuđujuću presudu. A, ja vam kažem, govorim o najtežim krivičnim delima koja ne zastarevaju. Tu spadaju ratni zločini itd. Zbog čega nećete to da računate kao povreda. Mislim da je to obaveza Republike Srbije. Hvala. 
	PREDSEDAVAJUĆA: Hvala.
	Reč ima ministar Vujić, pa da prelazimo na sledeći amandman. Molim vas.
	Izvolite.
	NENAD VUJIĆ: Ponavljam, pravilo nebisinidem, ne o istoj stvari dva puta, ako je bilo koji sud, pa i Međunarodni, nekoga oslobodio ne možete za to  krivično delo da vodite postupak pred domaćim sudom. Vrlo jasno. Specijalni povrat govori o nečemu drugom i jasno je da ovde ne govorimo ni o kakvim presudama Međunarodnog suda, nego o presudama država i zato se i odnosi na to. Hvala.
	PREDSEDNIK: Hvala.
	Idemo dalje.
	Na član 1. amandman sa ispravkom podneo je narodni poslanik Đorđe Komlenski.
	Ne želi reč.
	Na član 2. amandman su zajedno podneli narodni poslanici poslaničke grupe Pokret slobodnih građana SDA PDD.
	Reč ima gospodin Ahmedin Škrijelj.
	Izvolite.
	AHMEDIN ŠKRIJELj: Zahvaljujem.
	Dakle, mi smo amandmanom na član 2. Predloga zakona zadržali osnovnu nameru predlagača da se pooštri krivično pravni odgovor na nedozvoljeno držanje i nošenje oružja, ali se uvode neophodna preciziranja radi pravne sigurnosti i srazmernosti kažnjavanja. 
	Predlog zakona koristi pojam – veća količina oružja, municije ili sredstava, ali ga ne definiše. Takva pojava u krivičnom pravu mora biti što preciznija, jer od njega zavisi da li će se primeniti teži oblik krivičnog dela sa znatno strožom zaprećenom kaznom. 

	Zato mi ovim amandmanom uvodimo količinske kriterijume za ovu formulaciju u zakonu, koja glasi veća količina oružja. Istovremeno se pravi opravdani izuzetak za lovačko i sportsko oružje iz kategorije B, i pripadajuću municiju u ograničenim količinama, imajući u vidu specifičnost lova, i sportskog streljaštva i činjenicu da kod ovih kategorija, stvarni stepen društvene opasnosti ne mora biti isti, kao kod neovlašćeno držanja vojnog i zabranjenog ili kriminalnog oružja.
	Mi ovim amandmanom posebno izdvajamo minsko ekplozivna sredstva i eksplozivne naprave i druga sredstva velike razorne moći i imajući u vidu njihovu prirodu, i posledice koje mogu da proizvedu i opravdano je da budu krivično pravno tretirana odvojeno i uz strožiju kaznu uz gradaciju u zavisnosti od toga da li je reč  o jednom ili više takvih sredstava. 
	Takođe se uvodi privilegovan oblik krivičnog dela za slučajeve u kojima se ne radi o klasičnom kriminalnom posedovanju oružja, već o administrativnim propustima u vezi sa oružjem koje ima zakonito poreklo, lovačko, sportsku staru, onesposobljenu ili srodnu prirodu i izjednačavanje takvih lica sa učinocima krivičnih dela, koji drže zabarnjeno vojno ili kriminalno oružje, bilo bi nesrazmerno.
	Blaža kazna ovim situacijama ovim omogućava pravičnije kažnjavanje, bez odustajanja od obaveznog oduzimanja oružja kada su za to ispunjeni uslovi.
	PREDSEDNIK: Na član 2. amandman sa ispravkom podneo je narodni poslanik Đorđe Komlenski. Nije tu.
	Na član 2. amandman su zajedno podneli narodni poslanici Poslaničke grupe Srbija centar SRCE.
	VERICA MILANOVIĆ: Poslanička grupa Srbija centar SRCE, podnela je amandman na član 2. izmene Krivičnog zakonika, na član kojim se definišu kazne zatvora za izvršena krivična dela vezana za držanje, nošenje i promet oružja. Predloženim amandmanom, predlažemo da se kazne zatvora vrate na iznose koji su bili postojećim krivičnim zakonikom, jer smatramo da su i predviđene kazne više nego dovoljne i više nego dovoljno stroge za krivična dela za koja se predviđaju i sa postojećim kaznama Srbija ima najstrožije kazne u Evropi za držanje, nošenje i promet oružja i spada u zemlje sa najdrastičnijem i najstrožijom kaznenom politikom.
	Ono što  je sporno, što se ovaj krivični zakonik ne primenjuje, ili kada se i primenjuje, primenjuje se selektivno što je razlog naše najveće sumnje u opravdanost promena visine kazne za držanje, nošenje i promet oružja. 
	Predloženim amandmanom takođe menjamo i predviđen raspon u minimumu i maksimalnu kaznu predviđenu za isto krivično delo, jer smatramo da sa povoljnijim rasponom, kazne koje se budu izricale biće adekvatnije težini krivičnog dela, koje je izvršeno individualnim karakteristikama počinioca tog krivičnog dela, tzv. individualizacija krivičnih kazni, što je i preporuka EU, a ono što je najbitnije odgovaraće stepenu društvene opasnosti koje predviđeni izvršeno krivično delo, koje je proizvelo.
	PREDSEDNIK:Ministar Nenad Vujić.
	NENAD VUJIĆ: Zahvaljujem se uvažena predsednice Narodne Skupštine, narodni poslanci. Što se tiče kaznene politike, Republika Srbija je opredeljenja da kaznena politika mora da bude pooštrena i da bude ošrija i zato i jeste opredeljenje i Republike Srbije i to je zaključak sa radnih grupa koje su formirane posle Ribnikara i to je da se pooštri kaznena politika u ovoj oblasti, što jeste i stav Vlade Republike Srbije.

	To je ujedno i tendencija koja je u EU, i opredeljenje u EU, kada govorimo o nelegalnom držanju i nošenju i držanju oružja i to jeste jedan trend, a to je pooštravanje kaznene politike, podizanje zakonskog minimuma i zakonskog maksimuma koji ujedno ostavlja jedan širok raspon za individualizaciju kazne i zato je kaznena politika Republike Srbije, i prati i te trendove i opšte opredeljenje koje ima Vlada Republike Srbije, a to je pooštravanje kaznene politike, a to je u ovoj oblasti.
	PREDSEDNIK: Hvala vam.
	Na član 3. amandman je podneo narodni poslanik Marijan Rističević.
	Ne želite reč.
	Na član 3. amandman su zajedno podneli narodni poslanici poslaničke grupe Pokret slobodnih građana SDA I PDD.
	AHMEDIN ŠKRIJELj: Zahvaljujem.
	Mi predloženim amandmanom precizira se krivično delo, nedozvoljene proizvodnje, vatrenog oružja, municije, eksplozivnih sredstava i posebno u delu koji se odnosi na trodimenzionalno štampanje i digitalne datoteke.
	
19/1	TĐ/CG			13.05 – 13.15

	U stavu 1. dodajemo jasno razgraničenje između nedozvoljene proizvodnje ili reaktiviranja oružja i zakonitog stručnog rada ovlašćenih lica na starom kolekcionarskom ili muzejskom oružju. Dakle, cilj nije da se krivično-pravno sankcioniše ovlašćena konzervacija, restauracija ili popravka oružja koje ima istorijsku, kulturnu, muzejsku ili kolekcionarsku vrednost, ako se taj rad vrši u skladu sa posebnim propisima. Istovremeno ovaj amandman ne otvara prostor za nezakonito osposobljavanje onesposobljenog oružja jer se izuzetak vezuje isključivo za postupanje ovlašćenih lica u skladu sa zakonom.
	U stavu 3. otklanja se najveći problem ovog predloga zakona, a mislimo i Predloga zakona o oružju i municiji, prekomerna široka inkriminacija samog posedovanja trodimenzionalnog nacrta. Takva formulacija mogla bi u praksi dovesti do krivičnog gonjenja lica koja digitalne modele poseduju iz istraživačkih, obrazovnih, novinarskih, analitičkih ili drugih razloga, a koji su zasnovani na zakonu, bez namere da izrade oružje.
	Zato amandman uvodi dva bitna ograničenja. Prvo, da se radi o operativnim digitalnim datotekama u formatu koji je podoban za neposrednu mašinsku izradu oružja ili njegovih delova i, drugi, da postoji namera neovlašćene izrade vatrenog oružja, njegovih delova ili municije. Na način kako je naša poslanička grupa to predvidela ovim amandmanom zadržava se mogućnost krivičnog gonjenja lica koja zaista pripremaju ili omogućavaju nedozvoljenu trodimenzionalnu proizvodnju oružja, ali se izbegava da sama činjenica posedovanja digitalnog modela bez kriminalne namere i bez neposredne podobnosti za izradu oružja postane osnov za tešku krivičnu odgovornost. Hvala.
	PREDSEDNIK: Reč im ministar Nenad Vujić.
	NENAD VUJIĆ: Zahvaljujem se, poštovana predsednice Narodne skupštine. 
	Uvaženi narodni poslanici, amandman se ne prihvata zato što je rešenje koje je u predlogu zakona dovoljno precizno i ne zahteva dodatna preciziranja. Svako nekakvo dodatno bilo bi u stvari suprotno preciziranju nego bi unelo nejasnoće i dodatne konfuzije, imajući u vidu, takođe, i da se Predlogom zakona o oružju i municiji, o kome smo raspravljali, detaljno uređuje situacija kada je popravka, prepravljanje, konzervacija ili restauracija oružja dozvoljena. Ovo je isto jedan od pokazatelja zašto ova dva zakona idu jedan za drugim, a to je da bismo uskladili Zakon o oružju i municiji, a to je legalan način kako neko dolazi do oružja i municije, dok Krivičnim zakonom onda regulišemo sve ono što nije pribavljeno na legalan način.
	Ponavljam, pooštravamo kaznenu politiku ovim izmenama. I zato i amandmani koji idu za ublaženjem kaznene politike, odnosno ublažavanjem kaznene politike, kao što je bio prethodni amandman, mi odbijamo, jer jeste suprotna politici Vlade Republike Srbije, a to je da se u ovoj oblasti ide sa preciznim formulacijama, harmoničnim zakonima i oštrom kaznenom politikom. Hvala.
	PREDSEDNIK: Hvala.
	Reč ima gospodin Škrijelj, po amandmanu.
	Izvolite.
	AHMEDIN ŠKRIJELj: Dakle, namere se u krivičnom pravu ne dokazuju samo priznanjem. Dokazuje se opremom, nabavkom materijala, komunikacijom, pokušajima proizvodnje, drugim datotekama i generalno ukupnim ponašanjem. Teško dokazivanje nije opravdanje da se ono potpuno ukine. Ako uzmemo u obzir činjenicu da imamo rastegljive formulacije, da imamo ovlašćenja državnih organa kojima se negiraju Ustavom garantovana prava građana, doći ćemo u situaciju, kada ovaj zakon bude

primenjivan, da će mnogi ljudi, koji apsolutno nemaju nikakvu kriminalnu nameru, doći pod udar ovog zakona što može da proizvede nesagledive društvene posledice. Vi o tome treba da razmislite.
	Ima još vremena da prihvatite ove amandmane, jer ne može policija da ima preširoka ovlašćenja koja izlaze iz okvira Ustava. Ne možemo krivična dela da postavljamo na način da ih definišemo da budu preširoka za tumačenje i da sutra neko ko nema kriminalnu nameru može da odgovara za jedno od najtežih krivičnih dela. Mislim da ovo što radite nije dobro i pozivam vas da još jednom razmislite o onome kako smo mi precizirali amandmane i da ih prihvatite. 
	PREDSEDNIK: Hvala. 
	Reč ima ministar Vujić. 
	NENAD VUJIĆ: Ovaj član zakona je inače u potpunosti usklađen i sa direktivom 555 EU i prati te evropske standarde i što se tiče preciznosti i odgovornosti i širine ovlašćenja organa.
	PREDSEDNIK: Hvala. 
	Na član 3. amandman su zajedno podneli narodni poslanici poslaničke grupe Srbija centar – SRCE.
	Reč ima Verica Milanović. 
	VERICA MILANOVIĆ: Zahvaljujem. 
	Poslanička grupa Srbija centar – SRCE podnela je amandman i na član 3. izmena Krivičnog zakonika. Amandman se odnosi na menjanje raspona, kako bi se omogućilo da primena slobodnog sudskog uverenja, da sudije pri izricanju kazne, kod specifičnih slučajeva, mogu izreći manju kaznu, primerenu i izvršiocu krivičnog dela, ali i primerenu težini krivičnog dela i same društvene opasnosti koja u tom slučaju i ne postoji. 
	Ja smatram da nije tačno ono što ste izrekli ministre Vujiću da su ove odredbe usklađene sa standardima EU zato što kazneni minimumi kod nas u Evropi su kazneni maksimumi. Tako da nemojte pričati o usklađivanju sa EU i sa standardima EU. Zaista moram da vas pitam da li ste vi, da li je neko vršio procenu težine krivičnih dela i opredeljenih kazni i odnos ili ste samo onako nabacivali brojeve da biste glumili da se vi kao borite protiv terorizma, protiv organizovanog kriminala. Džabe pooštravanje kaznenih mera kada nijedan zakon ne primenjujete. Kriminalne grupe vam se šetaju slobodno sa oružjem po Beogradu. Svaki dan imamo sukobe i smrtne ishode i ranjavanja, a vi pričate ovde… Ove kaznene odredbe usmerene su ka najobičnijem građaninu, a ne prema kriminalnim grupama i suzbijanju kriminala i terorizma. Nemojte da nas obmanjujete ovde. Zahvaljujem. 
	PREDSEDNIK: Zahvaljujem. 
	Reč ima ministar Nenad Vujić. 
	NENAD VUJIĆ: Prvo, analizu kaznene politike i svega toga radila je radna grupa u kojoj je veliki broj profesora itd. 
	Što se tiče usklađenosti kaznene politike i raspona kazni, ja sam rekao da je usklađeno i sa EU. Moram da ponovim da je, zato i čekamo, i 90 i nešto članova čekamo, a to je mišljenje o usklađenosti sa EU od Evropske komisije i eksperata Evropske komisije. Naglašavam i zato se i nalazi pred poslanicima član 348. baš zato što je na njega dobijeno mišljenje Evropske komisije, odnosno eksperata Evropske komisije i EU o usklađenosti sa standardima EU. Hvala 
	PREDSEDNIK: Hvala.
	Reč ima Dragan Nikolić.
	Izvolite. 

	DRAGAN NIKOLIĆ: Hvala, predsednice. 
	Upravo smo čuli jedan običan politikanski govor sa nizom floskula, neistina, izvrnutih činjenica. Moja poslanička grupa i čitava koalicija koju čini sa nama u potpunosti podržava pooštravanje kaznene politike. U potpunosti se slažemo sa vašim predlozima za sve izmene i dopune ovog zakona o krivičnom postupku, odnosno o Krivičnom zakoniku zato što upravo postoje te bande, postoje ti ljudi koji koriste oružja. Imali smo prilike, dok su trajale ove blokade, da jedan osumnjičeni, a sada i optuženi, poneo pištolj na kome su obrisani brojevi. Taj pištolj se nosi da bi se neko likvidirao, da bi se nekom nanele teške telesne povrede. Dobro je što ste napravili jednu široku lepezu od toga da se kažnjava onaj ko drži oružje, a najoštrije će biti kažnjen onaj ko izađe sa tim oružjem na ulicu, odnosno taj koji ga koristi u nameri da nekoga povredi ili nekoga likvidira. 
20/1	AL/VZ		13.15 – 13.25

	Da uopšte stanje u Srbiji nije takvo kako je najcrnjim tonovima predstavljeno, ja sam malo pogledao statistiku, a ona ne vara. Od 2001. godine do 2005. godine u Srbiji je prosečno bilo 250 ubistava, u periodu od 2020. do 2024. godine prosečno 76 ubistava, da bi u 2024. godini bilo 55 ubistava. Ni jedno ubistvo, naročito za porodicu onoga koji je ubijen nije mali broj, to je ogroman broj, ali samo pokazuje želju Republike Srbije da smanji nivo kriminaliteta, kako i ostalih krivičnih dela, tako i ovih ubistava, pokušaja teških ubistava i teških ubistava. Procenat rasvetljavanja svih ovih ubistava u Srbiji je od 85% do 100%, to je ono što kaže statistika. 
	I još nešto samo, predsednice, a to je da je neko spomenuo ovde da se samo 1% ubistava u Srbiji desi sa registrovanim oružjem. To  je zato što je, a mi smo usvojili više tih zakona o oružju i municiji, 2015. 2019. 2020. i 2022. godine, gde je zabranjeno da nosite oružje odnosno vrlo mali broj ljudi ima pravo i nošenja oružja i zato je smanjen ovaj broj i zato se u Srbiji događa sve manje ubistava i ovo što ste vi sada predložili je sistem opšte prevencije. Ovim šaljete poruku svim ovim kriminalcima, nema tu naših i vaših kriminalaca, svi su jednaki pred zakonom i svi moraju da znaju da nove odredbe ovoga zakona će da kače svakoga ko misli da je jači od Republike Srbije. Srbija pobeđuje. Živela Srbija.	
	PREDSEDNIK: Hvala.
	Na član 3. amandman su zajedno podneli narodni poslanici poslaničke grupe Narodni pokret Srbije.
	Uroš Đokić ima reč.
	Izvolite.
	UROŠ ĐOKIĆ: Poštovani građani Republike Srbije, Narodni pokret Srbije Mikija Aleksića predložio je da se u Krivični zakonik uvede jedno novo krivično delo, a to bi bilo krivično delo obučavanje maloletnog lica za rukovanje vatrenim oružjem. "Ko maloletnom licu daje uputstva, obučava ga ili na drugi način osposobljava za rukovanje, pucanje ili upotrebu vatrenog oružja, suprotno propisima kojima se uređuje oblast oružje i municija, kazniće se zatvorom od tri meseca do tri godine. Ako je delo iz stava 1. ovog člana učinjeno prema detetu, licu koji nije navršilo 14 godina ili je obučavanje vršeno upotrebom vojnog ili zabranjenog oružja, učinilac će se kazniti zatvorom od šest meseci do pet godina". 
	Gospodo, razlozi za podnošenje ovog amandmana ogledaju se u potrebi da se regulišu društvene okolnosti i koje ste vi u ovom društvu kreirali. Ogledaju se u tome da je potrebno da se reguliše društveno-pravna opasnost koja je nastala u periodu za nama, jer setite se nemilih događaja i scena koja su se dešavala za nama.
	Kada neko lice, punoletno, umišljajno, zato što to želi, obuči nekog maloletnika za upotrebu vatrenog oružja, to lice ne bi bilo u dovoljnoj meri krivično-pravno odgovorno, jer njegova odgovornost ne proizilazi iz konkretnog krivičnog dela, već se zasniva na opštim pravilima krivične odgovornosti i to – posrednom izvršilaštvu, podstrekavanju ili drugim oblicima učešća u krivičnom delu, koji uvek blaže sankcionišu počinioca. 
	Mi smo ovde predosetili i videli posebnu potrebu za pojačano krivično pravnom zaštitom dece koja nisu navršila 14 godina života, jer ovakva norma bi ispunjavala i prepoznavala kao zaštitni objekat i opštu bezbednost građana koja je svima u interesu, ali i posebnu krivičnu pravnu zaštitu maloletnika, jer u slučaju kada odraslo lice osposobi maloletnika za izvršenje krivičnog dela, a videli smo u 

Beogradu da to i te kako postaje alat za rad vaših mafijaških struktura, to lice nije na dovoljan način odgovorno. Kada su u pitanju maloletnici, jedna krivično pravna norma može da ima dva dejstva, može da ima jedno dejstvo koje je preventivno i drugo dejstvo koje je retributivno. Kada su u pitanju deca Srbije apsolutno preventivno dejstvo mora imati prevagu i zato je ovo stvar koja bi morala da se razmisli i zato vas, ministre, pozivam da ovakvo krivično delo nađe primenu i nađe mesto u Krivičnom zakoniku, jer smo se osvedočili da se strašne stvari u ovom društvu dešavaju. Hvala.
	PREDSEDNIK: Reč ima ministar Nenad Vujić.
	NENAD VUJIĆ: Zahvaljujem se predsednice Narodne skupštine.
	Moram da ponovim što sam već i juče rekao. Ministarstvo pravde je dostavilo, i u Briselu se nalazi negde oko devedeset i nešto članova Krivičnog zakonika koji treba da se menjaju, i juče sam isto rekao da predviđa se član 347v, a to je obučavanje maloletnog lica za korišćenje vatrenog oružja. Tako da, taj član je već u procesu, naravno posto je to deo i evropske agende, septembra meseca mi smo i poslali sve ove izmene Krivičnog zakonika Evropskoj komisiji i čekamo odgovor o usklađenosti kod Evropske komisije svih tih članova, između ostalog, i ovog jako bitnog, a to je obučavanje maloletnih lica za korišćenje vatrenog oružja.
	Kao što ste videli, ni Ministarstvo pravde, ni Vlada Republike Srbije ne čekaju ni da dobiju mišljenje za svih 90, nego čim dobijemo za određeni član mi dolazimo u Narodnu skupštinu sa predlogom izmene, kao što smo uradili vezano i za oružje i municiju. Tako da, čim dobijemo i vezano i za ovaj član i za obljubu bez pristanka i za mnoge druge, gde ne samo da uvodim nove definicije, kao što je i obučavanje maloletnog lica, nego i dodatno menjamo i kaznenu politiku, sigurno ćemo odmah doći i u Narodnu skupštinu. Ali, kažem, nije sve ni do Ministarstva pravde i Vlade Republike Srbije i Republike Srbije, nego i do odgovora koje očekujemo od Evropske komisije u vezi usklađenosti sa direktnima Evropske komisije. Hvala.
	PREDSEDNIK: Na član 4. amandman je podneo narodni poslanik Marijan Rističević.
	Na član 4. amandman je podneo Odbor za pravosuđe, državnu upravu i lokalnu samoupravu.
	Predstavnik predlagača je prihvatio amandman na sednici Odbora.
	Da li neko želi reč? (Ne.)
 	Na član 5. amandman je podneo Odbor za pravosuđe, državnu upravu i lokalnu samoupravu.
	Predstavnik predlagača je prihvatio amandman na sednici Odbora.
	Da li neko želi reč? (Ne.)
	Ovim smo završili pretrese Predloga ovog zakona u pojedinostima i odlučićemo o svemu u danu za glasanje.
	Prelazimo na pretres u pojedinostima o Trećoj tački dnevnog reda – PREDLOG ZAKONA O PRAVNOM POLOŽAJU MEĐUNARODNIH SPORTSKIH SAVEZA SA SEDIŠTEM U REPUBLICI SRBIJI.
	Primili ste amandmane koji su podneti na Predlog zakona, izveštaja relevantnih odbora, mišljenje Vlade o podnetim amandmanima.	
	Otvaram pretres Predloga zakona u pojedinostima.
	Na član 6. amandman su zajedno podneli narodni poslanici poslaničke grupe Narodni pokret Srbije.
	Reč ima Borislav Novaković.
	Izvolite.

	BORISLAV NOVAKOVIĆ: Naš amandman glasi ovako: "Svi međunarodni sportski savezi koji prenose svoje sedište u Republiku Srbiju dužni su da svoje finansijsko poslovanje obavljaju preko računa otvorenih kod poslovnih banaka u Republici Srbiji i podležu redovnoj kontroli nadležnih organa za sprečavanje pranja novca i finansiranje terorizma, u skladu sa domaćim propisima".
	Obrazloženje – potrebno je osigurati punu transparentnost novčanih tokova budući da su međunarodne sportske organizacije u svetu često izložene korupcijskim rizicima Srbija ne sme dozvoliti uvođenje finansijskih olakšica koje bi ograničile rad domaćih kontrolnih organa, pre svega Uprave za sprečavanje pranja novca i Poreske inspekcije. Ovo je preventivni amandman. 
	Gospodine Gajiću, vi znate da je u sportu bila velika afera oko Žoaoa Avelanža, kog je teretio Etički odbor FIFE, ne da je učinio krivično delo nego da je na izvestan način pogodovao, da je bio blagonaklon prema marketinškoj agenciji koja je pratila rad FIFE. Posle toga smo imali istragu protiv Sepa Blatera, a posle toga protiv Mišela Platinija. Sva ta imena su krupna sportska imena. Niko od njih, siguran sam, nije imao potrebu da svoj uticaj, ugled, autoritet i ono što znači njihovo ime u sportskom svetu, profaniše radi nekih koruptivnih stvari i svi su se oni branili jednom te istom formulacijom koja je, uzgred budi rečeno, tačna, da su u nekim elementima neprecizno definisane zakonske odredbe i da je tu nastala određena sumnja. Pazite, nisu krivično gonjeni. Etički odbor je raspravljao o tome.
	Da mi ne bi imali problem sa etičkim odborima i da ne bi imali ni senku sumnje kada su u pitanju novčani tokovi u sportskim organizacijama i korelacija između našeg sportskog saveza i našeg ministarstva i onoga što ovde, dakle, imaju kao legitimno, jel da, potpunu zakonsku aktivnosti međunarodne sportske organizacije mi smo ovo stavili. Naprosto, mora se znati red. Dakle, nijedna međunarodna organizacija ne može biti privilegovana. Ona dolazi u Srbiju i mora se poštovati dignitet ove države. Hvala.

	PREDSEDNIK: Hvala.
	Ministar sporta, Zoran Gajić.
	Izvolite.
	ZORAN GAJIĆ: Poštovana predsednice, poštovani narodni poslanici, zahvaljujem se na vašem angažmanu. Međutim, moram da vas podsetim da je već u zakonu predloženom predviđeno da se na međunarodne sportske saveze shodno primenjuju odredbe zakona kojim se reguliše sport u Republici Srbiji, čime je obezbeđena u ovom delu puna primena odredaba zakona kojima se reguliše računovodstvo i revizija, kao i zakona kojim se reguliše rad udruženja, odnosno privrednih društava. 
	Napominjem vam samo da od 87 saveza u zadnjih par godina, evo koliko sam na ovom mestu, dva ili tri se ne finansiraju. Mnogi su vratili sredstva, budžetska sredstva, iz prostog razloga što nije bilo onako kako je bilo po godišnjim programima, tako da apsolutno taj sistem baš dobro funkcioniše i to je na ovaj način i regulisano.
	PREDSEDNIK: Hvala. 
	Na član 7. amandman je podneo narodni poslanik Marijan Rističević. 
	Ovaj amandman je prihvaćen i postao je sastavni deo Predloga zakona.
	Na član 8. amandman su zajedno podneli narodni poslanici poslaničke grupe Narodni pokret Srbije.
	Reč ima narodni poslanik Borislav Novaković.
	Izvolite.
	BORISLAV NOVAKOVIĆ: Ponovo ću biti sasvim precizan. 
	Dakle, naš amandman glasi: „Izuzeća od opšteg pravnog režima i specifične funkcionalne privilegije iz stava 1. ovog člana ne mogu se odnositi na krivičnu i prekršajnu odgovornost međunarodnog sportskog saveza, njegovih organa i zaposlenih lica pred nadležnim sudovima Republike Srbije.“ 
	Dakle, obrazloženje - ovim amandmanom se uvodi potreba za eksplicitnim ograničavanjem pojma „specifičnih izuzeća“ kako se ona u praksi ne bi tumačila kao neka vrsta diplomatskog imuniteta za sportske funkcionere. Zakon mora jasno da kaže da su stranci u tim savezima jednaki pred zakonom Srbije ako naprave krivično delo ili prekršaj.
	Slično kao i u prethodnom, mada ne istovetno. Postoje mali narodi veliki po brojnosti, postoje moćne i manje moćne države, ali svaka država brani pravni dignitet i ne dozvoljava da se na njenoj teritoriji događa bilo šta što je protivno njenom zakonu i ne dozvoljava da sportske organizacije, bez obzira što dolaze iz sveta, imaju privilegovanu poziciju u ovoj državi. U ovoj državi zakoni Srbije važe i za naše državljane i za one koji dolaze i nikada ne može međunarodna organizacija, samo zato što je međunarodna, što ima robusnu moć da dođe u Srbiju i da se ponaša dominantno u odnosu na nas. 
	Dakle, moramo izbeći neku vrstu inferiornosti i slugeranskog odnosa, čemu smo povremeno skloni. Nema nikakvog razloga da se dignitet pravnog sistema i ono što je naše pozitivno zakonodavstvo ne odnosi na sve koji dolaze u ovu državu, uz puno uvažavanje prema svima. Hvala. 
	PREDSEDNIK: Hvala. 
	Ministar Gajić ima reč.
	ZORAN GAJIĆ: Poštovana predsednice, uvaženi narodni poslanici, uvaženi gospodine Novakoviću, dragi Boro, mi se znamo puno godina i vi bi trebalo da znate moj stav. Mi u srpskom sportu nemamo fascinaciju ni istokom ni zapadom ni severom ni jugom. Figurativno rečeno, mi smo šamarali i jedne i druge i treće i četvrte. Tako da, apsolutno to ne stoji, da mi imamo bilo kim fascinaciju. Mi smo 

mnogo, mnogo veliki u sportu i ne priznajemo nikom da su veći. Prema tome, to što se tiče emotivnog pristupa svemu tome ne postoji.
	Međutim, u našem predlogu zakona članom 8. upravo je obezbeđeno, kako se u obrazloženju amandmana navodi, eksplicitno ograničenje samo na sportsku delatnost Međunarodnog sportskog saveza, s jedne strane, a s druge strane da je odredbom tog istog člana 8. st. 7. i 8. Predloga zakona jasno precizirano da, kako se navodi u obrazloženju amandmana, sportski funkcioneri i stranci u tim savezima nemaju diplomatski, konzularni niti status međunarodne misije niti uživaju privilegije imuniteta koji proističu iz međunarodnog diplomatskog ili konzularnog prava.
	Pored toga, u delu koji se odnosi na odgovornost, kako se navodi na krivična dela i prekršaje, decidno je propisano da privilegije i izuzeća ne predstavljaju diplomatski ili konzularni status niti opšti imunitet od primene Ustava i zakona Republike Srbije. Tako da, apsolutno smo zaštićeni.
	PREDSEDNIK: Hvala vam.
	Na član 11. amandman su zajedno podneli narodni poslanici poslaničke grupe Narodni pokret Srbije.
	Reč ma Borislav Novaković. 
	Izvolite. 
	BORISLAV NOVAKOVIĆ: Vrlo kratko.
	Dakle, sredstva iz budžeta Republike Srbije ne mogu se dodeljivati za finansiranje redovnog rada i operativnih troškova međunarodnih sportskih saveza, već isključivo kao sufinansiranje namenskih projekata od javnog interesa u oblasti sporta koji se realizuju na teritoriji Republike Srbije.
	Dakle, cilj amandmana je zaštita budžetskih sredstava građana Srbije. Ovim se sprečava da se novac poreskih obveznika koristi za plate, zakup prostora i administrativne troškove bogatih međunarodnih organizacija. Dok se istovremeno ostavlja mogućnost da država pomogne konkretne sportske manifestacije i projekte od značaja za domaći sport. 
	Dakle, kao u životu, važno je praviti razliku između bitnog i nebitnog, onog što je prolazno i onog što je suštinsko. Dakle, sredstva treba usmeravati na kapitalne stvari, na sportsku infrastrukturu koja kasnije može polučiti rezultat. Naš posao nije da se bavimo operativnim troškovima međunarodnih organizacija, a kada ulazimo u saradnju sa njima treba da vodimo računa o strateškoj i sportskoj infrastrukturi koja diže kvalitet sporta, ne u godini u kojoj se finansira, nego u godinama koje će doći. To je smisao našeg amandmana. Hvala vam najlepše. 
	PREDSEDNIK: Hvala. 
	Ministar Gajić. 
	ZORAN GAJIĆ: Poštovana predsednice, uvaženi poslanici, ovde bi došlo do dupliranja ingerencija s obzirom da je po našem zakonu pod opštim interesima naši sportski savezi su apsolutno zaduženi za sve to o čemu vi govorite. Tako da, nema potrebe da Međunarodni sportski savez već radi to što radi. 
	Međutim, u okviru opštih interesa, u članu 112. tačka 12) se govori o međudržavnoj i međunarodnoj saradnji, gde mi u Zakonu o sportu predviđamo da se bavimo i time. Znači, ovo je jedna od aktivnosti koja, po mom mišljenju, apsolutno je istorijska prekretnica, da mi u Beogradu, u Srbiji ili u bilo kom drugom gradu otvaramo mogućnost, ali ne obavezu i svaki pojedinačni slučaj ćemo preusmeriti. Ukoliko i dođe, dozvoljavam, do neke greške i pustimo nekog da radi, uvek možemo da povučemo tu organizaciju, da joj nađemo da nije u skladu sa Ustavom Republike Srbije i da je zatvorimo da ne radi na tlu Republike Srbije. 
21/3	MV/IR

	Međutim, ja bih podelio sa vama jedno svoje mišljenje. Imajući u vidu koliko je sport, uopšte fizička kultura u svakom pogledu, i u proizvodnji opreme, i u proizvodnji infrastrukture, i u proizvodnji sredstava za oporavak, vitamina, ishrane, i u organizaciji međunarodnih i domaćih takmičenja, jednostavno jedna oblast koja generiše, po istraživanjima koje smo mi dobili iz naše eks ante analize za pravljenje strategije, negde oko 4% svetskog BDP-a i stalno je u usponu, prema tome, imajući ovakvo jedno predstavništvo bilo koje međunarodne sportske organizacije, mi se svrstavamo kao veoma, veoma bitna zemlja. Daj Bože da i u drugim nekim društvenim oblastima imamo nekakvu FIFU, UEFU ili ne znam ni ja šta. Pričam sad ovako malo napamet, ali jako puno sportskih radnika imamo, vrlo, vrlo uglednih na svetskom nivou, koji će ovim zakonom moći da se žestoko izbore i da prebace neko od sedišta tih organizacija pod ovako jasno definisanim uslovima kako smo mi predvideli.     

22/1	MZ/MJ		13.35–13.45

	Znači, ne može da se desi apsolutno ništa što može da naškodi ugledu Republike Srbije, naprotiv, samo može da raste, a i finansijska dobit, pa ne treba da vam pričam, kad odete na te izborne, redovne kongrese svetskih, evropskih konfederacija, tamo je najmanje hiljadu ljudi i još toliko njihovih pratilaca,  sekundanata, da vam ne pričam koliko se novca tamo potroši.
	Mi smo imali ovde pre godinu i po dana UEFA kongres, imaćemo sada izbornu skupštinu svetskog školskog sporta, gde je naš čovek predsednik Asocijacije svetskog školskog sporta i gde pravimo neverovatne uspehe i takmičenja u predstavljanju Srbije preko tog čoveka i preko našeg saveza za školski sport. 
	Tako da, evo i ovom prilikom pozivam sve sportske radnike, sve saveze, sve ljude koji imaju međunarodni položaj, verujte, ima ih preko stotinu, da apsolutno se bave time i da što više tih međunarodnih organizacija dovedu ovde. Jasno je da mi fudbalske ne možemo da dovedemo i košarkaške, ovo što vi pričate da su te malverzacije ovo, drugo je nešto sasvim drugo i, jednostavno, samo ima pozitivan kontekst. Hvala.
	PREDSEDNIK: Hvala.
	Po amandmanu, Miroslav Aleksić.
	MIROSLAV ALEKSIĆ: Poštovani građani Srbije, gospodine ministre, dakle, jedna od retkih stvari kojima Srbija može da se diči to je sport i to su sportski uspesi. I mi zaista jesmo nacija koja je pre svega talentovana, sa velikim brojem sportista u različitim sportovima, sa vrhunskim rezultatima koje su naši sportisti postizali i nadam se da će postizati. Ali nije dovoljno da neko bude talentovan i dobar sportista, ako mu država ne napravi ambijent i ako država nema strategiju kako da iskoristimo te naše sportiste i mlade ljude.
	Dakle, najpre u školi se već vide talenti i sportisti. Dakle, potrebno je u školama stvoriti uslove za bavljenje sportom. Van Beograda, van većih centara, to nije slučaj. Uslovi nisu dobri, nema dovoljan broj hala, sportskih terena, klubova, nema uslova za takmičenje i za razvijanje sportskih sposobnosti kod dece. Mali klubovi širom Srbije koji posle preuzimaju tu školsku decu takođe nemaju uslove, osim za sportove kao što je fudbal, eventualno košarka. Ako imamo nekog ko je talenat za vaterpolo, za odbojku, za rukomet, to je već kompleksnije i teže. Dakle, novac treba preusmeriti u razvoj  školskog sporta i u razvoj svih klubova širom Srbije, bez diskriminacije, da bi to bila baza za nove sportiste. 		
	Drugo, kada vi pravite strategiju pomoći i podrške, pa to ne sme da bude obojeno bojom politike i političkom podobnošću. Dakle, ako želite uspeh, ako želimo da naši sportisti budu na svetskom prvenstvu, na olimpijadama, pa moramo stvoriti ambijent i pomagati najbolje, a ne koji su politički podobni. 
	Vi u ovoj zemlji danas gajite i negujete Zvezdana Terzića, a ne Novaka Đokovića. Novak Đoković je heroj, on je najbolji od svih nas. Novak Đoković je najbolji ambasador Republike Srbije. Srbiju ceo svet prepoznaje po Novaku Đokoviću. Oterali ste ga iz Srbije u Atinu. Umesto da ste njemu dali sve što treba da razvija ovde vezano za tenis, njemu je to dala druga zemlja. Je l' to normalno? Zašto? Pa zato što možda nije dovoljno bio politički glasan da podrži vlast, a Zvezdan Terzić jeste i evo gde nam je fudbal. I ne samo Zvezdan Terzić, i pre njega Kokeza i posle Kokeze svi ovi drugi, ne znam ni ko je sad predsednik Fudbalskog saveza Srbije. Radujko, ko li je? Pa čekajte, to nije normalno, ljudi. Milijardu evra ulažete u taj fudbalski stadion. Za čega? Pa nisu uspeli da se kvalifikuju za svetsko prvenstvo. Piksi, bitno je da on podržava predsednika Vučića, i to je dovoljno. E, zato imamo sve slabije rezultate u sportu. 

	Dakle, ne može se sport podržavati na osnovu toga ko podržava vlast, nego na osnovu prioriteta i strategije za pomoć sportistima u Republici Srbiji. I nema razlike, nema razlike. Bez obzira što je fudbal možda najpopularniji sport, ako tu nema rezultata, zašto da trpi vaterpolo, košarka, rukomet i ostale stvari, tenis, naposletku. 
	I da vam kažem, velika je sramota za državu Srbiju što se ovako odnosi prema Novaku Đokoviću, ne država, vlast. Narod i te kako zna da poštuje i ceni sve to što je Novak Đoković uradio za Srbiju. Uradio je na međunarodnom planu više nego bilo ko drugi od nas. I to treba da poštujete i cenite i tom čoveku crveni tepih da stavite ovde, a ne da ga terate u Atinu samo zato što, eto, nije politički podoban. To je velika sramota i zato izostaju rezultati u sportu, jer nema strategije, sve je podređeno korupciji i sve je podređeno političkoj podobnosti. Hvala.
	PREDSEDNIK: Ministar Zoran Gajić.
	Izvolite.
	ZORAN GAJIĆ: Poštovana predsednice, poštovani narodni poslanici, pa ne bih se složio da Srbija nema rezultate u sportu. Imamo apsolutno uspeha, međutim, treba ih pratiti, pre svega u individualnim sportovima. 
	Što se tiče školskog sporta, mi smo imali obuhvat od 177 ili 178 hiljada dece pre kovida koja su bila u sistemu takmičenja međuodeljenskog, međuškolskog, na nivou jednoga grada i dalje na nivou Srbije, učestvovali u igrama mladih, jednoj lepoj akciji koja se sprovodi u regionu radi pomirenja, tako da smo aktivni učesnici, i država Srbija, najveći finansijeri toga što se zove „Sportske igre mladih“. 
	A kako vodimo računa o sportu najviše govori to što svake godine sve više i više ulažemo u stipendiranje mladih sportista, 734 miliona dinara smo ove godine investirali u stipendiranje mladih sportista, njih preko 500 je dobilo stipendije i sistem je takav da svaki savez, u skladu s tim da li je prva, druga, treća, četvrta, peta kategorija, između 15 i tri sportista ima, i njihovi stručni štabovi ili njihovi selektori govore kome ćemo mi dati stipendiju. Mi se u to kao Ministarstvo ne mešamo. Na osnovu, naravno, rezultata i strogo utvrđenih kriterijuma.
	Što se tiče odnosa prema bilo kom sportisti, da li je on vrhunski, da li je on početnik pa ga je njegov savez prepoznao, apsolutno komunikacija Ministarstva sporta ide prema nadležnom granskom savezu i šta nam nadležni granski savez kaže, fudbalski, košarkaški, teniski itd., mi se u tom pravcu i ponašamo. Mi nemamo pravo da silazimo na klubove, mi nemamo pravo da se mešamo u pojedinačne situacije, što se tiče planova, programa, šta je i ko kako radio od sportista, od ekipa, finansiranje klubova je na nivou lokalnih samouprava, a mi, po Olimpijskoj povelji, uopšte država ne sme da se meša u to, imamo nadležne nacionalne saveze i to se zove finansiranje nevladinih organizacija, tj. nacionalnih granskih saveza koji vode računa o tome. Tako da imamo tu kategorizacije, ko je prva, druga, treća kategorija, peta, šesta, u zavisnosti od svega toga.
	Opet, što se tiče stadiona, šta bih vam rekao? Ja sam uvek za to da bude što više objekata, a da li se nešto ružno dešava i nezakonito u proizvodnji tih objekata, za to postoje neke druge institucije, svakako nije Ministarstvo sporta. Ja verujem svojim kolegama i u Ministarstvu finansija i u Ministarstvu unutrašnjih poslova ko to sve treba, što ste vi rekli, da istraži. 
	Moje je da se borim da što više saveza dobije svoj krov nad glavom. Evo, uskoro će Odbojkaški savez da to dobije na preko 21.000 kvadrata, četiri borilačka sporta su već dobila svoje kuće, streljaštvo je dobilo svoju kuću, apsolutno se vodi računa, boks ima tri regionalna centra, zida se veliki centralni bokserski centar, Akvatik je na putu, da se završi apsolutno, država vodi računa o tome. 

	Kao neko ko je preživeo, dozvolićete mi malo i ličnu notu, ko je preživeo neke godine malo ranije, pa mogu da vam kažem da više nema potrebe da sami plaćamo avionske karte kada dolazimo u reprezentaciju, da sami kupujemo opremu sa grbom tadašnje SRJ i ne znam ni ja šta, da sami vodimo računa šta će se jede i pije i da sami kao sportisti da svojim poznanstvima lobiramo u međunarodnim organizacijama da imamo određenu dobru situaciju, takmičarsku, makar ravnopravnu sa našim protivnicima, tako da verujte što se tiče sportske komponente apsolutno vodimo računa o tome i nikada se više nije ulagalo u sport. 
	Možete voleti predsednika ili ne voleti, mislim nagrade se isplaćuju u rekordnom roku. Ogromne su nagrade za osvajanje medalje i to je neka vrsta pomoći savezima, jer svaki od sportista, vodio sam Odbojkaški savez, svaki reprezentativac zna da će dobiti 20.000 kao prvak Evrope, 45.000 evra kao prvak sveta i evo u zadnje vreme 200.000 evra kao olimpijski šampion, a posle toga i nacionalno priznanje koje nije samo finansijska kategorija, nego neka vrsta i društvenog priznanja. Tako da verujte, da žestoko vodimo računa o tome. A, što se svih negativnih pojava tiče, pa ima ih i u drugim društvenim oblastima. Naravno tu postoje MUP, postoji Ministarstvo pravde i svi ostali koji vode računa o tome. Hvala.
	PREDSEDNIK: Hvala.
	Reč ima Goran Spasojević.
	Izvolite.
	GORAN SPASOJEVIĆ: Zahvaljujem se uvažena predsedavajuća.
	Juče sam u svojoj diskusiji najavio da će amandmani biti korišćeni za neke druge stvari, a ne za ono za šta su potrebni da poboljšaju neki zakon. Ne znam da li su sve kolege bile u sali kada sam ja juče govorio, samo mogu da kažem da amandmani nisu odbijeni zato što ih je podnela opozicija. Apsolutno smo bili spremni da prihvatimo sve što je bitno i dobro za sport. I ovo što je od amandman prihvaćeno je tehničke prirode. 
	Zašto? Zato što je sve ono što ste napisali već bilo predviđeno i nije imalo potrebe da se duplira, jer smo apsolutno zaštitili interese građana Srbije, interese sportista Srbije i vodili smo računa pre svega da od toga imamo koristi na diplomatskom planu otvarajući mogućnost međunarodnim savezima da budu registrovani ili da imaju sedište kod nas.
	To nikako ne znači da će oni biti privilegovani, to nikako ne znači da će oni biti ispred sportskih saveza koji su naši srpski sportski savezi, koji egzistiraju kod nas. Apsolutno je netačno da će koristiti sredstva, nego mogu samo sa nama da učestvuju u zajedničkim programima koji su od interesa za sport i za razvoj mladih. 
	Ono što je važno da kažemo da ne bude opet dileme, lako je govoriti i nalaziti određene mane, jer sam ja i napomenuo u svom govoru da je oblast sporta jedna od najlošijih oblasti u poslednje vreme i najmanje se ulagalo u infrastrukturu i najmanje se ulagalo u sport i u mlade. 
	I da ne bude da sam subjektivan i juče sam rekao svoj stav i ja nemam šta da govorim o svom opredeljenju, ali moramo da govorimo istinu i najviše se uradilo poslednjih deset godina, dobili smo najveće nagrade za naše sportiste na velikim takmičenjima, i dobili smo nacionalne penzije za osvajanje olimpijskih i svetskih medalja. 
	To u prethodnom periodu nije bio slučaj i to morate da se složite i radeći na sportu to je sistemska stvar, mora da se radi mnogo dugo i mnogo ozbiljno, a ono što je najvažnije malopre ste pomenuli jedan kolega reče, nemate strategiju i ja ne znam da li ste, znate šta je problem. 

	Mi kada smo formirali pododbor za sport, pružili smo ruku svima i pozvali smo sve opozicione poslaničke grupe da se uključe, čak i one koji nemaju predstavnike u odboru za obrazovanje.
	Oblast sporta mora da bude potpuno široka i sveobuhvatna i da svako uzme učešće u njoj i znate šta je poražavajuća činjenica, da nijedan od tih odbora nije došao nijedan opozicioni poslanik. To je vaš odnos prema sportu, to je vaš odnos prema zakonu, znali bi ste da je strategija bila na pododboru za sport, i na Odboru za obrazovanje i da se o njoj razgovaralo jako dugo i temeljno i pogledajte kolika je. 
	Ja sam nazvao ovaj dokument istorijskim jer će on biti uzor mnogim drugima kada urade strategiju i zato što je ekstantna analiza urađena vrhunski, jer su vrhunski stručnjaci radili i zato što smo sve oblasti obišli i spustili se do najnižih delova sportskih struktura i organizacija sa pojedincima smo razgovarali na terenu i javna slušanja su bila izuzetno posećena i svako je imao priliku da da sugestiju i svako je imao priliku da učestvuje u izradi ove strategije i što je najvažnije ovom strategijom su sve primedbe obuhvaćene.
	To je ono što smo uradili, i ne bih da cenim ko kako, i nisam advokat nikome, ali svakom sportskom radniku govore njegovi rezultati i sigurno da neko ne bi bio na pozicijama na kojima jeste da iza sebe nema rezultate i to je ono što je najvažnije za sve nas. A o infrastrukturi, to je najčešće korišćeno u ovom domu i napadano zašto radimo infrastrukturu i čuli ste od ministra koliko stvari smo uradili u svim oblastima i svim sportovima, svuda gde postoji. Da li treba da se radi još, da, to treba, ali nije tu samo Ministarstvo sporta, mora i Ministarstvo obrazovanja, Ministarstvo infrastrukture, nismo jedini mi koji treba da uradimo sportska dvorišta i sportske terene i  mesne zajednice i sve ostalo, ali smo Strategijom sporta  i to preneli i zato bih molio kada govorimo o sportu, da ne koristimo politiku, da ne koristimo Novaka Đokovića u političke svrhe, to je čovek koji je ostvario najveće rezultate u oblasti tenisa i sporta. U istoriji do sada možda ga niko nikada neće prestići, ali nemojte da ga koristite u političke svrhe i da se on koristi na taj način. On jeste naš ambasador sporta i mi smo, svi sportisti, svako ko iole voli sport ponosni na to. Kada bude opredelio svoju politiku i kad se bude zvanično izjasnio i tu ćemo imati stav. Svako od nas. I ja sam bivši sportista, opredelio sam svoju politiku, spreman sam da trpim i kritike i sve ostalo, a ne da se zloupotrebljava da bi vi to koristili kao svoju političku platformu.
	Zato još jednom – Strategija sporta je izuzetno važna. Predvidela je sve. Ja ću apsolutno biti protiv ovih amandmana zato što su nesmisleni. Ne zato što je opozicija predložila, nego zato što je Ministarstvo sporta, koje moram da pohvalim još jednom, sa svojim timom uradilo sjajnu stvar. I ne samo u ovome. Ja sam pratio rad Ministarstva u prethodnih nekoliko godina. Zaista sve pohvale i nadam se da će dati rezultate, posebno kada budemo primenjivali, kada se budemo držali ove strategije. 
	Zahvaljujem se.
	PREDSEDNIK: Hvala vam.
	Reč ima Aleksandar Jovanović, po amandmanu.
	Izvolite. 
	ALEKSANDAR JOVANOVIĆ: Hteo sam da iskoristim prisustvo ministra Gajića pre svega od srca da se zahvalim za onu radost iz Sidneja 2000. godine kad smo osvojili zlato. Znači, još jednom od srca hvala. 
	Još jedna molba, gospodine Gajiću. Vi znate da smo mi jedina zemlja koja smenjuje trenera koji odvede na Svetsko prvenstvo. Tu čista posla nisu i dok god je tako ovde bolje neće biti u sportu.

23/3	VS/MP

	Hteo sam da vas zamolim da sledeći put kad odete na „Informer“ da apelujete na Dragana J. Vučićevića da mu se više nikada ne dogodi da za Novaka Đokovića izjavio da je propali teniser. Ja ne znam šta je čoveku u glavi kad može tako nešto da izjavi za Novaka Đokovića. 	
	Eto, toliko. Još jednom hvala za zlato.
	PREDSEDNIK: Dobro.
	Ministre Gajić, izvolite.
	ZORAN GAJIĆ: Hvala na pohvalama.
	Samo da kažem da mi nemamo pravo strukovnim savezima nacionalnim da se mešamo u njihovu stručnu politiku. Olimpijska povelja nam to strogo zabranjuje. Mi pravimo strategiju i stavljamo ih u situaciju da njihovi stručnjaci, pre svega njihove stručne komisije biraju, tj. daju predloge za selektore, trenere, stručne štabove, a konačnu odluku donosi predsedništvo, tj. odbor ili kako već koji savez ide. 
	Prema tome, tu zaista Ministarstvo apsolutno nema… Mimo svih pravilnika, uredbi i zakona. 
	Hvala. 
	PREDSEDNIK: Hvala. 
	Na član 14. amandman je podneo narodni poslanik Marijan Rističević.
	Ovaj amandman je prihvaćen. Postao je sastavni deo Predloga zakona. 
	Ovim zaključujem pretres Predloga ovog zakona u pojedinostima. 
	Odlučićemo u danu za glasanje.
	Pre nego što pređemo na 4. tačku dnevnog reda dajem pauzu od 60 minuta. Vidimo u 14.55 časova. 
	Hvala. 

	(Posle pauze.)

	PREDSEDNIK: Nastavljamo sa radom.
	Prelazimo na 4. tačku dnevnog reda – PREDLOG ZAKONA O IZMENAMA ZAKONA O SPREČAVANjU DOPINGA U SPORTU
	Primili ste amandmane koji su podneti na Predlog zakona, izveštaje resornih odbora i mišljenje Vlade o podnetim amandmanima.
	Otvaram pretres Predlog zakona, u pojedinostima.
	Na član 1. amandman su zajedno podneli narodni poslanici poslaničke grupe Narodni pokret Srbije.
	Da li neko želi reč?
	Snežana Rakić. Izvolite.
	SNEŽANA RAKIĆ: Naša poslanička grupa je podnela amandman u članu 1. dodaje stav 6. koji glasi: „Ministarstvo nadležno za sport u saradnji sa Antidoping agencijom dužno je da obezbedi posebna budžetska sredstva i logističku podršku za sprovođenje programa antidoping delovanja za nacionalne sportske saveze koji spadaju u kategoriju amaterskog ili manje razvijenog sporta, a čiji godišnji budžet ne prelazi limite utvrđene podzakonskim aktom“
	Ovo smo odneli sa idejom da ovim amandmanom se rešava finansijsko opterećenje manjih i finansijski slabijih saveza koji ne mogu sami da snose troškove stalne edukacije administracije i država mora preuzeti deo finansijskog tereta kako manji sportski kolektivi ne bi bili automatski kažnjavani zbog nemaštine.
	Kada govorimo o ovom članu 1. Ono što bih ja htela da kažem, to je da se precizira donošenje ovog antidoping programa kada je u pitanju distribucija suplemenata. Ja nigde ne mogu da nađem sada u ovim zakonskim aktima koje ste nam poslali kako i na koji način je praktično regulisana distribucija suplemenata, naročito u sportskim objektima kao što su teretane, kao što su posebni suplement storovi i kako se oni odnose, na koji način će ova antidoping agencija da vrši kontrolu upotrebe suplemenata? Sada pričam kao doktor. Veliki program gde upotrebu suplemenata savetuju ljudi koji za to nisu nadležni i na koji način će se to dalje kontrolisati? Hvala vam.
	PREDSEDNIK: Reč ima ministar Gajić. Izvolite.
	ZORAN GAJIĆ: Poštovana predsednice, poštovani narodni poslanici, što se tiče pomoći finansijske. Svi nacionalni savezi već u svom programu imaju aproprijacije i mogućnost da sve troškove koji su vezani za plaćanje antidoping testova i svih tih troškova, apsolutno od strane države mogu da participiraju. 
	ADAS ili naša Antidoping agencija Republike Srbije im pruža totalno besplatnu obuku i sve usluge. Svaki sportista u roku od dva sata može da dobije informaciju ako ima bilo koju dilemu, bilo gde na zemaljskoj kugli da se javi našem ADAS-u, da sve to uradi.
	Što se tiče dalje uticaja na tu temu ADAS organizuje besplatne edukacije, svi materijali se nalaze na sajtu ADAS-a i svaki stipendista kojih ima preko 450 pored toga što je obavezan da ima dva pregleda u našem Zavodu za sport i medicinu sporta, dva puta godišnje mora da prođe edukaciju o uticaju nedozvoljenih sredstava, ne samo na sportski rezultat i ne samo na pravnu regulativu u smislu da će biti suspendovan, da ne može dalje da se bavi sportom, nego i na uticaj za svoje zdravlje.
	Naravno, ovde mi je zgodno da pomenem da svi naši stipendisti moraju da budu najmanje vrlo dobri đaci. Što se toga tiče maksimalno je obezbeđena pomoć svim sportistima.

	Što se tiče suplemenata, naročito suplemenata sumnjivog porekla i pre svega hormonskih preparata u rekreativnoj populaciji moram sa zadovoljstvom da vam kažem, u stvari ne sa zadovoljstvom, da je to veoma rašireno, ali naš ADAS, naša predsednica je izvršila jedno istraživanje, gde smo došli do podataka da se zaista dosta toga koristi po našem saznanju iz neznanja u rekreativne svrhe i zahvaljujući tome uspeli smo da u saradnji sa MUP da dođe do zaplene od preko tri miliona evra koje, kakvih nedozvoljenih sredstava i do materijalne vrednosti tamo negde oko 500.000 evra što novca, što bitkoina, što satova, što koje čega drugog. Osuđeni su svi, tako da sa te strane se žestoko vodi računa. 
	Naša neka, hajde da kaže ad hok hipoteza u celoj toj priči je da apsolutno moramo da radimo na prevenciji u rekreativnoj populaciji, kao što radimo na prevenciji u sportskoj populaciji. Kao što vidite naše Ministarstvo sporta i te kako vodi računa o celom sistemu fizičke kulture u kojem je samo jedan deo sport, to je agonistika, to je borba za prvo, drugo, treće mesto. Naravno, imao tu i rekreativnu populaciju koja sve više i više to koristi, koristi fizičko vežbanje u smislu zdravlja.
	Naročito vodimo računa o fizičkom vaspitanju. To je u ingerenciji Ministarstva prosvete, ali mi finansiramo Savez za školski sport i u saradnji sa njima imamo velike programe, opremamo sale, obilazimo škole po lokalnim samoupravama i podstičemo naš Savez za školski sport Srbije da što masovnije uključi decu u takmičenje. Vi i sami znate ukoliko nema takmičenja nema ni fizičkog vežbanja. U tom uzrastu i te kako je važno da bude takmičenje i da mala deca imaju svoje idole. Zbog toga se u krajnjoj liniji svugde i svetu finansira vrhunski sport, zbog toga se i prave sportski objekti i zbog toga se prave velika međunarodna događanja. E, da bi dečaci i devojčice poželi da budu kao tamo njihovi idoli i da bi počeli da se bave fizičkim vežbanjem, tj. treningom.
	Hvala.
	PREDSEDNIK: Hvala.
	Na član 3. amandman je podneo narodni poslanik Marijan Rističević.
	Ovaj amandman je prihvaćen i postao je sastavni deo Predloga zakona. 
	Na član 3. amandman su zajedno podneli narodni poslanici poslaničke grupe Narodni pokret Srbije.
	Da li neko želi reč?
	Reč ima Aleksandar Ivanović.
	ALEKSANDAR IVANOVIĆ: Zahvaljujem.
	Poštovani ministre, u Predlogu zakona u članu 3. kaže – članove antidoping odbora imenuje ministarstvo nadležno za poslove sporta, i to šest diplomiranih pravnika i tri doktora medicine koji imaju najmanje tri godine relevantnog iskustva u struci. Uz ogromno uvažavanje vaše sportske karijere, a opterećeni iskustvom iz prethodnog perioda kako SNS upravlja sistemom, ovo deluje kao da je već unapred napisano za nekoga i da je zato ovako nisko spuštena lestvica od tri godine. 
	Mi smo našim amandmanom intervenisali na taj način da pokušamo da jednu tako važnu oblast kao što je antidoping komisija izopštimo iz uticaja politike i izvršne vlasti, pa naš amandman ide u sledećem pravcu. Naš predlog je da nakon javnog konkursa Olimpijski komitet Srbije, Paraolimpijski komitet Srbije i Srpsko lekarsko društvo predlože kandidate koji će se birati ovde u Parlamentu. 

	Mislim da na taj način značajno podižemo stepen i nezavisnost te institucije što se negde i zahteva Svetskim antidoping kodeksom. Siguran sam da je ovo što mi ovde danas govorimo razumljivo i jasno. Zakoni se ne donose i ne sagledavaju samo iz pozicije vlasti. Sutra ćete biti opozicija. Ovo je jedno pitanje koje mora da nadživi sve nas i mislim da ga treba rešiti na adekvatan način. 
	PREDSEDNIK: Kao predsednica Narodne skupštine, moram da skrenem pažnju još jednom odborima da malo pažljivije prate ove amandmane. Ovaj amandman je toliko diskriminatorski da nisam sigurna da je u skladu sa Ustavom Republike Srbije. Dakle, potpuno diskriminatorski amandman kojim vi predlažete da neko ko je u prethodne četiri godine bio na javnim funkcijama u ministarstvima ili telima političkih stranaka ne smeju da budu u nekom odboru. Ja ne vidim kako je to u skladu sa Ustavom, niti mi je jasno kako je prošao Odbor za Ustavna pitanja i zakonodavstvo. 
	Ministre, da li želite reč? 
	Izvolite.
	ZORAN GAJIĆ: Situacija je sledeća, mi upravo ovde usaglašavamo zakon sa Svetskim antidoping kodeksom. On je u suprotnosti sa operativnom i institucionalnom nezavisnošću, kako stoji u Svetskom antidoping kodeksu. Znači, Antidoping kodeks zabranjuje da članove Antidoping odbora delegiraju savezi, Olimpijski komitet i druge sportske organizacije. Znači, mi smo u obavezi da to uradimo, što se tiče VADA-e. Tako da apsolutno nemamo nikakav prostor za slobodno tumačenje da li hoćemo ovako ili onako. Ako to nemamo, nemamo takmičenje, ne možemo da nastupimo, tako da smo prinuđeni da, što se kaže odozgo, iz sveta, to prihvatimo. Hvala.
	PREDSEDNIK: Hvala vam. 
	Na član 5. amandman su zajedno podneli narodni poslanici poslaničke grupe Narodni pokret Srbije.
	Reč ima Snežana Rakić. 
	Izvolite.
	SNEŽANA RAKIĆ: Pa ministar je dao već odgovor na ovo pitanje, ali mi bismo taj amandman dodali. Znate, u članu 40. dodaje se stav 3. koji glasi: „Kazne iz ovog člana neće se primeniti ukoliko sportski stručnjak dokaže da je sporna supstanca uneta u organizam sportiste usled kontaminacije komercijalnih suplemenata u ishrani koji na deklaraciji proizvođača nisu imali navedene zabranjene sastojke i stručnjak je prethodno proverio zvaničnu bazu podataka odobrenih suplemenata“. Ovim amandmanom praktično potvrđujemo ono o čemu smo pričali, a to je da se štite savesni treneri i lekari. Prebacuje se fokus na kontrolu tržišta suplemenata i meni je drago da su to zaista ljudi ozbiljno shvatili, jer ozbiljne bolesti mogu proisteći sa zloupotrebom ovakvih supstanci, i umesto da ceo teret krivice snose pojedinci u sportskom sektoru, koji su postupili u dobroj meri. 
	PREDSEDNIK: Hvala.
	Reč im ministar Gajić.
	ZORAN GAJIĆ: Već je po zakonu utvrđeno da sportski stručnjaci ne snose odgovornost, nažalost. Ja bi jako to voleo, ali po Svetskom antidoping kodeksu stručnjaci ne mogu da snose odgovornost. To su nacionalni sportski savezi, sportske organizacije i druga pravna lica. Oni snose posledice.
	Što se tiče kontaminacije, takođe je sve uređeno Svetskim antidoping kodeksom, tako da mi ponovo nemamo stepen slobode da bilo šta drugo uradimo. Mi smo ovo samo usaglasili. Čini mi se od 1. januara 2027. godine ovo mora da stupi na snagu da bi naše ekipe bile pod kontrolom ADAS-a tj. VADA-e, da bi mogli da učestvuju na međunarodnim takmičenjima. Hvala.
25/2	TĐ/VZ

	PREDSEDNIK: Hvala vam.
	Pošto smo završili pretres o svim amandmanima, zaključujem pretres Predloga zakona, u pojedinostima.
	U danu za glasanje odlučićemo o zakonu u načelu, pojedinostima i u celini.
	Prelazimo na 5. tačku dnevnog reda – PREDLOG ZAKONA O RODITELjIMA NEGOVATELjIMA I NEGOVATELjIMA
	Primili ste amandmane koji su podneti na Predlog zakona.
	Primili ste izveštaje Odbora za ustavna pitanja i zakonodavstvo i Odbora za rad, socijalna pitanja, društvenu uključenost i smanjenje siromaštva.
	Primili ste i mišljenje Vlade o podnetim amandmanima. 
	Otvaram pretres Predloga zakona u pojedinostima.
	Na član 2. amandman su zajedno podneli narodni poslanici poslaničke grupe Pokret slobodnih građana – SDA – PDD.
	Reč ima Pavle Grbović. 
	Izvolite.
	PAVLE GRBOVIĆ: Zahvaljujem, predsedavajuća. 
	Ovaj amandman na ovaj član je jedan od ključnih, suštinskih amandmana kada je reč o ovom zakonu, kojim mi predlažemo da se, pored kriterijuma utvrđenog prava na uvećani dodatak za pomoć i negu drugog lica, kao kriterijum za maloletno lice koje spada pod ovaj zakon ili osobe koje ovaj zakon prepoznaje, utvrdi takođe individualna funkcionalna procena koja utvrđuje da je nekom licu zbog dugotrajnog telesnog, senzornog, intelektualnog, psihosocijalnog ili drugog zdravstvenog stanja potrebna stalna ili višekratna svakodnevna pomoć, nega ili nadzor drugog lica radi zadovoljavanja osnovnih životnih potreba. 
	Dakle, naš amandman je donekle u skladu, odnosno na tragu mišljenja koje je izneo i Poverenik za zaštitu ravnopravnosti koji ukazuje na potrebu utvrđivanju kriterijuma funkcionalne procene. Ne ukidamo predloženo rešenje koje je u trenutnom predlogu zakona. Sama činjenica „utvrđenog prava na uvećanu negu i pomoć“ ostaje kao automatski put do ostvarivanja tog prava. 
	Moram da priznam da obrazloženje koje smo dobili od Vlade, a kojim se odbija ovaj amandman, čini mi se kao neadekvatno. Sa jedne strane se uvodi tj. govori se o principu pravne sigurnosti, dakle da ovaj amandman ne može da se prihvati iz razloga pravne sigurnosti. Ja bih razumeo kada bi ovaj amandman išao u pravcu uvođenja određenog kriterijuma koji bi mogao da smanji obim, odnosno krug lica koji su korisnici, odnosno koji mogu da budu imaoci ovog prava, a upravo je suprotno. Tako da ako bi se govorilo o bilo kakvoj vrsti diskriminacije moglo bi da se govori samo o pozitivnoj diskriminaciji kojim se ovaj krug lica suštinski proširuje.
	Takođe je potpuno nejasno šta znači uvođenje diskrecione medicinske dijagnoze. Dakle, ovde se govori o proceni koju rade zvanični organi, zvanična tela Republike Srbije. Ne radi se o procenama alternativne medicine, pa da sada može na taj način da se rešenje diskredituje. Tako da bih voleo od vas, gospođo ministarko, da dobijemo obrazloženje zbog čega je ovaj predlog odbijen. 
	PREDSEDNIK: Hvala. 
	Na član 2. amandman su zajedno podneli narodni poslanici Stranke slobode i pravde. 
	Reč ima Tatjana Pašić. 



25/3	TĐ/VZ

	TATJANA PAŠIĆ: Hvala. 
	Brisanjem reči „uvećani“ u članu 2. st. 2. i 3. ovim amandmanom menjamo uslov da pravo na status roditelji negovatelji i negovatelji mogu da steknu roditelji dece kojima je utvrđeno pravo na dodatak za pomoć i negu drugog lica, a ne samo dece kojima je utvrđeno pravo na uvećani dodatak. 
	Po zvaničnoj evidenciji oko 37.000 lica su korisnici tuđe nege i pomoći, a realna potreba je preko 50.000 korisnika. Pravo na status roditelj negovatelj će dobiti samo 3.270 roditelja, jer je uvećana tuđa nega i pomoć jedan od eliminacionih uslova za sticanje statusa. Vašim predlogom direktno diskriminišete ogroman broj dece sa smetnjama. Status vezujete za uvećanu tuđu negu i pomoć, a svi znamo da zbog vaših procedura, komisija i haosa u centrima za socijalni rad desetine hiljada onih kojima je pomoć potrebna 24 sata dnevno ovu pomoć nikada ne dobiju. 
	Sramota je da štedite na ovoj deci i roditeljima koji ih neguju. Pokažite malo poštovanja, usvojite ovaj amandman i omogućite da zakonom budu obuhvaćena sva deca sa smetnjama koja imaju pravo na tuđu negu i pomoć i svi roditelji koji o njima brinu, a ne samo oni koje ste vi po vašim statistikama i kalkulacijama odredili. Jedino tako će ovaj zakon ispuniti svoju svrhu i smisao i biti prava, konkretna podrška svim porodicama i roditeljima koji ga traže i čekaju više od 13 godina. Hvala. 
	PREDSEDNIK: Hvala. 
	Na član 2. amandman su zajedno podneli narodni poslanici poslaničke grupe Narodni pokret Srbije. 
	Reč ima Ivana Rokvić. 

	
26/1	AL/IR		15.20 – 15.30

	IVANA ROKVIĆ: Hvala. 
	Narodni pokret Srbije ovim amandmanom traži da pravo ne zavisi samo od nekog papira na kome piše – uvećani dodatak, nego od stvarnog života, od toga da li dete može samo da jede, da se obuče, da pređe ulicu, da razume opasnost i da ostane bez nadzora. Dakle, ovaj član 2. je možda i najvažniji deo ovog zakona, a vi ste ga napisali tako da iz njega ispadnu  upravo on deca zbog kojih je ovaj zakon i morao da bude donet. Vi, gospođo ministarka, što bi Nušić rekao, niste napravili zakon za roditelje-negovatelje, nego administrativno sito kroz koje će proći samo oni koje birokratija već prepoznaje, a ispašće deca sa autizmom, retkim bolestima i mentalnim poteškoćama koja možda imaju samo onaj osnovni dodatak, ali ne mogu da ostanu sama ni minut. I to nije propust, to je vaša sramna, namerna nebriga.
	Majka deteta sa autizmom, čije je pismo stiglo na naš poslanički klub, mislim da je preciznije objasnila državu nego svi vaši kabineti zajedno. Rekla je – kaže - nema dovoljno dnevnih boravaka, nema dovoljno personalnih asistenata, na terapiju se čeka mesecima, a roditelji istovremeno negovatelj, terapeut, učitelj, medicinska sestra i telohranitelj sopstvenom detetu, a onda vi, gospođo ministarka, dođete i kažete – 65.000 dinara. Pa jedan mesece logopeda, defektologa i osnovnih suplemenata pojede taj novac pre nego što porodica uopšte plati prevoz, hranu, račune i lekove. I zato, gospođo ministarka, ovo nije socijalna politika, ovo je vaš lični politički marketing preko leđa najranjivijih porodica. Napravili ste jedan zakon za vašu konferenciju za štampu, a ne za život. Ali, ja, evo, hajde možemo i da probamo, da vi jedan mesec živite sa 65.000 dinara uz sve potrebe koje na primer majka tog deteta sa autizmom ima. Vi ste, Milice, kako vas, evo sada popularno zovu – izdajnice, godinama ste se predstavljali kao zaštitnica porodice, a sada ste potpisali zakon koji porodica vređa, ponižava i ostavlja same i to nije briga o srpskoj porodici. To je ista izdaja porodice kakvu ste napravili i prema Srbiji za jednu ministarsku fotelju. Hvala. 
	PREDSEDNIK: Reč ima Aleksandar Jugović.
	Izvolite.
	ALEKSANDAR JUGOVIĆ: Dame i gospodo, poštovani poslanici, predsednici i ministri, obraćam se kao neko ko odlično razume potrebu donošenja zakona o roditeljima-negovateljima i negovateljima. Nemojte mi zameriti, pribeležio sam nekoliko rečenica da mi misao ne bi pobegla, jer me ova tema duboko lično dotiče. 
	Obraćam se u ime prijatelja, sapatnika, sa kojima me je sudbina spojila i sa kojima sam delio najteže trenutke u svom životu. Na ovom pitanju, na ovom zakonu ne smemo deliti. Najbitnije od svega je da se pred nama nalazi zakon koji će biti od pomoći onim ljudima koji sa sobom nose veliku muku i bol. Usvajanje ovog zakona je u svakom smislu dobro delo. Usvajanjem ovog zakona pomažemo najosetljivijem, najbespomoćnijem delu našeg stanovništva. 
	Još jednom, eto, da ponovim, javio sam se za reč zbog svojih prijatelja, zbog dece koju odlično poznajem, a kojoj su roditeljska ljubav, posvećenost i briga najbitnija, želeći da naglasim da se radi o donošenju ovog izuzetnog zakona i da ću u danu za glasanje s velikim osećanjem, zadovoljstva, podržati ovaj predlog zakona. Hvala puno.
	PREDSEDNIK: Hvala vam.
	Na naslov iznad člana 3. i na član 3. amandman su zajedno podneli narodni poslanici poslaničke grupe Pokret slobodnih građana – SDA – PDD.
	Da li neko želi reč? (Da.)
	Reč ima narodni poslanik Pavle Grbović. 
	Izvolite.

26/2	AL/IR

	PAVLE GRBOVIĆ: Zahvaljujem predsedavajuća.
	Da se naslov iznad 3. menja i glasi – drugo lice kao negovatelj. Dakle, da se isključi taj nepotrebno formalistički princip koji prilično ograničava krug lica koje mogu obavljati taj važan posao i da se izuzetno dozvoli da status negovatelja može da ostvari i drugo punoletno lice koje najmanje šest meseci živi u zajedničkom domaćinstvu sa licem kojem neposredno i kontinuirano pruža pomoć i negu, ukoliko je takvo rešenje u najboljem interesu deteta, odnosno najboljem interesu osobe iz člana 1. ovog zakona u skladu, naravno, sa voljom i preferencijama ukoliko je reč o punoletnoj osobi. Dalje se u tom predlogu predviđa, odnosno predlaže da ako je reč o punoletnoj osobi na kojoj se ovaj oblik nege odnosi da ona učestvuje u postupku i da daje saglasnost kada je reč o izboru tog lica. 
	Dakle, naravno, mi ovim amandmanom ne brišemo postojeće rešenje. Mi zadržavamo prvenstvo porodice, ali takođe omogućavamo da status dobije drugo punoletno lice koje dokazano i kontinuirano učestvuje u pružanju nege i pomoći. Smatramo da trenutno rešenje, koje preovlađuje, odnosno koje je jedino postojeće u zakonskom rešenju, da ono ne uvažava činjenice koje realan život može da donese, odnosno da realan život prevazilazi okvire ovog normativnog rešenja koje ste vi ovde dali, a koje ovaj status vezuje isključivo za formalne kriterijume bliskog srodstva. 
	Tako da, voleo bih da nam objasnite na koji način i u kojoj meri obrazloženje koje smo dobili od Vlade da se samo rešenjem koje ste vi predložili uvažava najbolji interese deteta, na koji način rešenje koje smo mi ovde predložili taj najbolji interes deteta ugrožava? Zaista ne vidim i deluje mi da je obrazloženje koje smo dobili od Vlade u stvari samo posledica intelektualne lenjosti da se ovom rešenju pristupi malo ozbiljnije i da makar pokušate da se potrudite da obrazložite zašto je nešto što je zdravorazumski i što ima uporište u realnom životu ne može da se nađe kao deo zakonskog teksta koji predlažemo.
	PREDSEDNIK: Na član 3. amandman su zajedno podneli poslanici poslaničke grupe Zeleno-levi front – Ne davimo Beogad.
	Reč ima Natalija Stojmenović.
	Izvolite.
	NATALIJA STOJMENOVIĆ: Zahvaljujem.
	Mi smo takođe u članu 3. dodali jednu kategoriju koju smatramo da nije bila pokrivena predstavljenim rešenjem, a to je da u članu 3. posle reči – supružnici, dodajemo – bivši supružnici. Smatramo da je neophodno to definisati u ovom članu, da i njima bude omogućen status roditelja-negovatelja. 
	Naime, postoje situacije u kojima su partneri razvedeni, ne žive u zajedničkom domaćinstvu, te u slučaju smrti jednog od njih u najboljem interesu korisnika nege bi bilo omogućiti bivšim supružnicima sticanje statusa roditelja-negovatelja, a takođe u skladu sa drugim amandmanima, koje smo predlagali, koje ću kasnije više obrazlagati, da i dete ili osoba sa invaliditetom koji je korisnik nege, treba da se pita o tome ko treba da ima status roditelja-negovatelja ili negovatelja. Smatramo da ovo rešenje proširuje taj krug ljudi. Hvala.	
	PREDSEDNIK: Na član 3. amandman je podnela narodni poslanik Irena Živković.
	Nije tu.
	Na član 4. amandman su zajedno podneli narodni poslanici poslaničke grupe Srbija centar – SRCE.
	Reč ima Tatjana Marković Topalović.
	Izvolite.
26/3	AL/IR

	TATJANA MARKOVIĆ TOPALOVIĆ: Hvala.
	Elem, mi smo podneli amandman na član 4. On se menja i glasi: "Pravo na status roditelja-negovatelja i negovatelja treba da postoji dok postoji potreba deteta, odnosno osobe za stalnom negom i podrškom". 
	Mi imamo više ciljeva ovog amandmana. Prvi je da taj amandman ne sprečava roditelje-negovatelje i negovatelje da se zaposle, odnosno radno angažuju u skladu sa mogućnostima, a sve dok to ne ugrožava negu, zbog čega smo predložili brisanje tačke 8. u članu 4. Napominjem da sprečavanjem roditelja-negovatelja i negovatelja da rade vi kršite Ustav, član 60. koji propisuje pravo na rad, zatim kršite Zakon o radu koji dozvoljava rad sa nepunim radnim vremenom i kršite Zakon o socijalnoj inkluziji koji promoviše socijalno uključenje. Takođe, cilj ovog amandmana je da korisnike penzija ne sme da spreči da steknu status roditelj-negovatelj i cilj amandmana je da spreči socijalnu isključenost i siromaštvo zbog čega smo predložili brisanje stava 9. u članu 4. Cilj amandmana je i da status roditelja se mora vezati za osobu kojoj su nega i podrška konstantno potrebni a ne za godine života osobe koja je ostvarila taj status. 
	Ja ću se referisati ponovo na svoje jutarnje pitanje budući da je Zaštitnik za ravnopravnost Milan Antonijević to izuzetno lepo dao u svom mišljenju o ovom zakonu i pročitaću dve bitne stavke. Ustav Republike Srbije garantuje svakom građaninu pravo na rad, slobodan izbor zanimanja i jednaku dostupnost radnih mesta. Kada govorimo o propisanim pravilima, u tački 8. suštinski govorimo o potpunoj zabrani rada kao uslovu za priznavanje statusa roditelja i zakonodavac je uslovio budućeg roditelja-negovatelja ne samo da nema stalno zaposlenje, već da nije radno angažovan na bilo koji način bez obzira na dužinu dnevnog rada ili vremensko trajanje radnog angažovanja. Znači, ovo nije nešto što sam ja izmislila. To je napisao Poverenik za zaštitu ravnopravnosti Milan Antonijević, uputio 22. maja 2026. Ministarstvu za rad, zapošljavanje, boračka i socijalna pitanja i ministarki gospođi Milici Đurđević Stamenkovski. Zašto ga niste slušali i zašto niste prihvatili sugestije? Hvala lepo.


27/1	MV/MJ		15.30 – 15.40

	PREDSEDNIK: Na član 4. amandman je podneo narodni poslanik Marijan Rističević.
	Nije tu.
	Na član 4. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Reč ima Natalija Stojmenović.
	Izvolite.
	NATALIJA STOJMENOVIĆ: Zahvaljujem.
	Mislim da je ovaj član jedan od najbitnijih članova ovog zakona. Izmene koje smo mi ovde predložili zapravo idu u smeru toga da ovaj zakon ne sme da pretvori roditelje i negovatelje u jeftinu zamenu za ceo sistem. Tri su važne stvari u okviru ovog člana čiju izmenu predlažemo koje treba da omoguće to da se pravo na status roditelja negovatelja ne dobija prema adresi samo, prema godinama, nego prema stvarnoj nezi. 
	Tri stvari koje menjamo, osnovna jeste uslov života u zajedničkom domaćinstvu. Ja mogu da razumem da je zakonodavac krenuo od toga, mogu da razumem racio tog uslova, ali ono što vidim kao problem sa tim je da to može da bude značajno isključujući uslov za neka druga prava koja osobe mogu da ostvaruju. Ono što sam na Odboru za rad razumela od predstavnika Ministarstva jeste da jedan od razloga zašto se insistira na zajedničkom domaćinstvu kao uslovu da biste ostvarili pravo na ovaj status jeste da u suprotnom, ukoliko bi to bilo šire definisano, može da dođe do velikog broja zloupotreba. 
	Iskreno, meni je nejasno i jedno od mojih pitanja jeste – kako može da dođe do velikog broja zloupotreba ako Centar za socijalni rad kada procenjuje uzima u obzir da li može dete ili osoba sa invaliditetom da koristi i druge usluge? Šta hoću da kažem? Dete ili osoba sa invaliditetom može da koristi i druge usluge kao što je, na primer, stambena podrška, gde u tom slučaju uslov zajedničkog domaćinstva može da bude isključiv za status roditelja negovatelja. Ako Centar za socijalni rad već vrši procene, na koji način se dešavaju onda zloupotrebe i kako zapravo ne mogu da se spreče?
	Druga stvar, gde do sada, ono što sam ja mogla da čujem, da praktično treba da verujemo na reč Ministarstvu, a to je kako zajedničko domaćinstvo kao uslov neće dovoditi do toga da su automatski isključene mogućnosti ostvarivanja prava na novčanu, socijalnu pomoć? Zašto to pitam? Zato što Uredba o primanjima i prihodima koji su od uticaja na ostvarivanje prava na novčanu socijalnu pomoć, član 2, gde se uzimaju u obzir prihodi od zakonskog izdržavanja i izdržavanja po drugom osnovu, ja pretpostavljam da će izdržavanje po drugom osnovu biti gde ćete svrstati roditelje negovatelje, ako ne, molim vas objasnite mi kako ćete to radite, kaže da se uzimaju prihodi svih članova zajedničkog domaćinstva. Kada roditelj dobije status roditelja negovatelja imaće primanja 65.000 dinara, što prelazi prag za ostvarivanje prava. 
	Dakle, ovo što je zakonom predviđeno da osobe sa invaliditetom mogu da ostvare pravo na novčanu, socijalnu pomoć, meni izgleda kao mazanje očiju, ali molim vas objasnite mi kako to, pošto za mnoge stvari ste rekli da su rešene u drugim podzakonskim aktima, kako ovaj zakon neće sprečavati to da ljudi mogu da ostvare pravo na novčanu, socijalnu pomoć. Zato što se ovde pravo zapravo isključuje po drugom osnovu, a to je po obračunu koji se uzima za zajednički prihod svih članova domaćinstva.
	Druga bitna stvar koju takođe smatram dosta restriktivnom u ovom zakonu jeste starosna granica od 65 godina za ostvarivanje ovog prava. Sad mi je jako bilo zanimljivo, a to sam rekla i malopre, ne možemo roditelja negovatelja pretvoriti u jeftinu zamenu za ceo sistem i ne mogu prepreke za ostvarivanje prava da budu adresa i starosna granica. 
27/2	MV/MJ

	Bilo mi je jako zanimljivo, kada je ministarka prvog dana ovde obrazlagala ovaj zakon rekla je sledeće: „Priča o Olgi Bošković, iz sela Mušići kod Kosjerića, nedavno je ponovo objavljena kao svedočanstvo jednog vremena kada sistem socijalne zaštite gotovo da nije postojao ili kada njegove mere i propisi nisu mogli da zaštite ovakve porodice, roditelje i njihovu decu. Olga je svog sina Predraga, obolelog od cerebralne paralize, godinama nosila na svojim leđima svakog dana u školu, kod doktora, sve do dana kada je on u svojoj 65 godini preminuo. Ona to nije činila zato što je to bio njen posao, već zato što je Predrag bio njeno dete. Olga je postala simbol jednog vremena u kojem su roditelji bili uglavnom sami, potpuno nevidljivi i za institucije i za društvo.“ 
	Prema ovom zakonu Olga bi bila nevidljiva za institucije i za društvo. Ako je njeno dete preminulo u 65 godini, to znači da se Olga mnogo nakon sopstvene 65 godine brinula o svom detetu. Zato mi nije jasno kako smo utvrdili da je 65 godina granica kada nega prestaje i zašto roditelji negovatelji i negovatelji ne bi imali pravo da ovaj status, tj. da ovu isplatu ostvaruju i nakon 65 godine? Na odboru mi je rečeno da se zapravo tu najviše gleda to što prema drugom zakonu, Zakonu o penzijskom i invalidskom osiguranju je granica za odlazak u penziju 65 godina i da ste na osnovu toga prosto usklađivali ovaj zakon. Ali, onda je moje pitanje da li je roditelj negovatelj posao ili nega nekog lica koju država ne može da omogući na odgovarajući način, pa onda roditelju zapravo daje novčanu naknadu jer prepoznaje da se on bavi nekom negom koju bi zapravo trebalo da obezbedi država?  
	Treća stvar koja je isto izuzetno bitna, tu ću se nadovezati na prethodnu koleginicu, ne može jedan zakon da vam ukida prava koja su vam Ustavom zagarantovana, a to je svakako pravo na rad. Meni stvarno nije jasno, ja sam dosta mlada osoba pa mi nije jasno kako ne prepoznajemo da rad danas ne mora da znači da idete na posao i da ste van kuće osam časova. Postoje različiti oblici rada koji se odvijaju nekad i od kuće. Ne znam zašto se u ovom članu prosto zabranjuje bilo kakav rad, umesto da se kaže da treba dozvoliti bilo koji rad koji kontinuirano ne ugrožava negu deteta. 
	U tom smislu, zaista smatram da treba ozbiljno da raspravljamo o članu 4. zato što tri bitne stvari moraju da se izmene, a to je da ni adresa ni starosna granica ne mogu da budu prepreka za ostvarivanje prava, a takođe ovo pravo ne može neke ljude trajno da sklanja sa tržišta rada, da im ukida pravo na rad i da ih, na kraju krajeva, pretvara u jeftinu zamenu za ceo sistem. Hvala. 
	PREDSEDNIK: Hvala. 
	Reč ima ministar Milica Đurđević Stamenkovski.
	Izvolite. 
	MILICA ĐURĐEVIĆ STAMENKOVSKI: Zahvaljujem, uvažena predsednice. 
	Hvala svima na korektnoj diskusiji. Trudiću se da se držim onoga što su odredbe zakona i da ne odgovaram na neke lične kvalifikacije, jer smatram da je mnogo važnije da ovde govorimo o samom zakonu i samoj temi, nego jedni o drugima. Krenuću redom, s obzirom na to da su se amandmani uglavnom odnosili na nekoliko istih tačaka. 
	Najpre, treba da konstatujemo da mi moramo dobro razumeti duh ovog zakona. Ovaj zakon nije zakon koji primarno utvrđuje prava same dece, on se bavi pravima roditelja. Prvi put mi imamo zakon koji se striktno bavi pravima samih roditelja. Na primedbu da ovaj zakon nekome zabranjuje rad, odgovaram suprotno – on omogućava rad jer je status roditelja negovatelja ekvivalentan radnom odnosu. Onog časa kada roditelj postane roditelj negovatelj, on je u radnom odnosu. To nije socijalna pomoć. To nije dodatak na njihova primanja. 
27/3	MV/MJ

	Dakle, reč je o ugovoru koji će ti roditelji zasnovati sa Ministarstvom za rad, zapošljavanje, boračka i socijalna pitanja na osnovu rešenja koja će im izdati Centar za socijalni rad. 












28/1	MZ/MP		15.40–15.50

	Dakle, mi na ovaj način radno angažujemo više hiljada roditelja koji do sada nisu bili na tržištu rada, a njihov izostanak sa tržišta rada nije posledica njihove lenjosti, nemara, čak ni ne izostanka potencijalnog radnog mesta, već sprečenosti da ostave dete i na jedan jedini čas. I njima je potpuno svejedno da li je to radno vreme četiri sata, 45 minuta ili osam sati, oni ne mogu ni na trenutak da napuste svoje domaćinstvo. 
	Naročito ovaj zakon, kako god kome to delovalo, štiti one roditelje koji žive u određenim sredinama koje nisu veliki urbani centri, koja su sela ili udaljena naselja od dnevnih boravaka, od nekih većih centara gde bi mogli da se radno angažuju, a da brže stignu na radno mesto. Ali, kao što rekoh, to su roditelji koji godinama nisu prisutni na tržištu rada. I prvi put sada oni dobijaju mogućnost da imaju ugovor koji je ekvivalentan ugovoru o radu. Samim tim, po sili zakona, to pravo njima prestaje nakon 65. godine, kao što i svaki drugi radni angažman prestaje kada postanete penzioner. Ali su oni, za razliku od perioda pre usvajanja ovog zakona, uspeli da do te 65. godine steknu staž. Staž je ključna reč ovog zakona, osiguranje i izvesnost, penzijsko, zdravstveno i invalidsko, koje nisu do sada imali. Jedan deo njih je već radio i te godine može akumulirati sa onim stažom koji budu stekli tokom statusa roditelja negovatelja. 
	Ovde je obrnuta logika negde nas sve navela na pogrešan trag. Mi konstatujemo da postoji potreba da se nega nastavi i nakon što taj roditelj napuni 65 godina. Tačno, i postoji potreba, i zato će ta osoba nastaviti da prima uvećani dodatak za tuđu negu i pomoć. I taj dodatak se nijednog trenutka ne dovodi u pitanje. Dakle, tuđa nega i pomoć je pravo deteta, odnosno osobe koja se nijednog časa ne dovodi u pitanje, bez obzira da li je njegov roditelj negovatelj ili nije negovatelj. To je pravo te osobe. A mi ovde danas ovim zakonom prvi put govorimo o pravima samih roditelja. I oni prvi put ostvaruju mesečnu naknadu, prvi put dobijaju staž, penzijsko, invalidsko i zdravstveno osiguranje. 
	Neko je rekao da sam ja ovaj zakon ovde donela pred vas. Ovo nije moj zakon, ovo nije moj zakon. Ovo je njihov zakon, njihov zakon. A u njihovo ime su govorila udruženja koja su bila članovi Radne grupe. I nikada se do sada, poštovani građani Srbije i narodni poslanici, nije dogodilo da jedan kabinet prihvati da sva udruženja koja su se javila da učestvuju u Radnoj grupi, učestvuju u Radnoj grupi. To se nikada nije dogodilo. Jer mi smo želeli inkluzivnu radnu grupu. Želeli smo da čujemo različita mišljenja – i udruženja koja su zastupala decu koja su obolela od autizma, mišićne distrofije, retkih bolesti, Daunovog sindroma i svi su oni izašli sa konstatacijom da mi nismo usvajanjem ovog zakona stigli na naš cilj, ali smo napravili važan korak. 
	Jutros je tokom postavljanja poslaničkih pitanja gospođa Tepić dala preporuku da kao ministar odem da obiđem neku od porodica gde su roditelji zaposleni. Žao mi je, a mogla sam to da uradim, i sve vas da pozovem, da juče zajedno sa mnom dočekamo porodicu u kojoj je majka zaposlena. Juče ujutru je bila kod nas na doručku ovde u Parlamentu sa svojom devojčicom koja ima 18 godina. Ona je zaposlena. Došli smo da razgovaramo o drugim pitanjima. Pa nije ovaj zakon jedina mera socijalne zaštite. Mi moramo da nastavimo da razvijamo usluge u zajednici. Nije ovo početak i kraj zaštite tih porodica. Oni ostvaruju i neka druga prava, lične pratioce, dnevne boravke. 
	Sledeće nedelje, ako bog da, mi ćemo usvojiti izmene pravilnika kojim ćemo omogućiti nove usluge, zajednicu stanovanja i inkluzivnog asistenta. Zašto nam je važan inkluzivni asistent, posebno kod osoba sa autizmom? Oni završe školovanje i izgube pravo na ličnog pratioca i kasnije nemaju nekoga ko ih prati i asistira. Sa inkluzivnim asistentom oni dobijaju podršku nevezano od vremena svog školovanja. To su mali 

28/2	MZ/MP

koraci koji prave značajnu razliku za sve te porodice i moramo da konstatujemo da ovaj put unapređenja socijalne zaštite nije nimalo lak i nema te zemlje koja je stigla do konačnog cilja. Svaka država nastoji da ga unapređuje, svaka država sagledava. 
	Hajte da budemo realni. U vreme kada smo mi bili deca, koliko je bilo u našem okruženju dečice sa smetnjama u razvoju, naših vršnjaka? Vrlo malo. Danas, nažalost, kao da se javila neka epidemija, naročito kada govorimo o autizmu, i to nije samo u Srbiji, to je, nažalost, što opažamo u čitavom svetu. To pokazuje da mi moramo da evaluiramo kao sistem socijalne zaštite i da pratimo te trendove koje nam diktira, nažalost, njihovo zdravstveno stanje.
	Što se tiče toga da sam ja nekom nešto dala, 65.000 dinara, prvo, nikome ja ništa nisam dala. To je novac građana Srbije, koji je čuvan domaćinskom politikom, za koji smo se borili time što smo gradili zemlju koja je vodila računa o tome da uprkos svemu bude ekonomski stabilna. Mi smo država koja je izašla iz jedne višedecenijske krize, višedecenijske krize, koja je izazvana i ratom i sankcijama, embargom, svim onim što smo doživeli kao država i kao narod. Nakon toga imali smo jedan politički i turbulentan period gde je država trebalo da prođe kroz neku transformaciju, po receptima nekih ljudi iz inostranstva koji nisu vodili računa o našoj socijalnoj zaštiti. 
	Ja sam juče podsetila na to da je 2001. godine prva odluka tadašnje vlade bila da se ukine Ministarstvo za brigu o porodici – zašto, ja ne znam, nisam dobila odgovor – formirano 1998. godine. Hajde da ga nije bilo, pa da kaže – kako se niste setili da ga uvedete, pa da neko kaže – pa eto, nismo se setili. Ma ne, ukinuto. Ukinuto. Nešto što je važno za porodičnopravnu zaštitu i što je trebalo da garantuje brojna prava. Možda bismo danas mi uveliko imali ovakve zakone da se drugačije tada na vreme razmišljalo. Deset godina mnogo znači za sistem socijalne zaštite. 
	Idemo dalje. Ja ne mogu da izračunam koliko košta roditeljska ljubav, jer roditelj bi život dao za svoje dete. I nije tih 65.000 dinara cena roditeljske ljubavi. Ali pošto je bila ta primedba, ja ću vas podsetiti da ste vi u vašem predlogu izmena zakona o socijalnoj zaštiti, jer nikada niste predlagali zakon roditelj negovatelj, nego izmene Zakona o socijalnoj zaštiti, da ste vi tada predložili da roditelj prima minimalac. Znači, to je bilo nešto što je u vašoj verziji. Šezdeset pet hiljada dinara je trenutno više od minimalca. Neznatno, ali više. I 65.000 dinara nije fiksni iznos, nego će se usklađivati svakog 1. marta sa nominalnom stopom rasta prosečne zarade. Samim tim, neće se dogoditi situacija da roditelj negovatelj prima ispod minimalca, niti to sme da se desi. 
	Hvala vam mnogo što ste pomenuli ovo pitanje koje se tiče drugih prava. Nijedno jedino pravo, dragi roditelji, da vas ne zbunjuju na „Vajber“ grupama, društvenim mrežama, ja znam da jedan deo poslanika dođe ovde sa ambicijom da nešto kaže kako bi imao posle mogućnost da iseče za rils na „Instagramu“. Meni je to potpuno jasno. I na kraju krajeva, to je legitimno. Ali legitimno je kada govorimo o nekim drugim temama. Nemojte da se samo igramo sa ovom temom, koja je toliko sama po sebi osetljiva, da samo fali da mi dosoljavamo baveći se politikom preko leđa tih ljudi. 
	Hajde da samo zaključimo ovako, da ne bude nikakvih dvosmislenosti. Nijedno postojeće pravo neće biti suspendovano, uključujući i novčanu socijalnu pomoć. Primanja roditelja, ukoliko je ta porodica primala novčanu socijalnu pomoć, a njihova deca automatski primaju i dečji dodatak, jer ako primaju tuđu negu i pomoć oni imaju prava i na dečji dodatak. Ta prava im neće biti suspendovana jer naknada koju roditelji budu ostvarivali, ili zarada, neće ulaziti u prosek njihovih primanja i samim tim neće ih diskvalifikovati. 
29/1	VS/CG		15.50 – 16.00			

	Što znači da mi možemo da imamo sledeću situaciju. Dete prima uvećani dodatak za tuđu negu i pomoć 42.500 dinara, roditelj prima neto 65.000 dinara, dete prima dečiji dodatak i porodica može da primi novčano-socijalnu pomoć ukoliko je ranije primala na osnovu toga što ne prelazi imovinski cenzus predviđen zakonom. Samim tim to su sredstva koja nisu zanemarljiva u nečijem porodičnom budžetu.
	Roditelji ovo cene, vrednuju, znaju da ovo nije kraj njihove borbe, znaju da će postojati uvek jedan korak više koji možemo da napravimo, ali znaju da smo ovim postavili dobre i kvalitetne temelje.
	Prava zaposlenih već postoje. Zaposleni nisu bili do sada ne prepoznati i nevidljivi. Oni ostvaruju prava po četiri različita osnova. Ako zanemarimo redovna prava kao što je porodiljsko odsustvo i odsustvo radi nege deteta mi imamo dva prava koja mogu zaposleni da koriste, ako neguju decu koja primaju tuđu negu i pomoć.
	Prvo pravo je da produže odsustvo sa rada do pete godine deteta, 14.500 roditelja je to prošle godine uradilo na teret PIO fonda koji je u obavezi da isplati 65% njihove zarade, ali ne manje od minimalne zarade koja je na taj dan aktuelna. Znači 14.500 zaposlenih roditelja već ovo pravo ostvaruje.
	Zaposleni roditelji imaju prava i na bolovanje koje mogu produžiti do 18 godine deteta kada RFZO isplaćuje 100% njihove zarade. Znači, ukoliko je njihova zarada bila 100.000 dinara produženjem bolovanja do 18 godine deteta oni i dalje primaju 100.000 dinara. I to pravo je iskoristilo prošle godine bezmalo 4.000 roditelja.
	Ono što mogu da konstatujem kao temu o kojoj treba da razgovaramo u narednom periodu jeste položaj korisnika osnovne tuđe nege i pomoći. Mi kao ministarstvo zaduženo za socijalnu zaštitu ne možemo da zadiremo u odluke struke iz oblasti medicine. 
	Ako je komisija procenila na osnovu svojih pravilnika, to ne rade centri za socijalni rad, to ne radi lice koje je socijalni radnik, to radi lekarska komisija koja utvrđuje na osnovu kriterijuma da li je dete za uvećanu ili za osnovu tuđu negu i pomoć u zavisnosti od dijagnoze, a samim tim od stepena invaliditeta.
	Smatra se da dete koje prima osnovnu tuđu negu i pomoć može da vrši osnovne funkcije koje su mu neophodne, recimo da se sam presvuče, nahrani, brine o sebi u nekim osnovnim funkcijama. Moje mišljenje je na osnovu terenskog rada da tu treba da poradimo na izmeni tih pravilnika i da još neke od postojećih dijagnoza koje ostvaruju pravo na osnovnu tuđu negu i pomoć prebacimo kao dijagnoze kojima se ostvaruje uvećana tuđa nega i pomoć. Tu mogu da vam dam za pravo da na tome treba da radimo. To je nešto što zadire u oblast zdravstva i medicine. To je pitanje da li ćemo mi sada ovde da vršimo arbitražu nad odlukom lekara. 
	Ministarstvo koje se bavi socijalnom zaštitom to ne može da čini, ali smo našim apelima na osnovu iskustva koja imamo uticali na to da sada to bude tema u PIO fondu i da se na tome radi. 
	Činjenica je da je ovaj zakon zaista istorijski korak, ali ne istorijski cilj, činjenica je da se na hiljade porodica ovom zakonu raduje i da mi ne možemo da licitiramo koliki će broj biti onih koji će ovo pravo iskoristiti jer postoje roditelji koji su bili na tržištu rada samo zato što nisu imali drugu alternativu i koji će se možda odlučiti ipak da budu roditelji-negovatelji.
	Mi ne umanjujemo ljubav, brigu i pažnju roditelja koji su zaposleni, ni govora, ali ovde pratimo i sam interes deteta koje zahteva 24 časovnu negu. Iako je njegov roditelj radno angažovan on naprosto nije prisutan tokom svih 24 časa. Ne znači da ga manje voli. Naprosto situacije su drugačije.

29/2	VS/CG

	Budućim izmenama Zakona o radu mi dodatno možemo da sagledamo i da unapredimo položaj takvih roditelja zato što će oni ovim zakonom kao negovatelji svi i kao roditelji takve dece postati faktor koji će sutra biti za stolom gde se o tome bude razgovaralo, jer prvi put dobijaju institucionalnu prepoznatljivost.
	Da li priznati pravo ovo nekome ko ne živi u zajednici sa njima, opet ponavljam ni onda ne razumem duh zakona, ovaj zakon ne tiče se zaštite samog deteta, primarno, već pre svega prvi put uvodi zaštitu tog roditelja, kojim se omogućava da imaju kao što sam rekla staž i osiguranje svake vrste koje je važno za njegov status i za njegovu izvesnost i njegovu budućnost. I da zaključim sa osvrtom na priču koju vidim da je i vama ostala upečatljiva. Priča o majci koja je živela i negovala svog sina sedamdesetih i osamdesetih godina, i vidite, ja sam govorila o tome, sa ciljem da pokažem koliko smo mi kao društvo i kao država napredovali, jer u to vreme njegova majka nije za svog sina imala čak ni invalidska kolica, a mi sada radimo na tome da nam svi objekti većina bude pristupačna, za osobe sa invaliditetom, da oni mogu da se osećaju poštovano i jednako, i to što smo različiti ne znači da ne treba da budemo jednaki i njen sin je preminuo ali da je ona u to vreme, kada se o njemu starala, imala ovaj zakon na snazi, ona bi ostvarila pravo na penziju, na penzijsko i invalidsko osiguranje i čitavog svog života bi primala naknadu.
	Ja vas molim da ostavimo naše političke strasti po strani i to kažem ja koja sam tu političku strast uvek negovala i nikada se nisam stidela i čak sam po tome i prepznatljiva sviđalo se to nekome ili ne, ali ovo nije tema da mi jedni druge optužujemo čija je verzija bila bolja. Svako treba da da podršku ovome i da nastavimo ako zakon bude sutra usvojen, da mi od subote nastavimo da se borimo za njihov položaj dalje. To je suština i onog časa, kada zakon stupi na snagu a stupiće 1. oktobra, ukoliko budete vi ovde prisutni dali podršku, od vas sada svih zavisi, mi već 2. oktobra treba da kažemo, hajde da vidimo šta ćemo za te ljude novo da učinimo.
	Ajde da vidimo šta je sledeći korak da se oni osećaju dostojanstveno, jednako i da znaju da je njihova država uz njih, a verujte mi, većina njih, vrlo dobro zna da ovo  društvo ima prema njima empatiju, da država čini sve i za podršku obolelima od retkih bolesti, i za socijalno ugrožene porodice i za dečicu sa invaliditetom i isto tako razume poziciju svoje države i zna da je to put koji traje malo duže, nego što bismo mi možda želeli, ali rezultate smo napravili na koje treba svi zajedno da budemo ponosni, što ne znači da treba da kažemo u redu, mi smo naš posao završili.
	Već 2. oktobra treba da nastavimo sa novom borbom za bolji položaj svih porodica u Srbiji. Hvala vam.
	PREDSEDNIK: Po amandmanu Natalija Stojmenović, izvolite.
	NATALIJA STOJMENOVIĆ: Hvala predsedavajuća. Prvo ću samo kratko da reagujem na nešto a onda bi se samo vratila na raspravu, mislim ja ne znam što svi imaju problem sa društvenim mrežama, i rilsovima, ali mislim da nije dostojno jedne ministarke da ocenjuje govore narodnih poslanika i poslanica ovde, jer isto tako ja mogu da ocenjujem ovde da meni neko kaže da imamo ekonomsku stabilnosti i da smo pre toga imali višedecenijsku krizu, osoba koja je ministarka dve godine ispred, i to je isto to pričala sa druge strane.
	
30/1	MT/VZ		16.00 -16.10

	Što se tiče samog zakona i pitanja na koje ste vi ovde odgovorili, ja ću neka pitanja ponoviti, jer ja odgovore dobila nisam. 
	Prvo, ovde niko nije tvrdio da osoba, da roditelj-negovatelj ili negovatelj koji se brine o detetu ili osobi sa invaliditetom ne želi da radi, tj. da namerno izbegava tržište rada ili da je nemarno prema tržištu rada. To bukvalno niko nije rekao. Ali, ono kako ja vidim da vi tretirate, i po tome šta ste rekli u ugovoru koji se potpisuje sa Ministarstvom, znači vi ovo tretirate kao rad.
	Mislim da je prva najveća razlika između nas dve trenutno tu. Ja tretiram kao negu, zato što ako vi kažete da se sa Ministarstvom potpisuje ugovor, da li je to ugovor o radu? Ako je ugovor o radu da li je to ugovor o delu, ugovor o privremeno povremenim poslovima? Ako osoba potpisuje ugovor kako ostvaruje druga radna prava koja su isto Ustavom zagarantovana, a koja ima svaka radno sposobna osoba u Republici Srbiji? To je prva stvar.
	Druga – zašto ovo ne može da bude rad, nego nega? Zato što je država dužna da se brine o svojim građanima. Onda kada onim građanima koji su u gorem položaju ne možete da obezbedite neku negu vi obezbeđujete ono što u tom trenutku možete. 
	Znači, vi ovde ne zamenjujete, ne dajete roditelju novac da bi on radio u čuvanju svog deteta, nego da bi on negovao svoje dete zato što država trenutno ne može da mu da bolje uslove kako bi to dete moglo da se neguje i da živi dostojanstven život.
	Druga stvar, i ja mislim da je to suština. Znači, ovo ne može roditelj da bude jeftina zamena za ceo sistem. 
	Druga stvar koju kažete, koju ste rekli, a to mi je i dalje pitanje koje se odnosi na tuđu negu i pomoć. Po onome što ste vi opisivali o imovinskom cenzusu, da li je to dvočlana porodica, jednočlana, tročlana porodica? Šta se dešava kada u toj porodici postoji i četvrti član koji negde radi, možda prima platu? Šta se dešava sa članom dva u Uredbi o primanjima i prihodima koja kaže da se uzimaju u obzir prihodi od zakonskog izdržavanja i izdržavanja po drugom osnovu, što onemogućava da dobijete novac po drugoj osnovi, kada se radi o novčanoj i socijalnoj pomoći?
	Treća stvar – da, jeste mene dirnula priča koju ste spomenuli u uvodnom izlaganju zakona. Dirnula me je najviše zato što ta žena nije prepoznata ovim zakonom. I sada vi kažete da je ona tada bila prepoznata, ona bi nakon svoje 65 godine primala penziju. Imam dva pitanja za vas. Ako je ovo rad, kako vi kažete, i država plaća rad, da li ta osoba, da li Olga posle svoje 65 godine nije radila, kada je negovala svoje dete, ili je radila? Jer, po ovom vašem ona je radila i onda granica od 65 godine nema smisla. Jer,  onda ona prima penziju za isti rad koji obavlja. Tom detetu i dalje je jednaka bila potrebna i nakon 65 godine. Kako ste vi utvrdili da tu ta nega prestaje i da penzija pokriva istu tu negu koju ste pre toga vodili kao rad i plaćali je po tom osnovu?
	Treća stvar – šta se dešava sa osobama koje, recimo, ovo pravo ostvaruju do 60 godine? Nisu stekli uslov za penziju. Osoba sa 60 godina treba da se vrati na tržište rada? Kako? Šta se dešava sa tim osobama? Šta ta osoba radi pet godina, kako se ona vraća na tržište rada kada joj je do tada bilo, faktički, zabranjeno da radi? Meni to i dalje nije jasno. 
	Treća stvar koju ste rekli, i više puta ste se pozivali na procenu lekarske komisije. Mi smo u ovom amandmanu na član 4. takođe rekli da procena o potpunoj nezavisnosti osobe od pomoći i nege drugog lica treba da se zasniva na biopsihosocijalnom modelu i da to vrši multidisciplinarni tim. Zato što lekarska komisija ne može da prepozna sve dimenzije, ne može da obuhvati i funkcionisanje u svakodnevnom životu i obim i učestalost potrebne podrške, komunikacijske i 

zdravstvene potrebe, postojeću podršku porodice i usluge u zajednici. Jer, vi ste u jednom momentu takođe rekli da će ovo značajno pomoći porodicama koje ne žive u urbanim sredinama. 
	Opet, da se vratim na ovo da vi ovo tretirate kao rad, postoje tri mesta u Srbiji gde imate dnevni boravak, tri grada gde imate dnevni boravak koji roditelji negovatelji možda mogu da koriste kada im je, na primer, potreban predah, gde bi mogla da budu deca ili osobe sa invaliditetom. Šta se dešava sa svima onima koji žive u manjim sredinama, pošto, kažem opet, ovo tretirate kao rad,  i kojima je ta usluga nedostupna, faktički nemaju nikakvo pravo na predah? 
	Dakle, suština ovih izmena, a ja stvarno verujem, ovde su sve kolege raspravu vodile na normalan način, molim vas odgovarajte nam na pitanja, nemojte da procenjujete naše govore. Jedino što mi ne želimo jeste da ovaj zakon roditelje-negovatelje pretvori u jeftinu zamenu za ceo sistem. 
	Hvala.
	PREDSEDNIK: Hvala vam.
	Na član 4. amandman su zajedno podneli narodni poslaničke grupe Stranke slobode i pravde.
	Reč ima Tatjana Pašić. 
	Izvolite. 
	TATJANA PAŠIĆ: Status roditelj-negovatelj i negovatelj mora biti vezan za decu kojima je potrebna podrška ili nega 24 sata i status ne sme imati nikakve veze sa radno pravnim statusom roditelja i ne sme biti razlog da se roditeljima koji rade uskrati pravo koje proizilazi iz potreba njihovog deteta i da im uskrati Ustavom zagarantovano pravo na rad. 
	Ovaj status nije socijalna pomoć i moraju ga dobiti i nezaposleni i zaposleni i povremeno zaposleni i penzioneri i stariji od 65 godina. 
	Ovim zakonskim rešenjem roditelj-negovatelj svodite na socijalnu pomoć i ponižavate roditelje, a to ne sme da bude svrha ovog zakona. 
	Neverovatno je naravno da zakonom eliminišete roditelje kada napune 65 godina i gube pravo na status negovatelja i smatrate da ne treba da vode računa o svojoj deci kojoj je potrebna podrška i stalna nega.
	Status roditelj-negovatelj mora biti doživotan jer roditelji do poslednjeg dana svog života pružaju negu i podršku svojoj deci. 
	A sad apropo ovoga što vi stalno nama nešto spočitavate ovde i kritikujete nas i naš predlog zakona. Moram samo da vas obavestim da naš predlog zakona niste prihvatili, niste dozvolili ni da dođe na dnevni red i to sad više nije tema. Tema je Predlog zakona koji ste vi sada stavili na dnevni red i o kome mi sada razgovaramo. I vi ne treba da se bavite našim zakonom, nego da se bavite vašim zakonom i da objasnite građanima i nama poslanicima zašto se zakon odnosi samo na 3.270 roditelja. Jer, tu je sad mnogo buke ni oko čega, istorijski korak i sve ostalo da bi se reklo da ste doneli vaš zakon, a to što će obuhvatiti 3.270 roditelja od ukupno 50.000 roditelja gde postoji realna potreba. To nema nikakve veze.
	I vi kažete da se udruženje roditelja oduševljava što je ovaj zakon na dnevnom redu.  I ja verujem da ima takvih roditelja, ali ne kažete da ima i onih koji su nezadovoljni jer ste njih 90% eliminisali zakonom i ni jednu njihovu primedbu i predlog niste prihvatili, ni razmatrali. A, isto se odnosi i na preporuke Poverenika za ravnopravnost. 

	Da vam kažem nešto, ministarka – nemate vi kapacitet za ovo što radite. Nemate ni autoritet, ni integritet i niko van ne veruje. Niko ne veruje u vašu stvarnu, pravu želju da ovim roditeljima pomognemo.
	Znam ja da ministar u Vladi može da bude svako, bilo ko, ali morate da znate da posle nastaje jedan veliki problem, jer vi poverujete da ste stvarno ministri i da vam to pripada, da ste neviđeno stručni i talentovani. E, to vam je isto kao kad neko kupi diplomu, a onda misli da je stvarno završio fakultet.
	Hvala. 
	PREDSEDNIK: Vi ste zaista sada na ovom zakonu izabrali da vređate ministra u Vladi Republike Srbije, umesto da pričate o temi zakona. Zaista mislite da je to najbolji trenutak da vređate ministra u Vladi Republike Srbije, i to ženu, ni zbog čega, ali dobro. 
	Reč ima ministar Milica Đurđević Stamenkovski. 
	(Tatjana Pašić: Ona je došla ovde da vređa nas.)
	Ne znam šta da vam kažem. Ako je to sve što imate da kažete, svaka vam čast. 

	MILICA ĐURĐEVIĆ STAMENKOVSKI: Zahvaljujem.
	Rekla sam to i pre nekoliko dana, a naglasiću opet. Nijednog časa neću biti lična. Dozvolila sam sebi tokom drugog dana diskusije da, kada ste udarali u klupe, odgovorim u političkom tonu i neću to više činiti, zato što odgovornost prema ovoj temi je iznad mojih nekih političkih pogleda. 
	O tome da li neko veruje meni kao ministru ili ne, svakako ne odlučujete vi. Meni je važno da znam da veruju roditelji jer znaju da smo sa zajedničkim snagama borili da ovaj zakon stigne na dnevni red.
	Sinoć sam bila u Banji Kanjiži gde boravi 100 lica, osoba sa invaliditetom i njihovih roditelja, među kojima su i oni koji će ostvariti pravo i oni koji neće ostvariti pravo. To nisu ljudi koji gledaju samo sopstvene interese, to su ljudi koji znaju da mi danas zajednički pišemo istoriju i za neke generacije koje dolaze. Svi bismo mi voleli da možemo da donosimo zakone koji će se retroaktivno primenjivati i obuhvatati one koji su slične situacije imali pre 20, 30 ili 50 godina, ali svako ko ozbiljno poznaje sistem zakonodavstva zna da zakon važi onog časa kada počne da se primenjuje i onog časa kada stupi na snagu i da ne možemo mi sada da imamo neki vremeplov i da odemo u neka druga vremena. A kada bismo otišli u ta dva druga vremena videli bismo da tamo nije bilo dnevnih boravaka, nije bilo ličnih pratioca, nije bilo roditeljskog dodatka za novorođenu decu, nije bilo subvencije za kupovinu prve nekretnine, nije bilo Zakona o kreditima za mlade, nije bilo subvencija za kupovinu kuća na selu, nije bilo radnih mesta za mlade ljude, nije bilo podrške porodiljama - nije bilo ničega. Kada o svemu ovome govorim ja čujem po vašim reakcijama da se vi prepoznajete, iako ja nisam adresirala na vas, govorim o jednom vremenu, a u tom vremenu ja politički nisam bila aktivna ni kao vlast, ni kao opozicija, ni većina ljudi ovde prisutnih jedna od mojih strana.
	Međutim, opet, govoriću isključivo Zakonu o roditelj negovatelj. Kažete da vam nije jasno kako mi ovo tretiramo kao socijalnu pomoć i smatrate da to nije socijalna pomoć, a ja uporno o tome i govorim da nije socijalna pomoć i uporno govorim da je ovo status koji je upodobljen sa radnim statusom, ne u potpunosti isti, ali je upodobljen sa onim što pruža ugovor o radu i gotovo je u potpunosti ekvivalentan, gotovo u potpunosti.
	Nakon što stupi 65. godina roditelj je osiguranik. Ukoliko po postojećem Zakonu o socijalnoj zaštiti je 15 godina negovao dete koje je korisnik uvećanog dodatka za tuđu negu i pomoć, nakon što ispuni starosne uslove, on može ostvariti posebnu novčanu naknadu, odnosno pravo koje je ekvivalentno o minimalnoj penziji. To je nešto što postojeći Zakon o socijalnoj zaštiti već pruža, ali mi sada idemo daleko ispred toga. 
	Zašto sam govorila o verziji zakona koji je jedan deo poslanika predlagao u prethodnom periodu? Zato što mi je neshvatljivo da tada nešto što ste proglašavali kao rešenje koje će doneti revoluciju, sada sami tvrdite da to nije bilo dobro tamo, a pritom u toj verziji nije predviđen staž i uplata poreza i doprinosa i zato ta verzija nije bila dobra i sreća što je nismo usvojili. Možda je tada trebalo da razgovaramo da to popravimo. 
	Jedan deo poslanika tvrdi ovde u prethodnih... ja tada nisam bila u Parlamentu, ne mogu da kažem šta se dogodilo, ali na osnovu onoga što su rekli i predstavnici vlasti, a i pojedini predstavnici opozicije, rečeno je da ste vi imali već konsenzus i da je to trebalo da bude tzv. ženski zakon, jer je bila namera da sve žene Ženske parlamentarne mreže predlože i da se postigne rešenje. Verujem da bi tadašnje žene narodni poslanici to ispravili što nije dobro u toj verziji i da biste tada 

ubacili taj staž koji ste propustili, jer vi uopšte niste predvideli uplatu poreza i doprinosa, čime se potpuno gubi smisao Zakona roditelj negovatelj. 
	Šta se dogodilo? Na osnovu vašeg iskaza ja sam čula da taj zakon nije usvojen zato što je jedna od poslaničkih opozicionih grupa rekla – ne, vi ostali iz opozicije koji idete sa ovima iz vlasti da pregovarate, vi ste izdajnici zato što to radite. Znači, mi treba ovde kada govorimo o ovim stvarima da budemo jedinstveni, a ne da govorimo o tome da je neko izdajnik zato što glasa za zakon koji nije predložila njegova politička opcija. 
	 Da li postoje roditelji koji se ovome raduju? Naravno. Postoje oni na koje se ovo pravo ne odnosi, a raduju se. Većina ljudi u Srbiji zna koliko je ovo značajno. Većina ljudi u Srbiji zna da više neće postojati nijedan roditelj koji neće imati mesečnu naknadu, a doslovno, da se tako izrazim narodski, da ima svoj dinar ta majka ili taj otac koji brine o svom detetu. To je velika stvar. Mi to do sada nismo imali za te porodice i treba da priznamo da nismo imali. Ne možemo mi sada da kažemo – to je dobro što nismo imali. Ne, mi kažemo – evo, nismo stigli dotle zato što se država bavila drugim stvarima, jer je zatekla sveopšte rasulo. 
	Kada govorite o tome koliko imamo usluga predaha, bolje da vam ne čitam ponovo koliko je bilo takvih usluga 2011. godine. Neću to da radim. Na kraju krajeva, neću više da upoređujem šta je bilo kad je bilo. To je pluskvamperfekat. To je prošlost koja je ostavljena i na koju ne želimo više da se vraćamo. Ni na koji način ne želimo da se u tu prošlost vraćamo, ali kao što ja nisam dobila odgovor zašto je ukinuto u to vreme Ministarstvo za brigu o porodici, to mi ostavlja prostor da zaključim da odgovora valjanog na to pitanje nema, a obnovljeno je u neka druga vremena, kada Srbija jeste ekonomski stabilna, pa na kraju krajeva, nije moj utisak da je Srbija danas ekonomski stabilnija nego što je bila. To je egzaktan podatak svih relevantnih međunarodnih, ekonomskih instituta, svih koji se time bave, svih koji prate statistiku. 
	Na kraju krajeva, i prirodni priraštaj nam je veći nego što je bio u odnosu na taj period. Znači, stopa fertiliteta nam je danas 1,63%, a bila je 1,4. Da li je dovoljno? Nije, ali se radi na tome. Juče smo to konstatovali. Ove godine nam se preko 700 beba više rodilo za pet meseci nego prošle godine. Jedan impuls života postoji, ali na nama je da stvaramo atmosferu gde će ljudi da se osećaju sigurnije i gde će porodice da budu zaštićene. 
	Usluge u zajednicama ćemo nastaviti da razvijamo. To su zadaci lokalnih samouprava, a ne ministarstava. Ministarstvo je tu da pomogne namenskim transferima, ali pre svega usluge u zajednici su usluge opština i gradova i oni na tome treba da radi i svaki od narodnih poslanika u svojoj sredini treba to da isprati i da ih podstiče da to čine, a mi smo tu da te usluge licenciramo ili da ih podržimo u manje razvijenim opštinama, kao što smo to učinili ove godine iznosom od 600 miliona dinara. 
	Ponavljam, novčana socijalna pomoć je pravo koje se ne dovodi u pitanje činjenicom da dete ili osoba prima tuđu negu i pomoć ili da roditelj u tom domaćinstvu prima ovu naknadu na mesečnom nivou. Dakle, neće se računati u njihova primanja i samim tim neće se suspendovati postojeća socijalna pomoć. Oko toga ne treba da imate dileme i mislim da je stvar jasno precizirana zakonom, ali ponavljam iznova – nemojte da imate bilo kakvu dilemu. Nijedno pravo neće biti suspendovano, a uvodimo mnoštvo novih prava. hvala. 
	PREDSEDNIK: Hvala vam. 
	Poslovnik, narodni poslanik Branko Miljuš. 
	Izvolite. 

	BRANKO MILjUŠ: Hvala.
	Član 106. i član 107. Govornik može da govori samo o tački dnevnog reda. Govornik na sednici Skupštine dužan je da poštuje dostojanstvo Narodne skupštine. 
	Poštovana predsedavajuća, mi tri dana slušamo jedne te iste rečenice o tome šta se dešavalo 2011, 2017. godine, ko je kada i kako predlagao zakone, koja ministarstva su osnivana i koja ministarstva su raspuštana od jedne ministarke koja o svemu priča onako kako, ja sam je sad prepoznao, da spomenem i premijera Macuta kada  je rekao da ima ministara koji bi uradili sve samo za svoj lični pi-ar. Izgleda da je mislio na nju i nije nikakav problem kad to ne radi ovde i kad nas satima… Sada bi trebalo sabrati koliko je od juče pričala i koliko je puta ponovila jedne te iste rečenici koje nemaju apsolutno nikakve veze za zakonom koji je važan i koji je na dnevnom redu.
	Ja vas najljubaznije molim da zamolite ovu ministarku da se drži dnevnog reda, da prestane sa tim komparacijama šta je i kada bilo i da probamo da završi ovo na način kako sam ja juče i završio svoj govor, moleći još jednom da se izvesni amandmani na ovaj zakon usvoje da bi izašli u susret svima kojima je naša podrška potrebna. Hvala.
	PREDSEDNIK: Da li želite da se izjasnimo? (Ne.)
	Vi meni kažete član kojim govornik treba da se drži tačke dnevnog reda, nakon svega što je Marinika Tepić danas radila, a što tad niste tražili povredu Poslovnika?
	(Branko Miljuš: Nisam stigao od vas.)
	Niste stigli od mene, a znači podržali ste mene i znate da je Marinika Tepić prekršila Poslovnik. 
	Dakle, trudim se da vodim upravo ovu diskusiju oko ovog zakona najbolje što mogu zato što su to roditelji, porodice zaslužili.
	Ministarka Đurđević Stamenkovski obrazlaže zakon. Meni se čini jako dobro sa mnogo podataka i mnogo informacija. Dakle, ja vas molim da ne politizujete i ni na jednu ličnu uvredu koju je dobila iz vaše poslaničke grupe nije odgovorila ličnom uvredom, već je odgovorila podacima, činjenicama i onim što je nekada bilo i šta je danas. Tako da, držala se tačke dnevnog reda. Ličnu uvredu i lične uvrede je dobila iz vaše poslaničke grupe, na koje nije odgovorila, izdigla se žena i govorila o zakonu. 
	Hvala vam što nećete da se izjasnimo, da ne trošimo dalje vreme. 
	Na član 4. amandman je podnela narodni poslanik Sanja Milošević.
	Na član 4. amandman su zajedno podneli narodni poslanici poslaničke grupe Pokret slobodnih građana – SDA – PDD.
	Reč ima narodni poslanik Pavle Grbović.
	Izvolite.
	PAVLE GRBOVIĆ: Zahvaljujem, predsedavajuća.
	Dakle, ovo je jedan od ključnih članova, tako da ću verovatno probiti ovo vreme od dva minuta, pa mi skinite od vremena grupe.
	Samo bih za početak hteo da kažem dve stvari, da ukažem, o kojima je ministarka pričala. Dakle, prošli put kada je pokušano uspostavljanje konsenzusa o stavljanju na dnevni red ovog zakona, koliko se ja sećam, to je bilo iz saziva 2022. godine, u kom ste vi učestvovali. Dakle, bili ste predsednica vaše parlamentarne grupe, tako da to nije nešto što se dešavalo mimo vas, iza vaših leđa. Ne znam kakav je bio vaš stav. Prosto ne osuđujem, samo podsećam.
	Druga stvar, ono što je suštinska zamerka sa moje strane, dakle, vi govorite o duhu zakona, ali mislim da vi ne razumete duh amandmana koji mi ovde podnosimo. Dakle, oni nisu u odnosu isključivosti prema glavnom tekstu zakona. Oni su vrlo 

komplementarni. Oni samo proširuju krug prava i olakšavaju pristup pravu koji se na ovaj način konstituiše, tako da ne znam zašto, iz kog razloga ih shvatate na taj način, ne mogu da kažem neprijateljski, ali nekako suparnički.
	Kada je reč o samom ovom članu, dakle, mi ovde predlažemo izmenu najmanje pet stavova, odnosno tačaka, ali fokusiraću se na dva. 
	Jedan se tiče što su koleginice već govorile, a to je pitanje prava na rad gde se status roditelja negovatelja uslovljava suštinski nepostojanjem radnog odnosa, odnosno neobavljanjem drugih radnih dužnosti gde se suštinski lice stavlja pred izbor da li će koristiti svoju Ustavom garantovano pravo na rad ili pravo na podršku zbog nege deteta. Naš amandman ide u pravcu toga da lice može biti zaposleno, odnosno angažovano sa nepunim radnim vremenom i da može obavljati preduzetničku, samostalnu ili drugu profesionalnu delatnost u obimu koji ne onemogućava neposredno pružanje potrebne pomoći i nege ovog deteta. Ovo nije samo formalistički stav, ovo je prosto realno životno pitanje. 
	Vi ste tokom prvog dana, čini mi se, kada ste obrazlagali ovaj zakon rekli kako se na ovaj način uvođenjem naknade rešavaju određeni egzistencijalni problemi lica na koje se ovaj zakon odnosi. Da budemo potpuno realni – da li zaista smatrate da danas 2026. godine se egzistencijalni problemi u Srbiji rešavaju sa 65.000 dinara mesečno, pogotovu ukoliko imamo u vidu jednu drugu veoma tužnu životnu okolnost, a to je da veoma često roditelji dece, koji potpadaju pod ovu zakonsku normu, reč je o samohranim roditeljima. Najčešće je reč o majkama i najčešće je reč o majkama koje imaju više od jednog deteta. Dakle, ukoliko te osobe mogu da, pored pružanja potrebne pomoći i nege, obavljaju i neku vrstu radnog angažovanja i na taj način ostvaruju i druge prihode, ne vidim zašto bismo ih ovako restriktivnom zakonskom odredbom zbog toga kažnjavali. 
	Druga stvar, smatramo da je neprikladno da se ovaj status gubi navršavanjem 65 godina zato što penzioni status i starost ne dokazuju da pomoć i nega i dalje nisu potrebni, niti da to lice više ne može da pruža neophodnu pomoć i negu. Teza koju vi navodite, kako po našem zakonu sa 65 godina po sili zakona prestaje radi odnos, naprosto nije tačna i za to imamo mnoštvo dokaza. 
	Dakle, između ostalog, ako pogledate na našim fakultetima koliko profesora radi koji su stariji od 65 godina, biće vam jasno. Ali čak ne moramo da idemo toliko daleko, možemo da pogledamo oko nas. Ja sam izbrojao da u našoj skupštini, u našoj Narodnoj skupštini mi imamo najmanje 22 lica koja su starija od 65 godina. Tu nisam računao ljude koji su rođeni 1961. godine, pa sad ne znamo u kom mesecu će navršiti 65 godina. Da li je njima prestao radnopravni status? Da li oni više ne primaju naknadu za svoj rad u Narodnoj skupštini? Zašto bismo sebi dali veći obim prava nego što dajemo nekome drugom? 
	Na kraju, da, više puta pominjan slučaj gospođe Olge Bošković koju ovaj zakon ne bi prepoznao, a na šta je koleginica Stojmenović ispravno ukazala. Na to ste vi, gospođo Đurđević Stamenkovski, rekli kako da je ovaj zakon postojao u to vreme, ona bi nakon navršene 65 godine imala pravo na penziju po osnovu tog zakona, što je takođe tačno, ali u kom iznosu i da li bi taj iznos bio dovoljan za dostojanstven život nje i njenog sina? 
	Na kraju, ono što je suština svega ovoga, mislim da bi tu valjalo, ako bismo bili iskreni tj. ako biste vi bili iskreni prema nama. Deluje prilično nemoguće da sve ove stvari vi ne razumete i da, nakon svih ovih godina i razgovora sa udruženjima tih roditelja, vi ne razumete da je potrebno proširiti opseg ovog zakona ili proširiti obim prava koji se ovim ljudima pruža. Ne verujem ni da ste baš toliko neosetljivi na ljudske sudbine, zaista ne želim da vas za to optužim. 

	Ako je razlog što je zakon ovako restriktivno formulisan u nedostatku novca koji treba obezbediti, mislim da je pošteno da nam to i kažete i da kažete – država u ovom trenutku i budžet u ovom trenutku može da podrži zakon u toj i toj meri, pa da onda znamo kada sledeći put na dnevni red dođe rebalans budžeta, što pretpostavljam da će se relativno skoro desiti, da izađemo sa rešenjima i kažemo – vidite na sve ove stvari se novac bespotrebno troši, a ovde je mnogo potrebnije da se izvrši relokacija i da na taj način rešimo ovaj problem. 
	Ovako se samo zapetljavate i pokušavate da objasnite stvari koje objektivno ne možete ni sami da objasnite. Obrazloženja koja ovde pišu, koja govori kako nešto nije u najboljem interesu deteta, prosto ne stoje i vi to, takođe, vrlo dobro znate. Tako da hajde stvari da postavimo realno, iskreno i da onda vidimo u tim realnim okvirima šta zaista možemo da učinimo. 
	PREDSEDNIK: Hvala vam. 
	Na član 4. amandman je podneo narodni poslanik prof. dr Mitar Kovač. 
	Nije tu. 
	Na član 4. amandman je podnela narodna poslanica Irena Živković. 
	Nije tu. 
	Na član 4. amandman su zajedno podneli narodni poslanici poslaničke grupe Narodni pokret Srbije. 
	Obojica ste se javili. Ko će? 
	Reč ima Borislav Novaković. 
	Izvolite. 
	BORISLAV NOVAKOVIĆ: Dakle, u članu 4. stav 1. dodaje se tačka 9. koja glasi: "Izuzetno od tačke 8. ovog stava, pravo na status roditelja negovatelja podnosilac može ostvariti ukoliko je u radnom odnosu sa nepunim radnim vremenom, do 20 sati nedeljno, pri čemu se iznos mesečne novčane naknade isplaćuje u srazmernom iznosu od 50%". 
	Dakle, potpuno zabrana rada diskriminiše obrazovane i radno sposobne roditelje, gura porodice u socijalnu izolaciju i primorava ih na otkaze. Ovim se omogućava model prelivenog radnog vremena – četiri sata plaća poslodavac, a četiri sufinansira država kroz svoj status. 

	Smatramo da je ovo jako važno, jer i oni roditelji koji su skromnih primanja i oni roditelji koji nemaju puno radno vreme na ovaj način bi osnažili svoju materijalnu bazu. Ministarka, budući da ste ministarka za rad, zapošljavanje, boračka i socijalna pitanje upitao bih vas sledeću stvar. Pošto su sve vaše rečenice natopljene patetikom i ispraznim moralisanjem, kako komentarišete činjenicu da se 21. maja ove godine dogodio možda najveći skandal kada je u pitanju vaše ministarstvo. Ove godine 21. maja novosadska heroina, Nela Korać je dobila otkaz, majka petoro dece. Budući da ste i vi majka, ona se pet puta porodila i donela petoro dece na ovaj svet carskim rezom, vi znate da je to najopasniji način porađanja i da posle trećeg carskog reza se ne preporučuje ženama carski rez, jer ugrožavaju svoj život. I pored toga, Nela Korać se usudila i podarila ovom narodu i ovoj državi petoro dece. Žena sa petoro dece ostala bez posla. Niste trepnuli kao Ministarstvo. Pa da li je posao države da podstiče natalitet ili da ga osporava? Pa da li je posao države da majke koje imaju više od troje dece na izvestan način budu radno zaštićene ili da budu radno ugrožene? Odgovorite mi na to pitanje, jer je to zaista sramotno. I nema tog izraza kojim bi mogao da okarakterišem ponašanje, indolentnost i ravnodušnost vašeg ministarstva u jednoj takvoj situaciji. Hvala.
	PREDSEDNIK: Dobro. 
	Nikakve veze nama sa amandmanom, ali sam ostavila da… Nema čak ni sa temom, ali dobro, nema veze. Želeli ste da kažete i rekli ste. 
	Na član 4. amandman su zajedno podneli narodni poslanici Aleksandar Ivanović, Nenad Milojičić, prof. dr Snežana Rakić, Ivana Rokvić.	
	Aleksandar Ivanović ima reč.
	Iizvolite. 
	ALEKSANDAR IVANOVIĆ: Zahvaljujem.
	Juče sam rekao i ponavljam duboko verujem da je ova tačka dnevnog reda najbitnija za sve nas sa sve našim političkim razlikama. Ali, dozvolite mi molim vas samo jednu rečenicu. Žao mi je što ministar Gajić nije u prostoriji. Juče prosto nisam imao mogućnost da intervenišem. Dobio sam obrazloženje na svoj prethodni amandman, ali samo jednu stvar da naglasim. Svetski antidoping kodeks insistira na nezavisnosti komisija od strane države i udruženja. Model koji smo mi ponudili amandmanom je najsličniji modelu po kome biramo članove REM-a. Način na koji vi predlažete kroz ovaj zakon, ako je tačno da što kaže ministar, usaglašavanje podrazumeva mogućnost našim takmičarima, ekipama da nastave takmičenje, nas dovodi u situaciju koliko do kraja godine ili sledeće godine da ćemo ponovo morati da imamo sednicu sa autentičnim tumačenjem, jer je ta odredba u direktnoj suprotnosti sa onim što propisuje kodeks. 
	Ono što se tiče ovog dnevnog reda ja ću kao i kolege Natalija i Pavle na liniji njihove logike prosto obrazložiti i svoj amandman. 
	Dakle, u stavu 2. Predloga zakona kažete da pravo na status roditelja-negovatelja i negovatelja priznaje se do navršene 65 godine. Naš amandman ide u pravcu da se i nakon 65 godine priznato pravo transformiše u doživotnu nadoknadu u istom iznosu ukoliko ta osoba sa svojim detetom živi u zajedničkom domaćinstvu. 
	Dakle, pokušajte da zamislite, a i kolege iz vaše poslaničke grupe je pričao o porodici koja ima jednu takvu situaciju. Zamislite roditelje kojima u 30-tim godinama 40-tim, 50-tim u punoj životnoj snazi omogućujete takvo pravo, a onda u 65-oj godini, kada i sami posustaju sa životnom snagom, onda im oduzimate to pravo.  I to nikako ne treba mešati sa penzijom. Čuli smo obrazloženje ministarke, ali ono ne 


33/2	AL/MP

korespondira sa onim što piše u ovom predlogu zakona. Tu i jeste razlika između političkog i pravničkog govora. Susret sa realnošću će ovde biti potpuno drugačiji.	Ljudi, mi smo društvo koje milijarde evra izdvaja za neke delfinarijume, nacionalni stadion, EKSPO i razne korupcionaške projekte. Ovo je minimum dostojanstva koje moramo da pružimo ovim ljudima i ja vas pozivam da ovaj amandman prihvatite i da to pravo omogućimo i ljudima i nakon navršene 65-te godine života. 
	PREDSEDNIK: Na član 5. amandman je podneo narodni poslanik prof. dr Mitar Kovač.
	Nije tu.
	Na član 5. amandman su zajedno podneli narodni poslanici poslaničke grupe Pokret slobodnih građana – SDA – PDD.
	Nećete. 
	Na član 6. amandman su zajedno podneli narodni poslanici posleničke grupe Srbija – CENTAR SRCE.
	Reč ima Tatjana Marković Topalović. 
	TATJANA MARKOVIĆ TOPALOVIĆ: Zahvaljujem.
	Član 6. stav 3. Mi predlažemo isplaćivanje novčane naknade na mesečnom nivou u visini minimalne zarade uvećane za 20%. Smatramo da je to korektno i naravno da ovaj iznos u sebi ne sadrži porez na dohodak građana i doprinos za obavezno penzijsko i invalidsko osiguranje i doprinose za obavezno zdravstveno osiguranje. Znači, da to bude neto, recimo. Zašto? Sada u julu vam je minimalna zarada 68.264 dinara za 184 sata. Smatramo da nema potrebe da fiksirate ovu sumu i da je to kontraproduktivno i da je onda normirate svakog 1. marta. Ovako bi stalno imali jednu sumnju sa kojom mogu da raspolažu roditelji-negovatelji. 
	Ja ću da vas podsetim zapravo da je to suma ukoliko dete ne privređuje vi je delite na dva dela. Ako je porodica kompletnija, ako još neko ne radi, to je jako malo novca. Potrebe tog deteta su mnogo veće od ovoga. A ovde kažemo da se krene odatle da to minimalna zarada plus 20% i ona će se usklađivati sa nivoom minimalne zarade. 
	Naš predlog je korektan i odnosi se na roditelje kojima je prethodno omogućeno da rade po nekom osnovu. Ja opet moram da vas podsetim da je ovo 21. vek da postoji niz načina da roditelji rade. Mislim da gospođa ministarka prilično spinuje i ubeđuje nas da će ta deca dobijati nešto strašno i užasno mnogo. 
	Vidim, ovaj deo praktično ukidate posle 65 godine roditelja. Vezali ste to za roditelja a ne za dete kome je potrebna nega. Lepo vam je rekao kolega Grbović. Imate izuzetne investicije u nekom realnom životu, hvalite se stadionima, EKSPO-m. Vi ste odvojili samo pet miliona i to za dva meseca i to će startovati od 1. oktobra. Da biste zbrinuli stvarno korektno, pazite mi ovde pričamo o 3.270 dece, i vi kažete – treba da budete zadovoljni, 40.000 do 50.000 je potreba te dece. Tako da vas molim da budete korektni. 
	Uporno izbegavate da mi odgovorite na pitanje – zašto ste tražili a niste uvažili mišljenje Poverenika za zaštitu ravnopravnosti? Taj gospodin, Milan Antonijević, koga je postavila ova narodna skupština, je izlistao toliko mana ovog zakona. Ja ću se referisati samo na dva njegova stava. Ja uopšte ne razumem zašto niste korigovali zakon. Da li taj poverenik za zaštitu ravnopravnosti postoji kao fikus, kao ukras, prosto postoji da postoji i da ne radi ništa ili imate želju da mu ne pošaljete samo formalno – treba mi mišljenje, pa nema veze? Ja mislim da ste morali da uvažite veoma ozbiljno mišljenje.

	Ja ću još jednom da vam napomenem. To mišljenje nije radio samo Poverenik. On je uključio niz neformalnih roditeljskih grupa i roditeljsku grupu „Evo ruke“. Znači, to su radili ljudi koji žive te živote. 
	Još jedno ću vas referisati na gospodina Milana Antonijevića, koji je meni zapravo zvezda ovog zakona. Da ste sve uradili kako treba, mislim da opozicija uopšte ne bi imala posla. Prva stvar, predloženo rešenje je restriktivno i nameće svojevrsnu obavezu biranja između prava na rad, koje je osnovno ljudsko pravo, i prava na status roditelja-negovatelja, koje ima za cilj da negovateljima omogući bolje uslove za  funkcionisanje i pružanje nege licima kojima je to potrebno. Znači, vi negirate ovu rečenicu. Sledeća rečenica koju izdvajam, a ima deset kucanih strana, restriktivna je prema mišljenju Poverenika i propisano pravilo da lice ne može biti negovatelj ukoliko između ostalog je korisnik penzije. Predlagač uopšte nije napravio razliku između vrsta penzija. 
	Dakle, gospođo ministarka, prosto, odgovorite mi, to sam tražila i jutros, odgovorite nam svima – zašto niste uvažili predlog i sugestije koje su došle 22. maja? Da ste to uradili vi biste imali uređen zakon koji se odnosi na 40.000 ljudi. To je trošak od 250 miliona dinara i apsolutno mislim da sa svim ovim što radite, vi imate prostor da to uradite. Hvala vam lepo.

	PREDSEDNIK: Na član 6. amandman su zajedno podneli narodni poslanici poslaničke grupe Pokret slobodnih građana SDA, PDD.
	Pavle Grbović ima reč. 
	Izvolite.
	PAVLE GRBOVIĆ: Zahvaljujem.
	Dakle, ovo je amandman kojim se reguliše jedna od suštinskih zamerki na vaš predlog zakona, a to je pravo na novčanu naknadu. U obrazloženju Vlade kojim se odbijaju naši amandmani se ukazuje na to kako se pravna priroda ovih zakonskih rešenja bazira na ravnopravnom karakteru tog odnosa, a ne na karakteru socijalne mere. 
	Mi smatramo da ovo pravo treba da se ostvaruje na osnovu konačnog rešenja Centra za socijalni rad, a ne da se uslovljava zaključivanjem posebnog ugovora sa nadležnim ministarstvom, jer bi to nadležno ministarstvo tim ugovorom moglo da propiše i dodatne uslove, obaveze ili razloge za prestanak tog prava.
	Takođe, ukazujemo na to da lice koje je radno angažovano do polovine punog radnog vremena ne treba da bude isključeno iz opsega prava utvrđenih ovim zakonom, već da se naknada koju dobija srazmerno umanjuje, tj. da se umanjuje srazmerno njegovom radnom vremenu, odnosno do polovine ukupnog tog iznosa. 
	Takođe, utvrđujemo da roditelj, odnosno negovatelj koji samostalno neposredno pruža negu prema dvoje lica da dobije naknadu u iznosu od 150%, a ukoliko je reč o troje ili više lica da ta naknada bude u iznosu od 200% od predviđenog iznosa.
	Ja bih samo još jednu stvar želeo da dodam na konto prethodne diskusije, o tome da li ovo pravo prestaje nakon 65 godine. Mislim da bi bilo prilično nečasno da ne damo odgovor na pitanje kako je moguće da ova Narodna skupština omogućava pravo na rad poslanicima starijim od 65 godina i da na osnovu toga imaju pravo na naknadu i na platu, a da onda izglasamo zakon kojim se ljudima kojima je ta naknada daleko potrebnija to pravo ukida.
	Zato bih ja pitao sledeće narodne poslanike: gospodina Atlagića, Dragana Delića, Mitra Kovača, Jovana Kolundžiju, Ristu Kostova, Branka Lukića, Sinišu Ljepojevića, Veroljuba Matića, Nadu Macuru, Vojislava Mihailovića, Ila Mihajlovskog, Lidiju Načić, Branimira Nestorovića, Dragana Nikolića, Slobodana Nikolića, Branka Pavlovića, Stojana Radenovića, Dušana Radosavljevića, Marijana Rističevića, Andreju Savića, hadži Milorada Stošića i Lidiju Šarac – da li smatraju da glasanjem protiv ovih amandmana imaju pravo da za sebe uzmu veći stepen prava nego što se daje ovim ljudima i da li smatraju da je pristojno da oni zajedno sa nama koji smo mlađi imamo pravo na naknadu za svoj rad, a da ova lica kojima je ta naknada od egzistencijalne važnosti, da oni to nemaju i da li neki od njih smatraju da ove predloge treba odbiti samo iz razloga što dolaze iz protivničkog tabora?
	Ja ću vas podsetiti na jednu činjenicu. Sve i da nijedan amandman ne usvojite, mi ćemo glasati za usvajanje ovog zakona zato što je to važno za ljude na koje se on odnosi, ali pokažite i vi malo građanske svesti i malo političke širine, da makar uvažite da su neki argumenti sa ove strane ispravni, pa ako nema novac država, da nađemo način kako da se kroz rebalans budžeta to obezbedi.
	PREDSEDNIK: Replika, Marko Atlagić.
	MARKO ATLAGIĆ: Uvažena predsednice Narodne skupštine Republike Srbije, ja se slažem da svaki čovek, bez obzira na godine, svojim doprinosom radnim doprinosi ukupnom boljitku države.

	Osoba koja je ovo predložila u ovom sazivu došla je samo šest puta po 15 minuta i napustila. To je njegov doprinos u radu. Koliko sam ja doprinosa u radu dao ovoj državi, doprinosa, i kolege koji su u penziji a rade, a njih ima jako, jako mnogo, a ima ih kao što je on koji su mlađi, a ne rade ništa. Dakle, taj ukupni doprinos se odvaja i od nas. 
	Prema tome, slažemo se da od ukupnog doprinosa ide, a od njegovog doprinosa je jednako nula jer nije doprineo ni jedan jedini dinar u radnom odnosu u ovoj Skupštini i svi to znate ovde. Nije on jedini. Imaju snimci, pa vratimo. Ja ću mu izdiktirati, pošto nemam vremena, tačno dan, sekund, koliko je puta ušao u ovaj visoki dom i kad ga je napustio. Znate li koliko je zaradio? Nije zaradio ni 10.000 ukupno. Odmah napušta i sad će napustiti. 
	Prema tome, gledamo koliko ko daje doprinosa. Slažem se, dabome da ja više dajem doprinos za roditelje negovatelje jer zaradim ukupno više i taj moj doprinos ide njima, a njegov ide nula. To znaju penzioneri, milion i 700 hiljada penzionera je bilo, sad ima milion i 600, oni dobro znaju jer većina njih rade, a ovakvi lezijedovići, džabalebaroši, vetrogonje i luftiguzi nikad neće da rade. Izvinjavam se na reči, da ne bi rekli, luftiguz znači neradnik. 
	PREDSEDNIK: Hvala vam, poslaniče. 
	Hajde da zadržimo ovu diskusiju na nivou i da pričamo o zakonu. 
	Hvala vam, gospodine Grboviću, pošto ste izazvali čitavu seriju replika koje nikakve veze nemaju sa zakonom. 
	Da, da, imaju. Tako imaju veze i sa zakonom da sam prvo videla vas da ste osudili kad su ovi vaši pričali da kad je čovek stariji od 65 godina treba mu ukinuti pravo glasa. To sam videla baš da ste osudili. 
	Po Poslovniku? Izvolite. 
	PAVLE GRBOVIĆ: Član 106. i član 107, dostojanstvo i da je poslanik dužan da govori o tački dnevnog reda. 
	Dakle, bili ste dužni da prekinete poslanika u ovoj tiradi optužbi i uvreda i pogrešnog shvatanja, zato što ja nijednog trenutka nisam rekao da ni gospodinu Atlagiću ili bilo kome bilo koje pravo treba uskratiti, već sam samo ukazao na to da oni treba da pokažu solidarnost prema drugim ljudima, da mi drugim ljudima to pravo omogućimo.
	Dakle, sve ovo što je išlo nakon svega toga je potpuno irelevantno i nebitno. Samo želim zbog ljudi starijih od 65 godina i ako želite da se pridružim osudi tog stava, ne znam ko je izrekao da ljudi stariji od 65 godina ne treba da imaju pravo glasa, pridružujem se. Hvala, učiteljice, nadam se da ste sada zadovoljni. Dakle, apsolutno mislim da je samo važno da ljudi znaju da se ovde ne radi o bilo kakvoj diskriminaciji, niti je ovo bilo u nameri da se izazove salva replika. 
	Ne želim ja, gospodine Atlagiću, vama apsolutno ništa da oduzmem. Ja ne cenim i vi ne treba da se ravnate prema meni i prema mom radu i prema mom doprinosu, već je ta situacija uporediva sa ljudima kojima mi treba da omogućimo neko pravo, a koji rade daleko teži i odgovorniji posao nego vi, ja i svi mi ovde zajedno. Iz poštovanja prema njima, ja moram da repliciram vama. Inače nikad u životu ne bih bilo šta se referisao na čoveka koji nas poziva na samoubistvo. 
	PREDSEDNIK: Zaboravili ste se, vi sad ne replicirate, ovo je bila povreda Poslovnika. 
	(Pavle Grbović: Oduzmite mi vreme.)
	Neću da vam skinem vreme. Samo da se vratimo u granice normalne rasprave. 

	Povreda Poslovnika, Natalija Stojimenović.
	Samo bih vas zamolila da kada se javite za povredu Poslovnika da se prijavite, zato što ne mogu da vidim ovde. 
	Izvolite. 
	NATALIJA STOJIMENOVIĆ: Hvala, predsedavajuća. 
	Reklamiram član 108. Juče je isto nekako bila propuštena prilika da se reaguje i da se održi red na sednici kad je ovaj poslanik pozivao na samoubistvo, što je krivično delo prema našim zakonima. Tako da, mislim da prosto treba jasno staviti negde granicu jer je i sad vređao narodne poslanike i poslanice. 
	Takođe, mislim da ono što je bitno, hajde da definišemo šta su onda granice uljudne rasprave. Slažem se sa vama, dosada je rasprava bila sasvim normalna. Šta je nenormalno u tome da pitate nekog poslanika ako on dobija doprinose za rad koji obavlja, a ne dobija samo penziju, što to ne bi mogao i roditelj negovatelj? 
	Šta je to toliko loše da pitate nekog zašto neko isto kada nastavi da radi nakon 65 godine, što po primeru onoga što je rekla gospođa ministarka kada je predstavljala ovaj zakon radila  jedna majka čiji je ona slučaj navela, zašto je problem, zašto bismo neke građane, neki građani bi bili građani prvog ili drugog reda? Ali, moje pitanje je šta je problem da se to pita i zašto to osuđujemo, a istovremeno ne reagujemo na to da je ovaj čovek, ne mogu ni da ponovim te uvrede, ali bilo je – luftiguze, neradnike i slično, kvalifikuje neke ljude koje je juče, izvinite, ali on je juče ovde poslanike opozicije…

	PREDSEDNIK: Dobro, sada više ovo nikakve veze nema sa povredom Poslovnika.
	Dakle, da li želite da se izjasnimo za ono što je bilo za povredu Poslovnika? Želite, dobro.
	Izvinite, gospodine Grboviću, vas nisam pitala.
	Da li želite? Dobro.
	Evo sad da vam objasnim, pošto vi očigledno, još jednom, nikada valjda niste pročitali Poslovnik. Pod jedan, šta je problem u tome šta je uradio gospodin Grbović? To što je to povreda Poslovnika, član 107. stav 2. Zato što na sednici Narodne skupštine nije dozvoljeno neposredno obraćanje narodnog poslanika drugom narodnom poslaniku. Evo, to je, na primer, problem. Zato što on ovde ne polemiše ni sa gospodinom Atlagićem, ni sa gospodinom Rističevićem, ni sa bilo kim drugim, već polemiše o zakonu, obraća se meni kao predsedavajućoj Narodnoj skupštini i obraća se ministru koji brani zakon. Eto, to je, na primer, problem, da počnemo od toga.
	Dobro, ajmo sada da spustimo loptu, vratimo se na Predlog zakona.
	Marijan Rističević. Molim vas, imate pravo na repliku, molim vas da se vratimo.
	MARIJAN RISTIČEVIĆ: Zahvaljujem. 
	Gospođo predsedavajuća, ja sam u obavezi da branim penzionersku čast.  Dakle, ovih dana je naprosto neprestani atak na penzionere, te nemamo prava da glasamo, te nemamo pravo da zastupamo neke druge. Ali ja moram reći da su 85%, usudiću se reći, penzioneri, veoma vredni ljudi, daleko vredniji od svih nas. Ja gde god sada da odem i da vidim neko da radi, uključujući i ugostiteljske objekte, vidim penzionere da rade. Dakle, to su i dalje vredni ljudi koji daju doprinos ovoj državi i ovom društvu.
	E sada, po pitanju novca, da li država ima dosta ili nema dosta novca, to je glavna stvar zbog koje takođe hoću da repliciram. Država bi imala daleko više novca, daleko bi ti prihodi bili veći da nije bilo blokada. Dakle, oni su direktnim planiranjem državnog udara, blokadama, oštetili bruto društveni proizvod Republike Srbije za nekoliko milijardi. Dakle, novca bi za sve korisnike budžeta bilo daleko više upravo da nije bilo njih, da nisu planirali državni udar, da nisu blokirali preko 30 hiljada puta saobraćajnice, da time nisu ugrozili bruto domaći proizvod ove države. 
	Još na kraju da kažem, dužan sam i u obavezi da kažem – nije bitno koliko ima godina u vašem životu, već koliko života ima u vašim godinama. Hvala.
	PREDSEDNIK: Hvala vam.
	Po amandmanu, Milenko Jovanov.
	MILENKO JOVANOV: Pošto se bližimo, evo, pet sati, vreme pika gledanosti, verovatno, kako to već ide. I ovakvih provokacija će biti sve više. Dakle, ja samo molim poslanike poslaničke grupe koju vodim da se ne javljaju ni na replike ni na povrede Poslovnika, dakle pustite neka provociraju. Tema je izuzetno važna, tiče se građana Srbije i njihove dece i nikog ne interesuje šta znači „luftiguz“, ni šta znači ne znam ni ja šta, kada je ovakva tema na dnevnom redu.
	Znači, da se vratimo na tačku dnevnog reda. Ministarka je tu, odgovara na pitanja poslanicima koji predlažu amandmane i poboljšanje teksta, iz njihove vizure, i nema potrebe da se pecate na ovakve gluposti. Hvala.
	PREDSEDNIK: Hvala vam.
	Aleksandar Jovanović, po amandmanu? 
	Okej, izvolite.

	ALEKSANDAR JOVANOVIĆ: Dakle, gospođo Brnabić, vi juče ovde niste bili, tu gde ste sada. Umesto vas, ovu sednicu je vodila gospođa Raguš i održala nam lekciju kako je moguće voditi sednicu Narodne skupštine, a da ne dolazi do ovakvih situacija za koje ste vi odgovorni. Dakle, ova skupština trenutno plače za Marinom Raguš, ja ne znam gde se ona nalazi. Ja vas molim da umesto vas buduće sednice vodi vaša zamenica, jer ona to radi na način koji ne izaziva ovde ovakve situacije. Vi ste odgovorni za ovo.
	Gospodin Pavle Grbović malopre najnormalnije postavlja, govori o amandmanu, javlja se prvo Atlagić da ga proziva koliko je puta bio na sednici. Isto to je uradila juče Milica Zavetnica. Nije njihov posao da mere ovde poslanicima koliko su na sednici, nego da se bave svojim poslom.
	Dakle, Marina, vrati se. Hvala lepo.
	PREDSEDNIK: Hvala vama najlepše o lepim rečima za moju potpredsednicu, tako da, uvek cenim to.
	Idemo sada dalje.
	Na član 6. amandman su zajedno podneli narodni poslanici Poslaničke grupe Zeleno-levi front – Ne davimo Beograd.
	Natalija Stojmenović, izvolite.
	NATALIJA STOJMENOVIĆ: Hvala.
	U ovom članu menjamo ono što ja mislim da je jedan od većih problema ovog zakona, a to je što se pravo na novčanu naknadu, između ostalog, ostvaruje i potpisivanjem ugovora sa Ministarstvom.
	Ono što meni nije jasno, a ministarka i dalje nije odgovorila na moje vrlo konkretno pitanje, o kakvom ugovoru se radi, ako ona roditelje negovatelje tretira kao radnike i radnice. Je l' oni ovde potpisuju ugovor o radu, ugovor o delu, ugovor o privremeno-povremenim poslovima? O kakvom ugovoru se radi, ako oni dobijaju nadoknadu za izvršeni rad, što je ona malopre rekla? Da li u tom ugovoru postoje mehanizmi kojima oni mogu da štite svoja radnička prava, što, hajde, ne mogu mnogi građani Srbije, ali bar postoje na papiru, ili ne? Šta se dešava kada država ne poštuje ugovor? Koji je pravni lek kojim se ovi ljudi žale?
	Dakle, moje pitanje je za vas – da li roditelje negovatelje posmatrate kao radnike i radnice ili kao ljude koji pružaju negu svojoj deci zato što država nema kapaciteta da da tu negu? Znači, kada govorite da ti ljudi ne mogu da rade – ne mogu, zato što imate tri doma za smeštaj za predah gde oni mogu da odvedu decu, tri. Znači, ne postoje usluge u zajednici na koje ti roditelji mogu da se oslone. Zato ovaj zakon, i hajde da svi budemo fer sa tim, kompenzuje to što te usluge ne postoje.
	I evo, ja ću se složiti sa vama, ja isto od 2011. godine nisam ni bila punoletna, a ne politički aktivna, ali je prošla jedna decenija gde ove usluge nisu došle do tog nivoa da evo sada ne moramo na ovaj način da tim ljudima kompenzujemo negu. I sada to radimo. Ali ako to radimo, zašto ih onda diskriminišemo po drugim osnovama?
	Isto sam vas pitala – šta se dešava sa osobom koja do 60. godine je roditelj negovatelj, a penzija je od 65? Šta radi tih pet godina? Kako ih vraćate na tržište rada? Kome se žali ukoliko se ugovor ne poštuje? 
	Tako da, meni je jako drago da se vi ovde hvalite mnogim uspesima, pogotovo natalitetom, ali bih vas jednu stvar podsetila. Osim što vidim tendenciju da se kitite tuđim perjem, takođe kada se hvalite, recimo, natalitetom, setite se da ste vi ista osoba koja je rekla da je globalna agenda protiv rađanja to kako nama u Srbiji izgledaju porodilišta. 

	PREDSEDNIK: Jao, hajte stvarno. Mislim, stvarno da vas je sramota. 
	Samo da vam kažem koliko ste neozbiljni i neodgovorni, što se tiče ovog zakona. Dakle, na svaki amandman pričate istu priču. Na svaki. Vi jedan amandman niste obrazložili. 
	Samo zarad građana da pročitam. Dakle, amandman je: „U članu 6. stav 2. menja se i glasi: 'Pravo na novčanu naknadu, početak isplate, način isplate i prestanak prava utvrđuju se rešenjem centra za socijalni rad kojim se priznaje, odnosno ukida status roditelja negovatelja ili negovatelja. Ministarstvo nadležno za poslove socijalne zaštite vrši isplatu na osnovu konačnog rešenja centra za socijalni rad. Ostvarivanje i isplata prava ne mogu biti uspostavljeni zaključivanjem posebnog ugovora'. Stav 9. briše se.“
	Dakle, da li smo čuli bilo šta o ovom amandmanu? Nijednu jedinu reč. Nijednu jedinu reč. Po svakom amandmanu ista priča.
	Na član 6. amandman su zajedno podneli narodni poslanici Poslaničke grupe Narodni pokret Srbije.
	Ana Jakovljević, izvolite.
	ANA JAKOVLjEVIĆ: Poštovani građani, Narodni pokret Srbije je podneo amandman jer smatramo da iznos od 65.000 dinara će brzo biti obezvređen i mi predlažemo da se umesto tog iznosa dodeljuje prosečna zarada, bez poreza i doprinosa u Republici Srbiji.
	Pošto je ministarka u širem kontekstu govorila kada je u pitanju ovaj zakon i pominjala je i osobe sa invaliditetom, pa su mi se osobe sa invaliditetom obratile kako bih vam iznela nekoliko činjenica koje je ministarka propustila da kaže. 
	Pominjala je konkurs koji je raspisan za saveze i udruženja, za koji je opredeljeno 500 miliona dinara, ali je zaboravila da kaže da je uslov da udruženja dobiju projekat da projekat mora da bude povezan sa EKSPO-m. Tako je, od 38 saveza, 22 dobilo novac u iznosu od 235 miliona dinara, dok je od 70 udruženja takođe 22 od oko 100 miliona dinara dobilo. Međutim, ono što je vrlo interesantno i što kažu da su se tu, kada je tu kriterijum bio ko je podoban, da se zapravo pratilo koja udruženja su deklarisana kao blokaderska, a koja ne. Takođe...
	(Predsednik: Molim vas, po članu 106, morate da pričate o amandmanu.)
	Govorim o širem kontekstu ono što je pričala ministarka. 
	(Predsednik: Nema šireg konteksta, posebno za ovaj zakon nema šireg konteksta.)
	Apsolutno ima.
	Molim vas, predsedavajuća, govorim o širem kontekstu i onome što je ministarka dva dana ovde govorila. 

	Znači, pominjala je i kamper „Zvuci srca“, koja isto ova udruženja sumnjaju da će se ako zloupotrebljavati tokom izborne kampanje, jer je mnogo važnije, ne da im se dele paketi, nego da im sde omogući uslov za dostojanstven život. Ja samo moram da vas podsetim da ne postoji ginekološki sto koji je dostupan ženama sa invaliditetom nigde u Beogradu. 
	Takođe, pola gradova u Srbiji nema personalne asistente, a grade se kompleksi koji ne ispunjavaju zakon o planiranju izgradnji zato što nisu kompleksi pristupačni osobama sa invaliditetom. O javnom prevozu da ne govorim. Takođe, pristupačni bazeni, postoji pristupačan bazen i ja znam lično ljude koji su se…
	PREDSEDNIK: Hvala vam.
	Član 106. oduzimam reč, ovo je suviše važna tema da biste pričali o čemu god želite. 
	Na član 6. amandman je podnela narodni poslanik Sanja Milošević.
	Reč ima narodni poslanik Sanja Milošević.
	Izvolite.
	SANjA MILOŠEVIĆ: Zahvaljujem predsedavajuća.
	Dakle, podnela sam amandman na član 6. koji glasi ovako: roditelj-negovatelj, u jednoj roditeljskoj porodici koji samostalno živi sa dvoje ili više dece, odnosno osoba iz člana 2. ovog zakona i koji samostalno pruža negu i pomoć, pripada novčana u visini od 150% novčane utvrđene ovim zakonom. 
	Da bih mogla da napravim jasnu diskrapancu između ovog amandmana i njemu sličnih koji su podneli narodni poslanici iz opozicije. Ja ću to uraditi na sledeći način, dakle, jedna deduktivna metodologičkog zaključivanja. Znači, ovako, zakon je odlično koncipiran u smislu, u porodici sa dvoje ili više lica iz stava 2. i 3. ovog člana, odnosno 2. člana zakona, pravo na status roditelj-negovatelj mogu ostvariti oba roditelja. To je odlično. U slučaju, ukoliko u jednoj roditeljskoj porodici ima dvoje ili više lica iz stava 2. i 3. člana ovog zakona, pravo na status negovatelja može da ostvari i član porodice iz člana 2. ovog člana zakona, a taj član kaže da žive u zajedničkom domaćinstvu sa licima koji pružaju pomoć i negu. 
	Dakle, moj amandman se odnosi isključivo na jednoroditeljske porodice koje žive, odnosno roditelj koji živi sam sa dvoje ili više dece, dakle u tom domaćinstvu ne žive nijedna druga osoba koja bi mogla dodatno da pomogne što bi značilo prihvatanjem ovog amandmana taj roditelj bi imao 150% novčane naknade od one koja je propisana ovim zakonom. 
	Na sednici Odbora kada sam govorila o ovome, savetnik ministarke je rekao da je ovo dobar amandman koji ima potencijal, pa u skladu sa tim ja se nadam da ćemo u danu za glasanje i biti usvojen. Hvala vam.
	PREDSEDNIK: Hvala vam.
	Na član 7. amandman su zajedno podneli narodni poslanici poslaničke grupe Pokret slobodnih građana  – SDA – PDD.
	Reč ima narodni poslanik Ahmedin Škrijelj.
	Izvolite.
	AHMEDIN ŠKRIJELj: Zahvaljuje predsedavajuća.
	Dakle, ovaj naš amandman ima dva jednako važna dela. Prvi je socijalno osiguranje. Roditelj-negovatelj i negovatelj treba da imaju pio i obavezno zdravstveno osiguranje i ako lice istovremeno radi nepuno radno vreme, doprinosi i po osnovu naknade i koordinira se sa osiguranje po osnovu rada, kako ne bi nastale rupe u zaštiti i neracionalnom dupliranju. 

	Kod penzionera koji je već osiguran po osnovu penzije, nema smisla ponovo plaćati iste pio i zdravstvene doprinose, za to što prima umanjenu naknadu, negovatelja. Drugi deo amandmana odnosi se na tržište rada. Čovek koji 10 ili 15 godina, pruža intenzivnu negu, često izgubi radni kontinuitet, znanja i kontakt sa tržištem. Zato tražimo da nezaposleni negovatelj, kao i lice kojem je status prestao posle dugog perioda nege, bude prepoznato kao teže zapošljivo lice i to znači prioritet u stručnom usavršavanju, prekvalifikacijama, podsticajima, za nepuno radno vreme, fleksibilnim oblicima rada i rada na daljinu.
	Nacionalna služba treba da napravi individualni plan zapošljavanja, koje uzima u obzir vreme provedeno van tržišta, i obaveze nege. Država ne sme čoveku godinama plaćati da bude van zaposlenosti, onda kada nega prestane, da kaže, e sada se snalaziš sam. Hvala.
	PREDSEDNIK: Na član 7. amandman su zajedno podneli narodni poslanici poslaničke grupe Zeleno levi front i Ne davimo Beograd.
	NATALIJA STOJMENOVIĆ: Samo da kažem predsedavajuća i prošli put sam pričala po amandmanu, pitala sam se, moj predlog je bio da treba da se izdaje rešenje, a ne ugovor, ali pošto odgovore i dalje ne dobijamo, o tome da li se roditelji i negovatelji vide kao radnici radnici, ili kao osobe koje pružaju negu. Ako su kao osobe koje pružaju negu, kako ih ja vidim, onda ne vidim razlog da se ne usvoji amandman koji predlažem za član 7. da roditelj negovatelj, i negovatelj, imaju pravo na podršku radi očuvanja zdravlja, socijalne uključenosti i sposobnosti za pružanje dugotrajne nege. Ta podrška treba da uključuje predah smeštaja za dete ili osobe sa invaliditetom koja trenutno postoji u tri grada, samo da kažem.
	Privremenu zamensku negu, psiho socijalnu podršku, savetovanje, obuku za pružanje nege i dostupne informacije o pravima i uslugama u zajednici. Kao što sam i malopre rekla, na žalost, ovaj zakon kompenzuje da mi nemamo dovoljno razvijene usluge socijalne zaštite u zajednici, pogotovo ove koje sam ovde navela i kada bi roditelji negovatelji, koristili bi možda donosili drugačije zakone, tako da je ovaj zakon u svakom momentu potreban, ali ovaj zakon mora da prepoznaje da ako rešavamo prava roditelja i negovatelja, i na njih se koncentrišemo da je i njima potrebna podrška, osim što je, rekla bih da je potrebna podrška i nakon 65. godine, jer i tada obavljaju, ako vi smatrate rad, neku negu za koju sada neće dobijati pravednu kompenzaciju, nego će dobijati nešto iznad minimalne penzije, a obavljaće rad, onda moraju da imaju i mora zakon da prepozna da je njima neophodna podrška, da bismo podršku razvijali, da ne bismo konstantno ostajali na tome, da sada novčanim isplatama roditelje negovatelje pokušavamo da pretvorimo u jeftinu zamenu za ceo sistem.
	PREDSEDNIK: Na član 8. amandman je podneo narodni poslanik Marijan Rističević. Ne želite reč, ne.
	Na član 8. amandman su zajedno podneli narodni poslanici poslaničke grupe Pokret slobodnih građana i SDA i PDD.
	AHMEDIN ŠKRIJELj: Dakle, ovim amandmanom smo obradili pitanje rokova od trenutka podnošenja zahteva iz službenih evidencija. Vladin rok od 15 dana počinje tek od kompletiranja dokumentacije, ali u zakonu nije propisan jasan rok u kome organ mora reći da li je dokumentacija kompletna. Tako rok formalno postoji, a praktično može mesecima da ne počne. Mi smo amandmanom predložili rok od 30 dana, od dana podnošenja zahteva, a ako zahtev nije potpun, centar za socijalni rad mora u roku od 5 radnih dana, precizno navesti šta nedostaje i dati odgovarajući rok za dopunu dokumentacije, podatke koje država već vodi u službenim evidencijama mora sama pribaviti.

	Roditelj koji svakodnevno pruža intenzivnu negu, ne treba da bude kurir između dve državne institucije.
	PREDSEDNIK: Na član 8. amandman sa ispravkom podneo je narodni poslanik Đorđe Komlenski.
	Nije tu.
	Na član 9. amandman su zajedno podneli narodni poslanici poslaničke grupe Zeleno levi front i Ne davimo Beograd.
	Natalija, izvolite.
	NATALIJA STOJMENOVIĆ: U članu 9. je u dosadašnjem predlogu zakona definisano da zapravo roditelj negovatelj, ukoliko dođe do promena nekih podataka, kao što su promena prebivališta ili boravišta, zasnivanja radnog odnos i drugo radno angažovanje i sticanje penzija i druge činjenice koje bi ostvarivale prava po osnovu roditelj negovatelj, da to u roku od 15 dana roditelj negovatelj treba i da prijavi.
	Meni stvarno nije jasno zašto postoji razlog za ovakvo rešenje, kada sve ove podatke, koje ovde navodite da sam treba da prijavi roditelj negovatelj, državni organi već imaju na svom raspolaganju i po službenoj evidenciji. Još jedno pitanje postavljam ministarki i molila bih je da me sasluša jer do sada ni na jedno pitanje ni odgovora nije bilo i dosta su mi konkretna pitanja, da li ćete roditelje negovatelje voditi po SOZI sistemu ili po sistemu socijalne karte, jer ako ih vodite po sistemu socijalne karte, sve ove podatke već imate po službenoj evidenciji i već ih državni organi pribavljaju, ali ako ih vodite po sistemu socijalne karte, ja ću vas podsetiti da je taj sistem već izbacio 60 hiljada ljudi od primanja novčane socijalne pomoći zbog male promene u prihodima od 10  dinara, pa me isto zanima kako neće i ove ljude izbaciti? Hvala.
	PREDSEDNIK: Na član 10. amandman su zajedno podneli narodni poslanici poslaničke grupe Zeleno levi front, Ne davimo Beograd. Izvolite, Natalija.

	NATALIJA STOJMENOVIĆ: Hvala.
	U članu 10. ono što ste vi bili u pravu kada ste rekli – dominantnost je u ovom zakonu, tj. bavimo se roditeljima-negovateljima, ali i u prethodnim članovima prosto kada se govori o tome da se sprovodi evaluacija, tj. da se sprovodi procena radi pružanja potpune nege. 
	Ono što smo mi predlagali u prethodnim amandmanima jeste da to radi multidisciplinarni tim koji holistički može da sagleda slučaj i da jasno vidi po biopsihosocijalnom modelu, da sagleda stvarno funkcionisanje i potrebe za podrškom, a ne samo preko medicinske dijagnoze. 
	Ono što ovde mislim da je jako bitno jeste da osoba koja je predmet nege, dete ili osoba sa invaliditetom, mora da ima mogućnost da na neki način evaluira onu negu koju dobija. 
	Evaluacija zadovoljstva dece i osoba sa invaliditetom treba da bude precizno definisana Pravilnikom o monitoringu i evaluaciji korisnika instituta roditelj-negovatelj, a u cilju očuvanja kvaliteta života i dostojanstva osobe sa invaliditetom, kao i u skladu sa procenom najboljeg interesa osobe sa invaliditetom. 
	Dakle, postojeći član 10. trenutno celu kontrolu svodi na administrativne uslove, a ne na ono zašto se ovaj zakon donosi, a to je da roditelj brine o svom detetu i da je zapravo nega takođe predmet ove brige. Zato zakon mora da omogući stvarnu kontrolu kvaliteta i zaštitu od nasilja, zanemarivanja, prinude i zloupotrebe. 
	Ja sam na odboru dobila argumentaciju od strane člana ministarstva da je ovo pokriveno mnogim drugim zakonima. Ne vidim zašto ovaj zakon ne bi to bliže i jasnije uredio, a i dalje. Mislim, drugim zakonima je takođe predviđeno da ako imate veće prihode budete isključeni iz sistema primanja novčane socijalne pomoći. 
	Još  uvek nismo dobili odgovor da li ministarki treba da verujemo na reč ili će se ti zakoni menjati.
	PREDSEDNIK: Svakako, kao što ste videli u prvom delu, ministarka prikuplja pitanja i onda vam daje odgovor na sve to. Pričala je preko 20 minuta, tako da je dala sve odgovore. Verujem da će tako i ovaj put.
	Na član 10. amandman su zajedno podneli narodni poslanici poslaničke grupe Pokret slobodnih građana – SDA – PDD.	
	Reč ima narodni poslanik Ahmedin Škrijelj.
	AHMEDIN ŠKRIJELj: Zahvaljujem.
	Automatsko mesečno ukrštanje elektronskih evidencija može biti korisno  za kontrolu zakonitosti  isplata, ali ne može i ne sme zameniti upravni postupak, niti pravo  korisnika da se izjasni o činjenicama. Greške, neažurni podaci ili pogrešno povezane evidencije ne smeju dovesti do trenutnog prekida ove vrste naknade. 
	Amandman uvodi prethodno obaveštavanje, pravo na izjašnjenje i zabranu obustave do konačne odluke, osim kada je prestanak prava nesporan zbog smrti. 
	Ovim našim amandmanom se jača pravna sigurnost, procesne garancije bez ukidanja redovne kontrole ispunjenosti i uslova. 
	Hvala.
	PREDSEDNIK: Hvala vam.
	Na član 11. amandman su zajedno podneli narodni poslanici poslaničke grupe Srbija centar – SRCE.
	Reč ima Tatjana Marković Topalović.

	TATJANA MARKOVIĆ TOPALOVIĆ: Zahvaljujem
	Član 11. Mi smo se potrudili da korigujemo tri tačke. Tačku 8, tačku 9. i tačku 10. 
	Tačka 8.  Mi smatramo da ne sme da prestane status roditelju-negovatelju kada zasnuje radni odnos, odnosno, radno se angažuje po bilo kom osnovu.
	Tačka 9. Tražili smo da pravo na status roditelja-negovatelja ne prestane kada roditelj negovatelj ostvari pravo na penziju. 
	Tačka 10. Ne sme da dođe do prestanka statusa roditelja-negovatelja kada roditelj-negovatelj navrši 65 godina života. 
	Ovaj status se ne sme vezivati za roditelja i njegove godine i penziju. Penziju može da stekne i pre 65. godine. 
	Sama ministarka se izjasnila da će roditelji dobiti naknadu od 65.000 dinara. Takođe se izjasnila da oni rade jedan težak i tegoban posao koji traje 24 sata dnevno. Na mesečnom nivou kada pomnožite 24 sa 30 dobijete 720 sati, podelite 65.000 dinara sa 720 sati roditelj ima naknadu od 90,28 dinara za svaki sat. To ste mu dali. To je matematika.
	Da vam kažem – imala sam kao profesor priliku nekoliko puta da mi u odeljenju sedi dete koje je imalo mentalne teškoće. Takva je situacija bila da nije imao ni ličnog pratioca, nego je dolazila tetka ili deda i ono sa čim se susretala kao profesor, a verujem ako ovde ima profesora, a znate da postoji inkluzija, IOP, odnosno Individualni obrazovni plan 2, mnogi ste se sreli sa tim. To su toliko teške, delikatne i tegobne situacije da sve ovo što radimo danas je malo za te ljude koji neće biti prepoznati. Znači, ovih 3.270 dece, ova deca neće biti prepoznata. 
	Ponovo ću se referisati na Poverenika za zaštitu ravnopravnosti kojeg je izabrala Narodna skupština. Znači, on je vaš izbor, Milan Antonijević. U poslednjem delu svog zapisao od 10 kucanih strana on kaže – Poverenik podseća da formalno neutralna zakonska rešenja u praksi mogu proizvesti nesrazmerno nepovoljne posledice po pojedine grupe lica, i to na osnovu više ličnih svojstava, te je neophodno da sva ograničenja budu zasnovana na objektivnim i opravdanim razlozima, da budu nužna i srazmerna legitimnom cilju koji se želi postići. U suprotnom postoji rizik da ovakva rešenja dovedu do diskriminacije, produbljivanja postojećih društvenih nejednakosti i dodatnog isključivanja roditelja-negovatelja iz društvenog i ekonomskog života. 
	Poverenik preporučuje predlagaču Nacrta zakona da na osnovu svega navedenog preispita predložena zakonska rešenja i usvoji sugestije Poverenika. Poverenik za zaštitu ravnopravnosti, Milan Antonijević, 22. maj. Izbor Narodne skupštine. 
	Ponovo pitam ministarku zašto se oglušila i zašto je ovakav zakon uopšte uvela u proceduru? 
	Hvala. 
	PREDSEDNIK: Hvala vam.
	Ja sam sigurna da ćete dobiti odgovor, ali svaki put kad kažete „ponovo pitam“ znači da ne govorite o tom amandmanu, nego se ponavljate za nešto što ste ranije rekli. 
	Ali, iskreno, zaista iskreno moram da vam kažem da mi je drago što ste zadovoljni Poverenikom, zato što se sećam sednice kada smo birali Poverenika kad vam je taj Poverenik, odnosno kandidat tada, bio najgori na svetu. Tako da mi je drago da ste sada zadovoljni Poverenikom koga smo izabrali kao Narodna skupština, ne zahvaljujući vašim glasovima. 

	Na član 11. amandman je podnela narodni poslanik Irena Živković. (Nije tu.)
	Na član 11. amandman su zajedno podneli narodni poslanici poslaničke grupe Pokret slobodnih građana – SDA – PDD. 
	Reč ima Pavle Grbović.
	Izvolite. 
	PAVLE GRBOVIĆ: Zahvaljujem.
	Dakle, ovim amandmanom u početku usklađujemo razloge prestanka sa izmenama koje smo prethodno predložili koje se tiču prava na status lica starijih od 65 godina i lica koja su radno angažovana. A, sa druge strane, u drugom delu ovih amandmana dakle, na jedan širi način ostavljamo razloge za prestanak ovog prava, pa se tako, recimo, prestanak prava zbog nesposobnosti vezuje za trajno, a ne za privremenu sprečenost. Razlog koji se tiče nepružanja nege se vezuje za teško ili neopravdano i ponovljeno propuštanje koje ugrožava korisnika i za koje smatramo da mora da bude utvrđeno u postupku u kome se licu roditelju, odnosno negovatelju omogućava pravo na izjašnjenje.
	PREDSEDNIK: Hvala vam.
	Na član 11. amandman su zajedno podneli narodni poslanici poslaničke grupe Stranke slobode i pravde. 
	Reč ima Tatjana Pašić.
	Izvolite. 
	TATJANA PAŠIĆ: Hvala. 
	Amandman je na član 11 – tačke 8. do 10. brišu se.
	Ovim amandmanom ukida se diskriminacija roditelja koji su zaposleni, koji su penzioneri ili stariji od 65 godina kojima po ovom zakonu prestaje pravo na status roditelj-negovatelj i negovatelj. 
	Status mora da prati potrebu za negom, jer nega ne prestaje bez obzira na to da li je roditelj	 zaposlen, penzioner ili napunio 65 godina. 
	Pozivam vas da usvojite ovaj i ostale amandmane Stranke slobode i pravde i omogućite da zakonom budu obuhvaćena sva deca sa smetnjama koja imaju pravo na tuđu negu i pomoć i svi roditelji koji o njima neprestano brinu. 
	Za ovakvo rešenje potrebno je oko 250 miliona evra godišnje. Znamo da Nacionalni stadion koji nikome ne treba košta milijardu evra, a za taj novac bi svi roditelji-negovatelji imali naknadu pune četiri godine.

	Srbija kroz korupciju godišnje izgubi najmanje dve milijarde evra, što znači da se za samo jednu godinu ukrade osam godina isplate naknada za 50.000 roditelja negovatelja. 
	Kada biste mogli da se uzdržite od krađe i korupcije bar 45 dana, evo recimo od danas pa do početka septembra obezbedili biste dovoljno novca za celu sledeću godinu za 50.000 roditelja negovatelja, a ne samo za njih 3.270 koliko predviđate i time brišete preko 90% porodica kojima je podrška neophodna. Eto, i to smo vam rešili. 
	Poštovane kolege narodni poslanici, molim vas da prihvatite naše amandmane, jer jedino tako ćemo biti sigurni da smo uradili veliku stvar i da će ovaj zakon ispuniti svoju svrhu i smisao i biti prava, konkretna podrška države svim porodicama i roditeljima koji ovaj zakon zaslužuju i traže ga i čekaju više od 13 godina. Ako ipak ne prihvatite naše amandmane, mi ćemo nastaviti da se borimo i predlažemo izmene vašeg zakona sve dok svi roditelji ne ostvare pravo na status roditelj negovatelj i negovatelj jer to pravo im pripada. 
	PREDSEDNIK: Na član 11. amandman su zajedno podneli narodni poslanici poslaničke grupe Zeleno levi front – Ne davimo Beograd. 
	Reč ima Natalija Stojmenović.
	NATALIJA STOJMENOVIĆ: Hvala predsedavajuća.
	Samo da bude jasno, nakon što je ministarka rekla da je ovaj roditelj negovatelj status ekvivalentan radnom odnosu, svi smo postavili pitanje oko nelogičnosti i stoga ona je nakon toga pričala o 2011. godini i rezultatima, pa možda zato kolege ponavljaju pitanja.
	U članu 11. ono što mislimo da je sve vreme jedan od problema ovog zakona, a to je da roditelje negovatelje pretvara u jeftinu zamenu za sistem i još im zabranjuje da rade i zato smatramo da roditelji negovatelji imaju pravo da se radno angažuju u obimu koji onemogućava, tj. da mogu uvek da zasnuju radni odnos, osim u obimu koji onemogućava neposredno, kontinuirano i u pretežnom obimu pružanje pomoći i nege detetu ili osobi iz člana 2. ovog zakona. 
	Dakle, zabrana rada roditeljima negovateljima i sami tim izvlačenje zaključka  da je ugovor koji oni potpisuju sa Ministarstvom koje je definisano u ovom zakonu od 65.000 dinara koje će dobiti ekvivalentan radnom odnosu postavlja pitanje kako se štite njihova radnička prava pošto na to imaju ustavno pravo svi građani Republike Srbije, šta radimo pošto po ovom osnovu oni ostvaruju i penziju, šta radimo sa osobom koja prima isplatu roditelj negovatelj do 60. godine, a do 65, kada je granica za izlazak u penziju, onda mora da se vrati na tržište rada gde nije bio sve vreme.
	Dakle, ako je ovaj zakon ekvivalentan radnom odnosu, to znači da roditelj negovatelj zasniva radni odnos sa državom zato što država ne može da pruži bolju negu detetu. Gde je pravo roditelja negovatelja na odmor, na predah? Da li svako i u Vranju i u Subotici i u Beogradu ima razvijene usluge u zajednici na koje ovi ljudi mogu da se oslone i na koji način se štite njihova radna prava, osim što im se da 65.000 dinara i kaže im se da su radnici i radnice za državu koja nema drugi način da pruži negu ovim ljudima? Hvala.
	PREDSEDNIK: Na član 11. amandman je podnela narodni poslanik Sanja Milošević. 
	Niko se ne javlja za reč.
	Na član 12. amandman je podneo narodni poslanik Marijan Rističević.
	Niko se ne javlja za reč. 
	Na član 12. amandman su zajedno podneli narodni poslanici poslaničke grupe Zeleno levi front – Ne davimo Beograd. 

	Reč ima Natalija Stojmenović. 
	Izvolite.
	NATALIJA STOJMENOVIĆ: U članu 12. slično je onome što sam malopre govorila i u članu 10. 
	Dakle, ako ministarka stoji pri tome da je ovo zasnivanje radnog odnosa, onda na neki način mora da se procenjuje i nega koju dete ili osoba sa invaliditetom dobija. Lekarska komora procenjuje samo da li je nega potrebna, ali ne i kvalitet nege. Da li je ovde roditelj negovatelj uposlenik Ministarstva ili deteta? 
	U svakom slučaju, moraju onda na neki način, kada već u ovom radnom odnosu očigledno ne štitite prava roditelja negovatelja, da se zaštite prava deteta. Dakle, dete mora da ima pravo da pokrene postupak za prestanak ili preispitivanje prava na status roditelja negovatelja i negovatelja i prava koja iz tog statusa proizilaze mogu pokrenuti roditelj negovatelj i negovatelj, dete ili osoba sa invaliditetom kojoj se pruža pomoć i nega, kao i nadležni Centar za socijalni rad po službenoj dužnosti. 
	Dakle, dete  i osoba sa invaliditetom su neposredno pogođeni odlukom o tome ko im pruža negu i moraju da se pitaju, to jest moraju da imaju pravo da se pitaju i da zatraže preispitivanje ili prestanak statusa.
	Dakle, ja mislim da je najbitnije da nam, na kraju, da bismo mogli da znamo zašto su odbijeni naši amandmani, a svi amandmani su odbijeni, da razumemo da li roditelj negovatelj u sklapanju radnog odnosa sklapa radni odnos sa Ministarstvom, onda je uposlenik Ministarstva, jer Ministarstvo, tj. država ne može da pruži bolju negu detetu ili osobi sa invaliditetom ili sklapa radni odnos sa detetom ili osobom sa invaliditetom kojem pruža negu.
	Ukoliko je ovo ekvivalentu radog odnosa, kako će se štititi prava osobe koja pruža negu, koji je pravni lek da se žali na ugovor koji potpisuje sa Ministarstvom ukoliko ministarstvo ne ostvaruje to, na šta imaju pravo svi građani Republike Srbije i na kraju, šta se dešava sa onim ljudima kojim ste vi počeli izlaganje zašto je ovaj zakon bitan, koji nakon 65. godine pružaju negu jer njihov radni odnos prestaje?. Ako se radni odnos zasniva na nezi, na osnovu čega nakon 65. godine ta nega manje vredi? 
	PREDSEDNIK: Hvala. 
	Na član 12. amandman su zajedno podneli narodni poslanici poslaničke grupe Pokret slobodnih građana - SDA-PDD. 
	Reč ima Ahmedin Škrijelj. 
	AHMEDNIN ŠKRIJELj: Zahvaljujem. 
	Mi smo predložili da se u članu 12. doda osam novih stavova. Jedan od stavova koje smo predložili da se dodaju u zakonu glasi: "Centar za socijalni rad dužan je da u roku od 15 dana od saznanja za okolnosti iz stava 1. ovog člana utvrdi plan dugoročne podrške koji može obuhvatiti priznavanje statusa drugom licu, koje faktički pruža negu, pomoć u kući, predah, smeštaj, personalnu asistenciju, drugu uslugu zajednici ili drugi odgovarajući oblik podrške". 
	Ovde bih se zadržao na ove dve stvari - na drugu uslugu zajednici ili drugi odgovarajući oblik podrške. Ovo možda najbolje pokazuje zašto je ovim zakonom trebalo ići malo šire i da utvrđivanje statusa i naknade da sami po sebi nisu dovoljni, a kao primer za to pomenuću problem za stomatološko zbrinjavanje lica sa invaliditetom. 
	U Novom Pazaru je jula 2021. godine sprovedena peticija koju je potpisalo više od 5.000 ljudi da se obezbedi stomatološko zbrinjavanje lica sa invaliditetom. Skupština grada Novog Pazara je septembra 2022. godine prihvatila tu inicijativu, ali prošlo je skoro četiri godine i ona nije realizovana. 

38/3	GDMP

	Podsetiću vas da zbrinjavanje lica sa invaliditetom je moguće jedino na Stomatološkom fakultetu u Beogradu. Dakle, gotovo nijedna zdravstvena ustanova na teritoriji Republike Srbije ne može da pruži tu vrstu usluge. Možda za ovo rešenje nije potrebno menjati zakon, ali je potrebno uspostaviti saradnju između sistema zdravstva i sistema socijalne zaštite kako bi se ovaj problem rešio. On je u Novom Pazaru izuzetno izražen i samo ću vam reći da ta deca moraju da prime anesteziju i u slučaju da imaju temperaturu ili bilo šta drugo, ta vrsta intervencije ne može da se sprovede. Ljudi putuju po 300 kilometara u jednom pravcu sa rizikom da  intervencija ne može da se pruži i onda se vraćaju kući, a problem kod te dece ostaje. Zato apelujem na ministarku da u saradnji sa svojim kolegama pokuša da reši taj problem ne samo u Novom Pazaru, već i u ostalim opštinama i lokalnim samoupravama u Republici Srbiji. Hvala. 
	PREDSEDNIK: Na član 13. amandman su zajedno podneli narodni poslanici poslaničke grupe Pokret slobodnih građana – SDA – PDD. 
	Reč ima Pavle Grobvić. 
	Izvolite. 

	PAVLE GRBOVIĆ: Zahvaljujem, predsedavajuća. 
	Jedan više tehnički amandman. Obrazložiću istovremeno ovaj i poslednji amandman na zakon koji imamo.
	Dakle, u ovom amandmanu tražimo od nadležnog ministarstva da najkasnije do 31. marta naredne godine, pa kasnije na godišnjem nivou, objavljuje izveštaje o primeni ovog zakona za prethodnu godinu. Obrazloženje koje smo dobili od Vlade da postoje druge institucije koje se bave prikupljanjem statističkih podataka prosto ne smatram toliko relevantnim. Smatram da bi bilo veoma značajno da o efektima ovog zakona raspravljamo u Narodnoj skupštini i da to ne iziskuje nikakve posebne napore ni nadležnom ministarstvu, još manje da iziskuje finansijske troškove.
	Samo za kraj. Poslednji amandman kojim dopunjavamo prelazne i završne odredbe, kojim samo preciziramo da ovaj zakon stupa na snagu osmog dana od dana objavljivanja, da se primenjuje od 1. oktobra, kojim preciziramo da bi se izbegli nepotrebni administrativni tereti i zagušenje sistema. Dakle, od momenta stupanja na snagu ovog zakona da ljudi mogu da počnu da podnose prijave i da eventualno ne usvajanje, odnosno ne donošenjem podzakonskih akata ne može kasnije negativno da utiče niti na prava, niti na obim prava koji ti ljudi dobijaju na osnovu ovog zakona, već da se i pre donošenja podzakonskih akata, ukoliko za tim bude bilo potrebe, neposredno primenjuju norme ovog zakona. Tako da ne vidim kako je relevantno ovo obrazloženje koje smo dobili od Vlade. Jeste da je u Predlogu zakona to pravno-tehnički bolje regulisano kada nije regulisano nikako.
	PREDSEDNIK: Hvala vama.
	Na član 14. amandman su zajedno podneli narodni poslanici iste poslaničke grupe PSG–SDA–PDD.
	Da li želite reč?
	Hvala vam.
	Dajem reč ministru Milici Đurđević Stamenkovski, da odgovori, na kraju krajeva, na sva ova pitanja. 
	Izvolite.
	MILICA ĐURĐEVIĆ STAMENKOVSKI: Zahvaljujem.
	Pre svega, poštovani narodni poslanici, hvala vam svima na amandmanima, na predlozima, na kritikama, na sugestijama. Hvala na značaju koji ste pružili ovoj temi i sama činjenica da je diskusija bila ovakva govori da ovo jeste istorijski zakon. Verujem da ćete koliko sutra u danu za glasanje doneti odluku i prema svojoj savesti, ali i prema našoj dužnosti da stvaramo društvo jednakosti i solidarnosti. 
	Potrudiću se da odgovorim na ona pitanja koja su više puta ponovljena, mada smatram da sam u prethodnom izlaganju bila dovoljno konkretna, ali ukoliko je nešto ostalo nejasno i ukoliko nešto i ostane nejasno nakon ovog izlaganja, uvek možete uputiti dodatna pitanja ministarstvu, kabinetu i drugim instancama.
	Naime, ugovor koji se potpisuje važan je zato što on konkretnije precizira vremenske okvire za isplatu i daje osnov za poreze i doprinose. Ugovor ni na koji način neće preispitivati samo rešenje centara za socijalni rad, niti uvoditi nove kriterijume koji mogu da dovedu do toga da roditelj izgubi pravo koje mu je rešenjem zagarantovano.
	Samo odnos koji se zasniva jeste institucionalna supstitucija za radni odnos, jer je reč o ljudima koji nisu mogli biti prisutni na tržištu rada. Nažalost, kako god vam to delovalo, a verujte mi da je tako jer sam za godinu dana obišla 186 porodica u Srbiji koji imaju sličnu situaciju u svojim domaćinstvima – slovom i

brojem 186 – postoje deca koja ne mogu da borave u dnevnom boravku. Jednostavno su u toliko lošem stanju da je tako nešto nemoguće i nema te usluge koja može da zameni roditelja u tim okolnostima.
	Roditelji čija deca mogu da provedu vreme u dnevnom boravku, koriste ga verujući da je to najbolje vreme za njihovu decu, jer tu kroz različite edukacije, rad sa stručnim licima, oni razvijaju svoje veštine, svoju motoriku i sve ono drugo što je značajno za njihovo odrastanje. Ali da budemo potpuno jasni, postoje deca koja ne mogu da ustanu iz kreveta, koja nisu prisutna uopšte, ni na jedan način. Tu usluge u zajednici bukvalno ne znače ništa. Ja sa sa takvim majkama razgovarala. Ona je rekla – taman da otvorite dnevni boravak bilo gde, moje dete tamo ne može da boravi.
	Razvijamo usluge u zajednici i sve ih je više. Od sledeće nedelje izmenom Pravilnika, podvlačim, nove dve usluge ćemo uvesti – inkluzivnog asistenta i zajednicu stanovanja. 
	To nam je važno zbog dugoročne sigurnosti roditelja. Najveći njihov strah je šta će biti s mojom decom kad mene ne bude bilo. Na tome moramo da radimo. Nije ovo nikakva zamena, niti mi kažemo roditeljima mi ćemo da vas platimo jer mi ne možemo da brinemo o vašoj deci. Nikada država ne može da zameni roditelja. Ni jedna ustanova, ni jedna usluga, ma ni jedan asistent. Ne postoji ništa što može da zameni roditelja. Na ovaj način mi ne dovodimo ni jednog časa u pitanje potrebu da nega postoji i to se konstatuje, ponavljam, primanjem tuđe nege i pomoći koje će dete ostvarivati, odnosno osoba, bez obzira na status roditelja negovatelja. Mi ne suspendujemo bilo koje pravo, ni jedno jedino. Deca koja su koristila uslugu dnevnog boravka nastaviće da je koriste.
	Ako tvrdite da roditelji ne rade zbog toga što nema dovoljno dnevnih boravaka i da su zbog toga kod kuće, onda kako možemo da objasnimo da postoje roditelji koji su nezaposleni u sredinama gde je dnevni boravak u potpunosti dostupan. Znači, ne radi se o tome da je nedostatak usluge njih opredelio da oni ne rade. Postoje ljudi koji nemaju srodnike u svom okruženju, nemaju bake i deke. Postoje samohrani roditelji koje smo posebno tretirali u ovom zakonu. Postoje roditelji koji imaju dvoje ili više bolesne dečice koje smo, takođe, posebno tretirali zakonom, dajući mogućnost i drugom roditelju ili srodniku po pravoj ili bočnoj liniji da preuzme tu ulogu. 
	Da li je sve ono što smo u zakonu napisali dobro za porodice? Jeste. Da li smo izostavili možda još nešto? Sasvim sigurno. Sasvim sigurno da jesmo. Mi sada otvaramo gomilu pitanja kao što je stomatološko zbrinjavanje osoba sa invaliditetom, zadiremo na polje zdravstva i vi tek onda shvatate koliko je ovo jedna široka i ozbiljna tema kojom moramo da se bavimo svi, posvećeno i predano. 
	Govorila sam o pravima koje imaju zaposleni roditelji sa željom da pokažem da su oni dosada ostvarivali prava, a posebno od 2019. godine izmenama Zakona o zdravstvenom osiguranju. I to je pohvalno, i to je važno, jer smo tada unapredili njihov položaj. Sada ovim zakonom štitimo nezaposlene roditelje, nikome ne uskraćujući pravo na rad nego dajući im pravo izbora. 
	Kakvi će biti efekti primene zakona? O tome ćemo razgovarati nakon što njegova primena počne, 1. oktobra, kada budemo videli koliki će se broj roditelja prijaviti. Na osnovu onoga što su informacije kojima mi raspolažemo, sasvim sigurno, nemali broj roditelja će koristiti prava koja pruža ovaj zakon. 
	Dosada je postojala tuđa nega i pomoć i ona nastavlja da postoji. Dosada su postojala socijalna davanja i oni će nastaviti da postoje, jer ova naknada neće ulaziti u bilo kakav imovinski cenzus kada je u pitanju korišćenje drugih socijalnih davanja. Isto kao što ne ulazi tuđa nega i pomoć, pod istim uslovima. Dosada su postojale različite usluge u zajednici i one će nastaviti da postoje, tako što ćemo ih nadograđivati i unapređivati. 
39/3	TĐ/CG

	Ali od sutra, od 10 ujutru, kada se budete ponovo skupili, kada budete o ovome vi odlučivali u ime svih tih roditelja, postojaće i pravo roditelja negovatelja za mnoge porodice će ovo omogućiti sigurnost, osiguranje, izvesnost, pa i bolji materijalni položaj, ali ovo rešenje nismo sveli isključivo na materijalni položaj, nego na sabiranje staža i stvaranje većeg stepena sigurnosti za sve te porodice. Za te roditelje biće od velikog značaj što će većina njih prvi put imati zdravstvenu knjižicu, i to nije mala stvar. 
40/1	AL/VZ		17.40 – 17.45

	I ne treba nikoga ovde da prebrojavamo, niti da govorimo o tome da je ovaj zakon beznačajan, jer, vidite, ovaj zakon ima efekte tri i po milijardi dinara. Ovaj zakon. Neću da se osvrćem na ono na koji način ste okarakterisali neke saveze tvrdeći da su oni… Vidite nekorektno je da mi za Savez gluvih i nagluvih, za Savez slepih i slabovidih, za Savez distrofičara, za Savez mentalno nedovoljno razvijenih osoba, i da ih ne nabrajam, ima ih 22, da govorimo da su ti savezi politički podobni i da su zato dobili projekte. Ti savezi su neki stariji maltene i od ove skupštine. Znači, treba malo ipak da povedemo računa i da te ljude politički ne klasifikujemo. Oni se samo bore za svoja prava. 
	Poštovani narodni poslanici, vama hvala na doprinosu ovoj temi, za koju verujem da je probudila savest svih nas i da nas je naterala da o njoj razmišljamo prisećajući se i nekih ljudi koje možda lično poznajemo, ali razmišljajući i o tome šta još svako od nas može dodatno da uradi, da barem posle ovog zakona ti roditelji mirnije spavaju, jer uspeh će biti u tome kada budemo znali da ćemo jedan broj porodica moći da vidimo barem za korak sigurnijim i sa manje straha nego što je to bio slučaj pre donošenja ovog zakona. 
	Zahvalna sam svima na komentarima i sugestijama i verujem da nije postojala loša namera, ali obaveza kao ministra za socijalnu zaštitu jeste da kandidujemo održiva rešenja, primenjiva rešenja, ne samo ona koja lepo zvuče i ne samo ona za koja ću dobiti najveći aplauz. Mislim da je jako važno da budemo fer prema roditeljima i da ono što obećamo mi i sprovedemo. U decembru 2025. godine država je obećala da će usvojiti zakon o roditelju-negovatelju i da će to biti učinjeno 2026. godine. Kako smo rekli, tako smo i uradili. Kao što i sada obećavamo, da 1. oktobra kada krene primena zakona neće biti kraj, nego da ćemo nastaviti našu borbu za položaj svih porodica i svih roditelja-negovatelja.	
	Ja vas sve pozivam da u danu za glasanje, bez obzira na naše stranačke, političke razlike, okupimo se oko onoga što jeste najveća vrednost našeg društva, a to su svakako deca, porodica, roditelji i svi oni ljudi koji su posvetili svoje živote drugima. I bez namere da obezvredim na bilo koji način i neke kritike koje su ovde upućene, smatram da ako ništa drugo barem treba njima da kažemo hvala, ne bilo kojoj političkoj stranci, nego njima jer ovo jeste njihov zakon, svim udruženjima koja su dala svoj impuls, svim roditeljima koji su nas inspirisali, svoj deci koja su bila naša dužnost da ih zaštitimo. Ovo je njihov zakon. Za njihov zakon vas pozivam da glasate. Njihov zakon treba da podržite. To je ono što njima pripada i to je ono što mi njima dugujemo i to je ono što oni od nas očekuju, da sutra budemo jedinstveni, a ja sam tu na nekim narednim sednicama da odgovaram na neka druga vaša politička pitanja, jer ovde sam kao ministar da podnesem izveštaj i to je moja dužnost, da podnesem ovde i jednu vrstu raporta ovde narodnim poslanicima, jer vi ste ovde predstavnici građana Srbije kojima ja služim, baš kao i svaki ministar u Vladi Srbije. Hvala vam. Živele sve naše porodice. Živela Srbija.
	PREDSEDNIK: Hvala vam.	
	Ovim smo završili pretres o svim amandmanima na ovaj predlog zakona. 
	Zaključujem pretres Predloga zakona u pojedinostima i o svemu ćemo odlučiti u danu za glasanje. 
	Nastavljamo sednicu sa sledećom tačkom dnevnog reda, da ne počinjemo sada, dakle, sutra u 10.00 časova. Hvala vam.
	
	(Sednica je prekinuta u 17.45 časova.)

	




